Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Χρόνια πολλά για τη χθεσινή εθνική μας εορτή! Πριν εισέλθουμε στη νομοθετική εργασία επιτρέψτε μου πρώτα να σας ανακοινώσω τα εξής: Κατ' αρχάς έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 30 Οκτωβρίου 2020. «Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 90/26-10-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΣΥΡΙΖΑ - Προοδευτική Συμμαχία κ. Αθανάσιου (Θανάση) Παπαχριστόπουλου προς τον Υπουργό Υποδομών και Μεταφορών, με θέμα: «Βελτίωση της συνδεσιμότητας του Καστελόριζου». 2. Η με αριθμό 62/14-10-2020 επίκαιρη ερώτηση της Βουλευτού Β2΄ Δυτικού Τομέα Αθηνών του Κινήματος Αλλαγής κυρίας Κωνσταντίνας (Νάντιας) Γιαννακοπούλου προς τον Υπουργό Περιβάλλοντος και Ενέργειας, με θέμα: «Μείζον ζήτημα η αποξήλωση των εναέριων Γραμμών Μεταφοράς Υψηλής Τάσης από τον Δήμο Αγίων Αναργύρων - Καματερού και αντικατάσταση τους με υπόγεια καλώδια Υψηλής Τάσης (Υ.Τ)». 3. Η με αριθμό 63/15-10-2020 επίκαιρη ερώτηση του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Προστασίας του Πολίτη, με θέμα: «Αυξανόμενη και αναίτια αστυνομική βία εις βάρος ειρηνικών διαδηλωτών». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 65/16-10-2020 επίκαιρη ερώτηση του Βουλευτή Ευβοίας του ΣΥΡΙΖΑ - Προοδευτική Συμμαχία κ. Ευάγγελου Αποστόλου προς τον Υπουργό Υποδομών και Μεταφορών, με θέμα: «Δύσκολη έως αδύνατη η απορρόφηση των αποζημιώσεων από τους πληγέντες της Εύβοιας». 2. Η με αριθμό 74/19-10-2020 επίκαιρη ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Ανάπτυξης και Επενδύσεων, με θέμα: «Ανασφάλεια και αβεβαιότητα για τους εργαζόμενους των Ναυπηγείων Σκαραμαγκά». 3. Η με αριθμό 64/15-10-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Προστασίας του Πολίτη, με θέμα: «Όργιο καταστολής και ασύμμετρη βία κατά πολιτών που συγκεντρώθηκαν στη γιορτή δημοκρατίας κατά της εγκληματικής οργάνωσης Χρυσή Αυγή». 4. Η με αριθμό 79/19-10-2020 επίκαιρη ερώτηση της Βουλευτού Πέλλας του ΣΥΡΙΖΑ - Προοδευτική Συμμαχία κ. Θεοδώρας Τζάκρη προς τον Υπουργό Ανάπτυξης και Επενδύσεων, με θέμα: «Η αποεπένδυση της «SIEMENS» και η φυγή της «PITSOS» στην Τουρκία». 5. Η με αριθμό 76/19-10-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Μικρός ο προϋπολογισμός για την Κρήτη στο πρόγραμμα «Εξοικονομώ - Αυτονομώ»». 6. Η με αριθμό 72/19-10-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Προστασίας του Πολίτη, με θέμα: «Κακουργηματικές κατηγορίες και τρία βράδια στη ΓΑΔΑ για δεκατετράχρονο μαθητή επειδή διαδήλωσε». 7. Η με αριθμό 77/19-10-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υφυπουργό στον Πρωθυπουργό κ. Στυλιανό Πέτσα, με θέμα: «Στήριξη των περιφερειακών μέσων ενημέρωσης». 8. Η με αριθμό 80/19-10-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Ανάπτυξης και Επενδύσεων, με θέμα: «Κυβερνητική επιβράβευση του οργίου παρανομιών στην Ίο».» Επίσης, έχω την τιμή να ανακοινώσω στο Σώμα τα εξής: Πρώτον, η Υπουργός Πολιτισμού και Αθλητισμού, καθώς και οι Υπουργοί Οικονομικών και Εξωτερικών κατέθεσαν στις 27-10-2020 σχέδιο νόμου: «Κύρωση του Διακανονισμού Πολιτιστικής Συνεργασίας μεταξύ του Υπουργείου Πολιτισμού και Τουρισμού (ήδη Υπουργείου Πολιτισμού και Αθλητισμού) της Ελληνικής Δημοκρατίας και του Υπουργείου Πολιτισμού και Κληρονομιάς της Νέας Ζηλανδίας». Δεύτερον, η Υπουργός Πολιτισμού και Αθλητισμού, καθώς και οι Υπουργοί Οικονομικών, Εξωτερικών και Παιδείας, κατέθεσαν στις 27-10-2020 σχέδιο νόμου: «Κύρωση της Συμφωνίας Συνεργασίας σε θέματα Πολιτισμού μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου». Τρίτον, η Υπουργός Πολιτισμού και Αθλητισμού και οι Υπουργοί Οικονομικών, Ανάπτυξης και Επενδύσεων, Δικαιοσύνης, ο Αναπληρωτής Υπουργός Εξωτερικών και ο Υφυπουργός στον Πρωθυπουργό κατέθεσαν στις 27-10-2020 σχέδιο νόμου: «Κύρωση της Σύμβασης του Συμβουλίου της Ευρώπης για τα αδικήματα που αφορούν πολιτιστικά αγαθά και διατάξεις εφαρμογής». Παραπέμπονται στην αρμόδια Διαρκή Επιτροπή. Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συζήτηση και ψήφιση ενιαία επί της αρχής, των άρθρων και του συνόλου των σχεδίων νόμου του Υπουργείου Ανάπτυξης και Επενδύσεων: 1. «Κύρωση του Μνημονίου μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ στον τομέα της Βιομηχανικής Συνεργασίας». 2. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας για τη συνεργασία στην Επιστήμη, την Τεχνολογία και την Καινοτομία». Τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο μόνο όσοι έχουν αντίρρηση επί της κυρώσεως των συμβάσεων για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε πάλι λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδας. Η ψηφοφορία και των δύο συμβάσεων θα γίνει μετά το τέλος της συζήτησής τους, χωριστά και με τη σειρά που συζητήθηκαν. Συμφωνεί το Σώμα;
Το Σώμα συνεφώνησε ομοφώνως. Θέλει κάποιος συνάδελφος να λάβει τον λόγο; Δεν νομίζω ότι υπάρχει κάποιο διαδικαστικό θέμα. Να πω μόνο, για να το γνωρίζετε, ότι οι θέσεις των κομμάτων στην επιτροπή για την πρώτη κύρωση, για το Κουβέιτ, είναι οι εξής: Η Νέα Δημοκρατία ψήφισε υπέρ, ο ΣΥΡΙΖΑ υπέρ, το Κίνημα Αλλαγής υπέρ, το ΚΚΕ κατά, η Ελληνική Λύση κατά και το ΜέΡΑ25 εξέφρασε επιφύλαξη. Για τη Ρωσική Ομοσπονδία, η Νέα Δημοκρατία υπέρ, ΣΥΡΙΖΑ υπέρ, Κίνημα Αλλαγής υπέρ, ΚΚΕ κατά, Ελληνική Λύση υπέρ και ΜέΡΑ25 υπέρ. Επομένως δίνουμε τον λόγο στον εισηγητή του ΚΚΕ, που εξέφρασε αντίρρηση, για πέντε λεπτά και επί των δύο κυρώσεων. Κύριε Συντυχάκη, έχετε τον λόγο.
Ευχαριστώ, κύριε Πρόεδρε. Είναι γνωστό ότι το Κομμουνιστικό Κόμμα Ελλάδας από θέση αρχής επιδιώκει, στηρίζει τις σχέσεις που αναπτύσσονται μεταξύ χωρών και λαών, με μία, βέβαια, προϋπόθεση, τη διασφάλιση της αρχής της ισοτιμίας των σχέσεων αμοιβαίου οικονομικού και κοινωνικού οφέλους, την αλληλεγγύη μεταξύ των λαών, με κύριο στόχο την ευημερία τους. Κατά συνέπεια τις συζητούμενες συμβάσεις ανάμεσα στην Ελλάδα και τη Ρωσία και αντίστοιχα με το Κουβέιτ, με πεδίο την επιστημονική, τεχνολογική και βιομηχανική συνεργασία, τις εξετάζουμε με αυτό ακριβώς το κριτήριο. Η αλήθεια είναι, δυστυχώς, - και για να μπω στην ουσία - ότι η ευλογία της τεχνολογίας και της επιστημονικής γνώσης στα χέρια των μονοπωλιακών ομίλων γίνεται κατάρα για την κοινωνία. Η επιστήμη και η τεχνολογία σε όλους τους τομείς, προφανώς, έχουν κάνει τεράστια άλματα, που θα μπορούσαν να βελτιώσουν τη ζωή των εργαζομένων και των λαών όλου του κόσμου, αλλά, βέβαια, η σημερινή καπιταλιστική πραγματικότητα δείχνει, αμείλικτα, εντελώς το αντίθετο. Παρεμποδίζει τα οφέλη και τα επιστημονικά επιτεύγματα να φτάσουν στις απέραντες μάζες των λαών όλου του κόσμου. Παρατηρούμε ότι οι άνθρωποι εξαθλιώνονται - το ζούμε καθημερινά - πεθαίνουν, ζουν την ανεργία, τη φτώχεια, χωρίς στέγη, χωρίς στοιχειώδεις παροχές υπηρεσιών υγείας. Όσο κορυφώνεται η πανδημία του κορωνοϊού τόσο διευρύνεται και η επίθεση της μεγαλοεργοδοσίας στα δικαιώματα των εργαζομένων, και ένα επιπλέον μέσο γι' αυτό είναι η τηλεργασία ως αποτέλεσμα ανάπτυξης της τεχνολογίας σε παγκόσμιο επίπεδο, ειδικά σε κλάδους όπου είναι εύκολο να εφαρμοστεί, στις τηλεπικοινωνίες, στην πληροφορική, στις υπηρεσίες και αλλού. Γύρω από το ζήτημα της τηλεργασίας αναπτύσσεται μια ολόκληρη ιδεολογική εκστρατεία ότι δήθεν κερδισμένοι είναι οι εργαζόμενοι και οι εργοδότες. Αυτό, όμως, που αποδεικνύεται στη χώρα μας αλλά και διεθνώς, σε όλο τον καπιταλιστικό κόσμο, είναι ότι η τηλεργασία καταργεί κάθε διάκριση ανάμεσα στον εργάσιμο και μη εργάσιμο χρόνο. Καταγγελίες καθημερινά, που μιλούν για δωδεκάωρη εργασία, δουλειά τα Σαββατοκύριακα, αργά το βράδυ κλήσεις σε κινητά και ηλεκτρονικό ταχυδρομείο από προϊσταμένους και πέραν του ωραρίου. Σε συνθήκες, λοιπόν, πολλών ελαστικών εργασιακών ωρών και τον απαιτητικό χρόνο διαγραμμάτων της εφαρμογής σύγχρονων συστημάτων αξιολόγησης και μέτρησης της απόδοσης των εργαζομένων, της ταυτόχρονης παρουσίας των παιδιών στο σπίτι, όχι μόνο δεν είναι εύκολο να συνδυαστούν οι οικογενειακές υποχρεώσεις, αλλά αντίθετα επηρεάζεται αρνητικά η κοινωνική ζωή του εργαζομένου και των μελών της οικογένειας. Τα αποτελέσματα, λοιπόν, δεν είναι απλά συγκλονιστικά, είναι τραγικά, θα λέγαμε, και όσο οι τεχνολογικές και επιστημονικές ανακαλύψεις και οι καινοτομίες υπηρετούν τα οικονομικά συμφέροντα και όχι τον άνθρωπο, τέτοια φαινόμενα, όχι μόνο δεν θα σταματήσουν, αλλά θα διογκώνονται διαρκώς. Η Συμφωνία με τη Ρωσία στρέφεται γύρω από τα ζητήματα προστασίας και κατανομής της πνευματικής ιδιοκτησίας, τη μεταφορά, διανομή και τη χρήση των εμπιστευτικών πληροφοριών. Από μόνο του αυτό, όμως, απαντά και στο ερώτημα «γιατί πνευματική ιδιοκτησία και όχι πνευματικά δικαιώματα;». Ο κύριος λόγος που τα πνευματικά δικαιώματα αποκαλούνται στην Ευρωπαϊκή Ένωση και συνολικά στον καπιταλιστικό κόσμο και στην καπιταλιστική Ρωσία σήμερα, στις Ηνωμένες Πολιτείες, στην Κίνα ως πνευματική ιδιοκτησία είναι διότι ενδιαφέρονται για τη μετατροπή της τελευταίας σε εμπορεύσιμο είδος, δηλαδή η ιδιοκτησία μπορεί να εξαγοραστεί, διότι, ως γνωστόν, ένα δικαίωμα είναι αναπαλλοτρίωτο. Η συσχέτιση, λοιπόν, της πνευματικής ιδιοκτησίας με τα κίνητρα και την καινοτομία στην οικονομία της αγοράς σημαίνει έλεγχο και προσαρμογή της έρευνας και της τεχνολογίας, άρα και της ανάπτυξης, προς όφελος του κεφαλαίου. Κατά τη γνώμη μας, λοιπόν, είναι υποκρισία να θέλουμε τη συνεργασία στους τομείς έρευνας και τεχνολογίας, όταν διαχρονικά όλες οι κυβερνήσεις περικόπτουν τις κρατικές δαπάνες ή χρηματοδοτούν μέσω της Ευρωπαϊκής Ένωσης επιχειρηματικούς ομίλους για να κάνουν έρευνα και να προωθούν τα προϊόντα τους. Στη σύμβαση δε με το Κουβέιτ το κύριο που προτάσσεται είναι η συνεργασία στον τομέα της βιομηχανίας για την αύξηση των επενδύσεων και την προσέλκυση επενδυτών του Κουβέιτ στη χώρα μας, την ανάπτυξη επιχειρηματικών δομών, όπως ειδικές επιχειρηματικές ζώνες, τεχνολογικών πάρκων και άλλων περιπτώσεων, καθώς και στις επιστημονικές, τεχνικές και τεχνολογικές εξελίξεις. Μάλιστα, γίνεται επίκληση γι' αυτή τη συνεργασία η προώθηση της ειρήνης και της σταθερότητας στον Περσικό Κόλπο. Θα λέγαμε ότι αποτελεί υποκρισία. Προκαλεί, πραγματικά, αλγεινή εντύπωση με τέτοιου είδους συνεργασίες και μάλιστα με επίκληση την ειρήνη στην περιοχή, όταν γνωρίζουμε πώς συμπεριφέρεται το Κουβέιτ στους γειτονικούς λαούς. Στην πραγματικότητα, αυτό που επιδιώκει και αυτή η συμφωνία αφορά την προσέλκυση άμεσων ξένων επενδύσεων για να επανέλθει η μάζα των επενδύσεων στα επίπεδα προ κρίσης, καθώς και την αξιοποίηση της γεωστρατηγικής θέσης της χώρας για την ανάδειξή της σε ενεργειακό και διαμετακομιστικό κόμβο με τη στήριξη συγκεκριμένων κλάδων, τη διαμόρφωση ανάλογων υποδομών αλλά και συμμαχιών, στο φόντο των ιμπεριαλιστικών ανταγωνισμών για τις πηγές και τους δρόμους μεταφοράς και ενέργειας, καθώς και εμπορευμάτων. Κατά συνέπεια, με βάση τα όσα είπαμε, το Κομμουνιστικό Κόμμα Ελλάδας καταψηφίζει και τις δύο συζητούμενες αυτές συμβάσεις. Ευχαριστώ, κύριε Πρόεδρε.
Και εμείς ευχαριστούμε, γιατί πήρατε μόνο ένα λεπτό παραπάνω, αν και είστε και στις δύο συμβάσεις κατά. Τώρα, οι υπόλοιποι μόνο για τη σύμβαση για την οποία διαφωνείτε ή εκφράζετε επιφυλάξεις παίρνετε τον λόγο. Δίνω τον λόγο στον ειδικό αγορητή της Ελληνικής Λύσης κ. Βασίλειο Βιλιάρδο για πέντε λεπτά, προκειμένου να τοποθετηθεί επί της κύρωσης για το Κουβέιτ.
Για τη μία κύρωση μιλάμε μόνο;
Κοιτάξτε, από κοινού συζητάμε και τις δύο, αλλά τον λόγο παίρνουν αυτοί που έχουν αντίρρηση. Η Ελληνική Λύση έχει αντίρρηση για την πρώτη, για το Κουβέιτ, και είναι υπέρ για τη δεύτερη, για τη Ρωσική Ομοσπονδία. Άρα η τοποθέτηση του εισηγητή, όχι του Κοινοβουλευτικού Εκπροσώπου ή του Προέδρου κόμματος, είναι μόνο επί της σύμβασης που έχει διαφωνία. Ορίστε, κύριε Βιλιάρδο, έχετε τον λόγο για πέντε λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, στην επιτροπή ζητήσαμε την απόσυρση της κύρωσης της συμφωνίας με το Κουβέιτ, για τον ίδιο λόγο που αποσύρθηκε η συμφωνία με το Αζερμπαϊτζάν, ενώ θα έπρεπε να αποσυρθεί επίσης αυτή με το Κατάρ, αλλιώς φυσικά θα την καταψηφίσουμε. Η αιτία, όσον αφορά το Κουβέιτ, αλλά και τις υπόλοιπες, είναι το ότι δεν μπορούμε να υπογράφουμε, αλλά ούτε να επικυρώνουμε συμβάσεις με χώρες που στηρίζουν την Τουρκία, η οποία αυτή τη στιγμή, εκτός από τις επιδρομές της στο Αιγαίο και τους πολέμους που διεξάγει παντού, επιδιώκει μια επόμενη γενοκτονία των Αρμενίων. Έχει δε αποθρασυνθεί σε τόσο μεγάλο βαθμό που επιτίθεται λεκτικά ακόμα εναντίον και άλλων ευρωπαϊκών χωρών, ειδικά εναντίον της Γαλλίας, που όμως - όπως φαίνεται - δεν έχει ευτυχώς καμμία πρόθεση να το ανεχτεί. Θα συμπληρώσουμε εδώ πως η μοναδική ελπίδα της Ευρωπαϊκής Ένωσης απέναντι στη σύμμαχο της Τουρκίας, τη Γερμανία - η οποία προσπαθεί να κυριαρχήσει στις άλλες χώρες με οικονομικά όπλα αυτή την φορά - είναι η Γαλλία. Ελπίζω να το καταλάβει η ελληνική Κυβέρνηση και να πάψει επιτέλους να σκύβει το κεφάλι στην Καγκελάριο. Είναι ντροπή. Σχετικά με τη συμφωνία θέλω να πω ότι υπεγράφη πέρυσι πριν τις εκλογές, μετά από μία επίσκεψη ελληνικής αποστολής στο Κουβέιτ. Δεν θα επαναλάβουμε τα οικονομικά μεγέθη της χώρας και την ιστορία της, αφού τα αναλύσαμε στην επιτροπή, λέγοντας μόνο ότι η πρόσφατη σχετικά προσέγγιση του Κουβέιτ με την Τουρκία θεωρείται ότι οφείλεται στη μερική απόσυρση των Ηνωμένων Πολιτειών από την περιοχή, στην οποία χρησιμοποιείται σήμερα η Τουρκία έτσι ώστε να υπάρχει αντιστάθμισμα στη Σαουδική Αραβία που φαίνεται να προσεγγίζει από καιρό τώρα τη Ρωσία, ενώ έχει θέματα με το δολάριο. Το Κουβέιτ τώρα - το οποίο δεν έχει καλές σχέσεις με το Ισραήλ - δηλώνοντας μετά τη συμφωνία Ηνωμένων Αραβικών Εμιράτων με το Ισραήλ πως θα ήταν το τελευταίο που θα το έκανε, ζήτησε τη δημιουργία στρατιωτικής βάσης στην Τουρκία, όπως έχουμε καταθέσει στα πρακτικά της επιτροπής. Είναι, λοιπόν, ένας ακόμη σοβαρός λόγος για να αποσυρθεί η σύμβαση που ασφαλώς θα καταψηφίσουμε, ενώ η αιτιολογία της υπογραφής της που ανέφερε ο Υπουργός, κατά την οποία μας συμφέρει, επειδή θα δοθεί η ευκαιρία σε ελληνικές εταιρείες να δραστηριοποιηθούν εκεί στα έργα που σχεδιάζονται, προφανώς δεν μπορεί να ικανοποιήσει κανέναν. Τα εθνικά μας συμφέροντα πρέπει πάντοτε να έχουν προτεραιότητα, να μην έρχονται μετά από τα όποια επιχειρηματικά, όπως φαίνεται ότι δυστυχώς πιστεύει ο Υπουργός. Αναφέραμε, επίσης, πως αυτό που θα είχε ενδιαφέρον για εμάς είναι οι κάθετες φάρμες που διαθέτει, δηλαδή, τα σύγχρονα θερμοκήπια παραγωγής λαχανικών εσωτερικού χώρου με υπεριώδη ακτινοβολία ή υδροπονική, όπως καταθέσαμε στα πρακτικά. Εντούτοις μπορούμε - και πρέπει - να βρούμε την τεχνολογία από άλλες χώρες, σημειώνοντας πως τα κράτη του Κόλπου παράγουν πια τρόφιμα και δεν εισάγουν με την χρήση αυτών των μεθόδων. Αυτό ακριβώς έπρεπε να κάνει και η Ελλάδα, εξασφαλίζοντας τη διατροφική επάρκεια των πολιτών της, η οποία οφείλει να αποτελεί ύψιστη προτεραιότητα κάθε ευνομούμενης χώρας. Ειδικά, όσο αφορά τη σύμβαση, είναι πολύ γενικόλογη, σχεδόν έκθεση ιδεών, ενώ δεν έχει ούτε στόχους ούτε δεσμεύσεις. Η δαπάνη δε για τη συμφωνία εξαρτάται από τη δραστηριότητα που θα υπήρχε μεταξύ των δύο χωρών, ενώ με δεδομένη την αοριστία της δεν υπάρχουν εγγυημένα αποτελέσματα. Σε κάθε περίπτωση η σύμβαση δεν έχει να μας προσφέρει τίποτα, ενώ υπάρχει ο κίνδυνος διαφυγής κρίσιμων πληροφοριών με δεδομένη τη σχέση του Κουβέιτ με την Τουρκία. Αν και δεν είναι τόσο πολύ ανεπτυγμένη, βέβαια, όπως αυτή με το Κατάρ. Από την άλλη πλευρά, μπορεί το Κουβέιτ να μην έχει τη δυνατότητα να μας προσφέρει πολλά πράγματα, αλλά σίγουρα με τα χρήματα που διαθέτει είναι σε θέση να στηρίξει ελληνικές εταιρείες και, επίσης, να χρηματοδοτήσει έργα στην Ελλάδα. Εντούτοις, όπως είπαμε, τα εθνικά μας συμφέροντα προηγούνται. Οπότε μένουμε στη θέση μας να αποσυρθεί η συμφωνία, αλλιώς θα την καταψηφίσουμε. Παρεμπιπτόντως θα ήθελα εκφράσω την απορία μας για την αποχή όλων των κομμάτων, εκτός της Ελληνικής Λύσης, από τη χθεσινή εθνική εορτή στην κατάθεση στεφάνου στον Άγνωστο Στρατιώτη. Θεωρείται εθνικιστική, αλήθεια, όπως η επέκταση των χωρικών υδάτων μας στα δώδεκα μίλια κατά τον κ. Χρυσοχοΐδη; Ή μήπως απαγορεύτηκε από τη Γερμανία, όπως η διεκδίκηση αποζημιώσεων για το σκάνδαλο των ρύπων της αυτοκινητοβιομηχανίας της; Ελπίζουμε να μας λύσει ο Υπουργός την απορία μας, αφού ο κορωνοϊός δεν μπορεί να είναι η αιτία, όταν επιτρέπεται η λειτουργία σχολείων με κλειστές τάξεις των είκοσι επτά μαθητών, ενώ η εκδήλωση ήταν σε εξωτερικό χώρο με μάσκες και αποστάσεις. Ευχαριστώ πολύ.
Και εμείς ευχαριστούμε. Τον λόγο έχει ο κ. Λογιάδης Γεώργιος από το ΜέΡΑ25. Στη συνέχεια έχει ζητήσει τον λόγο ο Πρόεδρος της Ελληνικής Λύσης αντί του Κοινοβουλευτικού Εκπροσώπου. Και βέβαια - όπως βλέπω - μπορούν να ζητήσουν τον λόγο οι Κοινοβουλευτικοί Εκπρόσωποι, στους οποίους θα δίδεται η σειρά κατά την σειρά των κομμάτων όπως το ξέρετε όλοι. Έχω δει ήδη και τον κ. Σκουρλέτη να μου ζητάει τον λόγο και τον κ. Λοβέρδο. Τελευταίος ζητάει ο κ. Μπουκώρος από τη Νέα Δημοκρατία. Επίσης, έχει ζητήσει τον λόγο και ο κ. Κλέων Γρηγοριάδης. Κύριε Λογιάδη, έχετε τον λόγο για πέντε λεπτά.
Ευχαριστώ, κύριε Πρόεδρε. Πρώτα απ' όλα, να ευχηθώ και εγώ με τη σειρά μου χρόνια πολλά για τη χθεσινή μας εθνική εορτή. Σήμερα συζητάμε για το μνημόνιο μεταξύ της Ελλάδας και του Κουβέιτ στον τομέα της βιομηχανικής συνεργασίας. Όπως το είπε ο κύριος Υπουργός στην επιτροπή, η συμφωνία είναι βιομηχανικής συνεργασίας, δεν είναι έρευνας και τεχνολογίας. Το μνημόνιο αναφέρει ότι είναι σημαντικό το ενδιαφέρον προσέλκυσης στην Ελλάδα επενδυτών από το Κουβέιτ, αλλά γνωρίζουμε ότι σήμερα στο Κουβέιτ υπάρχει έλλειψη ρευστότητας. Όταν ο πρώην Υπουργός Οικονομικών του Κουβέιτ το 2016 προειδοποίησε ότι ήρθε η ώρα να προετοιμαστεί η χώρα για μια εποχή μετά το πετρέλαιο, αντιμετώπισε τεράστιες αντιδράσεις. Τέσσερα χρόνια μετά, το 2020 μια από τις πιο πλούσιες χώρες στον κόσμο προσπαθεί να τα βγάλει πέρα, καθώς η ραγδαία πτώση των τιμών ενέργειας εγείρει σοβαρά ερωτήματα για το τι θα γίνει με τα κράτη του Κόλπου. Οι προειδοποιήσεις του τέως Υπουργού Οικονομικών συνέπεσαν με μία σειρά σκανδάλων διαφθοράς, μερικά από τα οποία περιελάμβαναν ανώτερα μέλη της οικογένειας. Ο νομοθέτης ζήτησε από την Κυβέρνηση να τερματίσει τους χρηματισμούς πριν συσσωρευθούν περισσότερα χρέη. Να επισημάνω ότι οι αντιθέσεις μεταξύ πλουσίων και πολύ φτωχών στο Κουβέιτ είναι τεράστιες. Ως ΜέΡΑ25 να τονίσω ότι την ίδια ώρα στη διεθνή αγορά ενέργειας διαμορφώνονται νέες ισορροπίες οι οποίες κλίνουν προς την προώθηση φιλικότερων προς το περιβάλλον μορφών ενέργειας, όπως οι πράσινες και οι ανανεώσιμες. Περαιτέρω το άρθρο 5 του μνημονίου, κύριε Υπουργέ, αναφέρει ότι το παρόν μνημόνιο κατανόησης θα έχει ισχύ για δύο έτη. Και ρωτώ: ποιος σοβαρός επενδυτής θα επενδύσει με έναν χρονικό ορίζοντα δύο ετών, τόσο πολύ βραχυπρόθεσμα, ακόμα και αν αναφέρει το μνημόνιο ότι μπορεί να ανανεώνεται αυτόματα για ίσες περιόδους, εκτός και εάν κάποιο μέρος το καταγγείλει; Αυτό αποτελεί σοβαρό πρόβλημα, κατά τη γνώμη μας, για σοβαρές μακροχρόνιες επενδύσεις. Από την άλλη, η Ελλάδα εδώ και δέκα χρόνια είναι σε πτώχευση με χρέος μεγαλύτερο των 320 δισεκατομμυρίων και ΑΕΠ περίπου 175 δισεκατομμυρίων και σε πολύ δεινή οικονομική θέση και λόγω της πρόσφατης κρίσης του κορωνοϊού, αλλά και των τεράστιων νέων εξοπλιστικών δαπανών που αναλαμβάνει εκ νέου, συν τοις άλλοις. Όσον αφορά το ΑΕΠ της Ελλάδος, να αναφέρουμε τρία στοιχεία: Από το 1990 έως το 2017 ο πρωτογενής τομέας πήγε από το 14% στο 7%, ο δευτερογενής τομέας από το 30% στο 17% και ο τριτογενής τομέας από το 56% στο 79%. Όταν ως πολιτεία δεν έχουμε καταστήσει σαφές, δεν έχουμε διαχρονικά πλάνο και προγραμματισμό τι ακριβώς είδους οικονομία θέλουμε, όταν έχουμε από τους μεγαλύτερους εμπορικούς στόλους στον κόσμο, αλλά χωρίς αντίστοιχα ναυπηγεία και χωρίς καν ελληνικό νηογνώμονα, ξέρουμε τι ακριβώς θέλουμε και πού πάμε; Το Κουβέιτ έχει θέσει ως στόχο μέχρι το 2035 την εξέλιξη της οικονομίας του από την ολική πετρελαϊκή του εξάρτηση και τα ορυκτά του καύσιμα. Εγώ ερωτώ: εμείς τι αντίστοιχο πρόγραμμα έχουμε; Εμείς στο ΜέΡΑ25 είμαστε κατά της εξόρυξης των υδρογονανθράκων και των ορυκτών καυσίμων για λόγους, πάνω απ' όλα, περιβαλλοντικούς αλλά και οικονομικούς και γεωπολιτικούς. Θα ήθελα, επίσης, να αναφέρω μία κακοφωνία που βλέπω εδώ στο μνημόνιο. Κανονικά τα δύο μέλη πρέπει να είναι ισότιμα. Από τη μία μεριά, έχουμε τον Γενικό Γραμματέα Βιομηχανίας και από την άλλη τον Υπουργό Οικονομικών. Διερωτώμαι τι θα είχε συμβεί εάν είχε έρθει ο Υπουργός Οικονομικών της Αμερικής, της Κίνας, της Ινδίας και του στέλναμε εμείς τον Γενικό μας Γραμματέα. Νομίζω ότι πρέπει να είναι ισότιμα τα μέλη. Ήταν λάθος αυτό. Για όλα αυτά, διότι το μνημόνιο δεν είναι έρευνας και τεχνολογίας και επιστήμης - σε αντίθετη περίπτωση με το μνημόνιο με τη Ρωσία, το οποίο υπερψηφίζουμε - διότι το Κουβέιτ έχει όλα τα παραπάνω προβλήματα τα οποία αναφέραμε - την πολιτική αστάθεια, τη διαφθορά, την τεράστια έλλειψη ρευστού - διότι το μνημόνιο έχει έναν πολύ μικρό χρονικό ορίζοντα των δύο ετών και διότι εμείς στο ΜέΡΑ25 είμαστε κατά των εξορύξεων, ως ΜέΡΑ25 ψηφίζουμε «παρών». Σας ευχαριστώ πολύ.
Και εμείς ευχαριστούμε τον κ. Λογιάδη. Παρακαλώ να ετοιμαστεί υγειονομικά το Βήμα. Καλώ τον Πρόεδρο της Ελληνικής Λύσης κ. Βελόπουλο.
Ευχαριστώ, κύριε Πρόεδρε. Κυρίες και κύριοι συνάδελφοι, θα ήθελα να κάνω ένα ρητορικό ερώτημα, ξεκινώντας τη σημερινή μου ομιλία. Πώς θα χαρακτηρίζατε έναν τύπο, ο οποίος βοηθάει τον φίλο του εχθρού του; Πώς θα χαρακτήριζε κάποιος εδώ μέσα, αν είχε έναν εχθρό, κακό εχθρό, ο οποίος θέλει ακόμα και να τον δολοφονήσει, και πάει αυτός ο τύπος και βοηθάει τον φίλο του εχθρού του; Δεν μπορώ να καταλάβω τη λογική. Να σας πω εγώ; Ηλίθιο. Διότι αυτός που βοηθάει τον φίλο του εχθρού του, ταΐζει τον λύκο που θα τον φάει. Ξεκινώ έτσι αναφερόμενος στο Κατάρ. Απαράδεκτο! Κόντρα στα εθνικά συμφέροντα να βοηθάς χώρες εχθρικές. Πέντε χιλιάδες Τούρκοι στρατιώτες είναι στο Κατάρ. Τεράστια βάση στρατιωτική, ακόμη και ναύσταθμος. Και εγώ απορώ με τον Ανδρέα Λοβέρδο που δέχθηκε κάτι τέτοιο. Το 2008 η εταιρεία του Κατάρ απέκτησε τον δεύτερο μεγαλύτερο όμιλο μέσων ενημέρωσης στην Τουρκία με 1,1 δισεκατομμύριο. Δεσμεύτηκε να επενδύσει 15 δισεκατομμύρια δολάρια σε τουρκικές τράπεζες πριν από ενάμιση χρόνο. Το 2019 υπογράφτηκε κοινό σχέδιο αμυντικής συνεργασίας μεταξύ Τουρκίας Κουβέιτ. Τριακόσιες κουβετιανές εταιρείες έχουν δραστηριότητες στην Τουρκία. Το συνολικό ποσό που κέρδισαν οι τουρκικές επιχειρήσεις στο Κουβέιτ φτάνει τα 7 δισεκατομμύρια δολάρια. Ακούστε, κύριοι συνάδελφοι, όταν εγώ ξέρω ότι μια χώρα έχει στρατιωτική συμφωνία με την Τουρκία, όπως το Κατάρ, απορώ πώς φέρνετε την κύρωση σήμερα. Θα μου πείτε μου φέρατε και το Αζερμπαϊτζάν πριν λίγες ημέρες. Τόσο ικανοί είστε και τέτοιο επιτελικό κράτος θέλετε να φτιάξετε, να μην αντιλαμβάνεστε ότι την ώρα που η Τουρκία προκαλεί και διεκδικεί, την ώρα που η Τουρκία δημιουργεί τεράστια προβλήματα στη χώρα μας - και οικονομικής φύσεως αλλά και υπάρξεως - δεν μπορεί να μου φέρνετε τον σύμμαχο της Τουρκίας, το Κατάρ, να μου κάνει την κύρωση της συμφωνίας. Αυτό είναι ανεπίτρεπτο. Πηγαίνετέ το μετά από ένα ή δύο χρόνια. Πρέπει τώρα; Και γιατί το φέρνετε τώρα, πείτε μου εσείς; Τόση ανάγκη έχετε τους Κουβεϊτιανούς και τους Καταριανούς; Πείτε μου εσείς. Μου θυμίζετε την ταινία με τον Βουτσά. Τον θυμάστε τον εμίρη τον Βουτσά, κύριε Υπουργέ; Ο Υπουργός έχει τώρα συνομιλίες υψηλού επιπέδου με τον Υφυπουργό. Εν πάση περιπτώσει, έχω άλλη φιλοσοφία στη ζωή μου, διότι όλα δεν είναι χρήμα, όλα δεν είναι επιχειρηματικότητα. Πάνω από την επιχείρηση είναι η Ελλάδα. Πάνω από τα χρήματα είναι το εθνικό συμφέρον. Αν δεν το προτάξει η Νέα Δημοκρατία, είμαι βέβαιος ότι σε λίγους μήνες - γιατί θα γυρίσει ανάποδα η ιστορία των δημοσκοπήσεων - θα κλαίνε και οι ίδιοι. Αυτά είναι λάθη εγκληματικά. Τα είπα και στον Πρωθυπουργό. Μίλησα μαζί του και επιμένω σε αυτό. Όταν το Κατάρ έχει δώσει στρατιωτική βάση στους Τούρκους, δεν δικαιούται η Ελλάς να υπογράφει κύρωση με το Κατάρ όσα δισεκατομμύρια και αν θα πάρετε και όταν πάρετε και εφόσον πάρετε. Τελεία και παύλα! [[Χειροκροτήματα από την πτέρυγα της Ελληνικής Λύσης]] Αυτά είναι παραμύθια. Ταΐζετε τον ελληνικό λαό με «σανό» και με φρούδες ελπίδες ότι θα επενδύσουν οι Έλληνες επιχειρηματίες στο Κουβέιτ. Τι με νοιάζει εμένα, κύριε Άδωνη; Κύριε Υπουργέ, με νοιάζει εμένα αν ένας επιχειρηματίας επενδύσει στο Κουβέιτ; Με νοιάζει να επενδύσει στην Ελλάδα. Εδώ να έχω εργαζόμενους, εδώ να χτυπήσει την ανεργία, όχι στο Κουβέιτ. Μάθατε με τους εργολάβους πάρε - δώσε μια ζωή. Να κάνουν οι εργολάβοι δουλειές στο Κουβέιτ, στη Σαουδική Αραβία. Να κάνουν, γιατί να μην κάνουν; Πρώτα να κάνουν εδώ, όμως, στην πατρίδα μας, στην Ελλάδα μας, που έχουμε άνεργα παιδιά. Ψάχνουν δουλειά εξακόσιες χιλιάδες Ελληνόπουλα στην Ευρώπη. Ας γυρίσουμε πίσω αυτούς, ας κάνουν επενδύσεις εδώ και μετά το συζητάμε. Πάμε, όμως, στην ουσία. Ποια είναι η ουσία; Μιλάω με έναν Υπουργό ο οποίος έχει διαβάσει Θουκυδίδη, που να πάρει και να σηκώσει! Κύριε Γεωργιάδη, μιλάω με εσάς που έχετε διαβάσει και Θουκυδίδη και τον έχετε διαβάσει και καλά. Λέει τέτοια πράγματα ο Θουκυδίδης μέσα; Όχι! Λέει κάτι τελείως διαφορετικό. Το λέω, γιατί ειλικρινά αγανακτώ με τα αυτονόητα εδώ μέσα. Εντάξει με τη Ρωσία, άντε με μια άλλη χώρα, ναι, αλλά με το Κουβέιτ, με το Κατάρ; Το Κατάρ το οποίο χρηματοδοτεί τζιχαντιστικές οργανώσεις ρε παιδιά; Δεν το ξέρετε; Σας το είπε ο Σίσι προχθές. Το Κατάρ δίνει λεφτά σε τζιχαντιστές, κύριε Λοβέρδο. Ο Σίσι το είπε στον Έλληνα Πρωθυπουργό προχθές. Το Κατάρ δίνει λεφτά σε τζιχαντιστές και έρχεται η Ελλάς και κάνει κύρωση με το Κατάρ. Ε, είναι αντιφατικό. Δεν θα πω αντεθνικό, ανθελληνικό, αλλά είναι παράλογο. Δεν είναι λογικό, εν πάση περιπτώσει, δεν είναι στη δική μου λογική. Κύριε Υπουργέ, γιατί δεν κάνατε τόσον καιρό τόσα τεστ όσα κάνετε σήμερα; Σήμερα γίνεται χαμός. Όλη η Ελλάδα κάνει τεστ δωρεάν. Γιατί δεν κάνατε τεστ τόσον καιρό; Γιατί με φειδώ τα κάνατε τα τεστ; Και καλά κάνετε, ήταν η πρότασή μας από την αρχή. Η πρόταση η δική μας ήταν αυτή ακριβώς, δηλαδή ταχεία ανίχνευση ασυμπτωματικών και μη, για να τους απομονώνουμε. Ξαφνικά, αφού, λοιπόν, ήρθε ο κόμπος στο χτένι, όλοι οι Έλληνες να κάνουμε τεστ. Πρέπει να κάνουμε όλοι οι Έλληνες τεστ, αλλά γιατί δεν κάνατε πριν; Σε αυτό πρέπει να απολογηθεί η Κυβέρνηση. Μια Κυβέρνηση που δεν λέει την αλήθεια. Να σας πω εγώ την αλήθεια. Δεν έχουμε λεωφορεία, μην κοροϊδευόμαστε. Δεν έχουμε νοσοκομεία. Δεν έχουμε ιατρούς. Δεν έχουμε λεφτά. Δεν έχουμε αίθουσες για τα παιδιά μας, για να μπορούν να πηγαίνουν δεκαπέντε - δεκαπέντε να κάνουν μάθημα. Πολλές φορές δεν έχουμε και δασκάλους και καθηγητές. Αλλά έχουμε λεφτά για τα μέσα ενημέρωσης. Πάλι ταΐζετε με δύο εκατομμύρια τα μέσα ενημερώσεως, συν 41 εκατομμύρια ευρώ τα κανάλια. Ε, όλη μέρα, κύριε Υπουργέ, θα λιβανίζουν εσάς και την Κυβέρνησή σας. Όλη μέρα θα σας λιβανίζουν, είναι δεδομένο αυτό. Λιβάνι, 41 εκατομμύρια. Γιατί δεν πλήρωσαν και τη δόση τους. Ψάξτε το λίγο. Είναι 20-22 και άλλα 19, περίπου 41 εκατομμύρια. Τα ξέρω καλά αυτά. Δεν πλήρωσαν τη δόση, τη δόση που κατόρθωσε ο ΣΥΡΙΖΑ να πάρει. Ο κακός ΣΥΡΙΖΑ από εδώ, αυτοί οι κακοί άνθρωποι, τους επέβαλαν δόση και εσείς τους ελαφρύνατε. Αλλά στις εφημερίδες τίποτα. Στα site, πλέον, τίποτα. Στα περιφερειακά κανάλια; Εκεί βάζουν κάποιοι το ΕΣΡ, για να κυνηγάει τα κανάλια αυτά για να πληρώνουν πρόστιμο. Το λέω για να καταλάβετε - και δεν αναφέρομαι στην Κυβέρνηση, προς θεού, να το ξεκαθαρίσουμε και αυτό - ότι όλα αυτά δείχνουν ότι οι πολιτικές σας είναι λαθεμένες και με αυτές θα πορευτείτε. Το πρόβλημα είναι ότι θα την πληρώσουμε εμείς στο τέλος. Θα έχουμε νεκρούς. Από μία υπερδιόγκωση των λαθών σας φτάνουμε στο σημείο τώρα να κινδυνεύει η Θεσσαλονίκη με γενικό lockdown. Και για ρωτήστε και στη Χαλκιδική τι έχει γίνει το καλοκαίρι, κύριε Γεωργιάδη, πόσα λεφτά έχασε η εστίαση. Ρωτήστε τους ανθρώπους που δεν έχουν δουλειά. Ρωτήστε αυτούς που δουλεύουν στα μαγαζιά πώς θα δουλέψουν από εδώ και πέρα, αν τα κλείσουμε όλα, γιατί αναγκαστικά από την ανικανότητά σας θα κλείσουν όλα στο τέλος. Διότι αν κάνατε τεστ κορωνοϊού, δεν θα είχαμε προβλήματα, κύριε Γεωργιάδη. Τον Μάρτιο βγήκε ο Πρωθυπουργός με διάγγελμά του και μας λέγατε να κάνουμε υπομονή, να μην κάνουμε και Πάσχα, για να χαρούμε το επόμενο Πάσχα. Μετά μας είπατε να κάνουμε υπομονή το καλοκαίρι, για να χαρούμε το επόμενο καλοκαίρι, κύριε Γεωργιάδη. Σήμερα μας είπατε, αφήστε την 28η Οκτωβρίου, για να χαρούμε την επόμενη 28η Οκτωβρίου. Τώρα θα μας πείτε αφήστε τα Χριστούγεννα, για να χαρούμε τα επόμενα Χριστούγεννα. Ε, δεν μπορεί να σέρνεται αυτή η ιστορία. Ειλικρινά το λέω, δεν μπορεί να σέρνεται αυτή η ιστορία. Θα σας το πω διαφορετικά: Αυτή η ιστορία έχει να κάνει με την εξής τακτική. Έχω καταθέσει άπειρες μελέτες άλλων ειδικών. Καμμία δεν έλαβε υπ' όψιν της η Κυβέρνηση. Βασικός κανόνας είναι τα πολλά τεστ. Το έλεγα από τον Μάρτιο. Δυστυχώς με φειδώ τα κάνατε. Και το χειρότερο; Αφήσατε την «TUI» και τους τουρίστες να μπαίνουν ανεξέλεγκτοι, χωρίς έλεγχο - το χειρότερο έγκλημα - κι έρχεται αυτό το πράγμα τώρα και φουσκώνει και θα σκάσει. Ποιος θα την πληρώσει; Ο Έλληνας που έχει την ψησταριά, ο Έλληνας που έχει ξενοδοχείο, ο Έλληνας που είναι σερβιτόρος, ο Έλληνας που είναι ψήστης, ο Έλληνας ντελιβεράς, ο οποιοσδήποτε Έλληνας που εργάζεται. Αυτό δείχνει έλλειψη σχεδιασμού και κυρίως έλλειψη διάθεσης να αντιληφθεί την επιχειρηματικότητα και μιλάω σε έναν άνθρωπο ο οποίος είχε επιχειρήσεις, όπως ο κ. Γεωργιάδης, και δεν μπορώ να καταλάβω που δεν τα καταλαβαίνει και αυτός. Φίλες και φίλοι, φοβούμαι ότι με τα μέσα ενημερώσεως θα φτάσουμε σε ένα σημείο να ακούμε και να υπακούμε μόνο. Φοβούμαι ότι θα φτάσουμε σε ένα σημείο να μη σκεφτόμαστε πλέον και να μην απαιτούμε. Φοβούμαι, επίσης, ότι θα δεχόμαστε τα πάντα χωρίς «δεν πρέπει». Και το κυριότερο, δεν θα αντιδρούμε ποτέ. Αυτή είναι η προσπάθεια των μέσων ενημερώσεως, να υποτάξουν κάθε λογική και κάθε αντίδραση, εύλογη θα έλεγα, σε όλα όσα γίνονται. Και είναι απορίας άξιο να ακούω τον Υπουργό να λέει ότι είναι προδότες ή δεν είναι πατριώτες όσοι κατέθεσαν στεφάνι χθες. Τι νοηματικό άλμα ήταν αυτό, δεν το κατάλαβα, την ώρα που κάνουν πορεία οι λαθρομετανάστες σήμερα το μεσημέρι. Δεν ξέρω αν το μάθατε. Γίνεται ελεύθερα η πορεία τους. ΑΝΤΑΡΣΥΑ, ΚΕΕΡΦΑ, Κωνσταντίνου και τα λοιπά. Αφίσες γέμισε η Αθήνα. Την ώρα αυτή που βγαίνει ο Ευαγγελάτος, αυτός ο κύριος ο απίστευτος και χαρακτηρίζει ανεγκέφαλους αυτούς που πήραν δέκα αυτοκίνητα και έκαναν πορεία μέσα στην πόλη. Δηλαδή, απίστευτα πράγματα! Ο κύριος αυτός, αν δεν κάνω λάθος, 800 χιλιάρικα πήρε από τα προηγούμενα λεφτά για τα site κ.λπ.; Να τα χαίρεται ο άνθρωπος, εντάξει, αλλά πολλά λεφτά, θα μου πείτε. Όμως, είναι ωραίο το «λιβάνι». Μου αρέσει και εμένα να με βγάζει το «MEGA», να με λιβανίζει στα site, να μου λέει καλά λογάκια. Εμ, με 41 εκατομμύρια ευρώ μπούκωμα, όχι λιβάνι, αλλά θυμίαμα, λιβάνι, μοσχοκάρυδο, ό,τι θέλετε, θα έχετε! Αλλά μέχρι ποιο σημείο; Μέχρι τότε που θα τελειώσουν τα λεφτά. Γιατί αν τελειώσουν τα λεφτά, θα τελειώσει και η ασυλία των καναλιών, κύριε Υπουργέ. Και δεν το λέω σε εσάς. Το έχω πει σε όλους όσοι δεν καταλαβαίνουν τα αυτονόητα. Και πάμε παρακάτω, για να κλείσω εδώ. Θεωρώ ότι αυτό που έκαναν χθες τα πολιτικά κόμματα, κύριε Λοβέρδο, στο Μνημείο του Αγνώστου Στρατιώτη ήταν ασέβεια. Θα μπορούσαν να στείλουν όλα τα κόμματα έναν εκπρόσωπο στην κατάθεση στεφάνου. Δεν εστάλησαν και δεν καταλαβαίνω τον λόγο. Δεν ήταν εκπρόσωπος Βουλευτής υπολοίπων κομμάτων. Ήταν μόνο η Ελληνική Λύση. Και, βέβαια, αυτό προκαλεί κατάπληξη, διότι στην Αυστρία, κύριε Υπουργέ, ο Κουρτς, η Κλαούντια Τάνερ, η Υπουργός Εθνικής Άμυνας, ο Δήμαρχος και Κυβερνήτης της Βιέννης έκαναν εκδήλωση και παρέλαση κανονικότατα με κατάθεση στεφάνου. Το ξέρετε; Στην Αυστρία! Στην ευρωπαϊκή Αυστρία. Δεν σας λέω εγώ στην Ουγκάντα. Δεν σας λέω στο Ιράν, όπου είναι Ταλιμπάν, είναι ακραίοι. Σας λέω στην Αυστρία. Έκαναν πριν από τρεις ημέρες. Πριν από τρεις ημέρες! Μου τηλεφώνησε φίλος. Ψάξτε το κι εσείς. Ψάξτε και βρείτε το. Και βέβαια, επειδή πολλοί μπορεί να μην πιστεύετε, ορίστε, κύριε Υπουργέ μου, κοιτάξτε. Τρελοί και προδότες όσοι έκαναν χθες πορείες. Νά 'το: ΑΝΤΑΡΣΥΑ, ΚΕΕΡΦΑ σήμερα το μεσημέρι πορεία κανονική. Θα την απαγορεύσετε, κύριε Υπουργέ; Θα πείτε στον Χρυσοχοΐδη να απαγορεύσει την εκδήλωση; Για πείτε μου. Γέμισε αφίσες η Αθήνα. Θα την απαγορεύσετε αυτή; Θα δώσει εντολή ο Υπουργός σας να μη γίνει η πορεία αυτή, γιατί μεταδίδει τον κορωνοϊό; Όχι. Είμαι βέβαιος πως όχι. Κλείνοντας θέλω να διαβάσω κάτι από τον Γιανναρά, κύριε Υπουργέ, που τον λατρεύετε. Του έχετε μια αδυναμία του Γιανναρά, έτσι δεν είναι; Θυμάμαι παλιά ότι τα λέγαμε για τον Γιανναρά μαζί. Σας διαβάζω: ««Το κράτος έχει συνέχεια». Η φράση ηχεί και λειτουργεί σαν πολιτική προστακτική, αλλά με εκκρεμή την απάντηση στο ερώτημα: Συνέχεια του κράτους είναι η συνέχεια της εκφρασμένης βούλησης των πολιτών ή η συνέχιση ισχύος αποφάσεων του Κοινοβουλίου, υπερψηφισμένων με διαφορά ελάχιστων ψήφων; Η λογική της εμμονής στη «συνέχεια» του κράτους είναι απολύτως και μόνο χρηστική. Ποια εγκυρότητα έχουν διεθνείς συμφωνίες, που υπογράφονται από μια οριακή πλειοψηφία κοινοβουλευτική, με πρόδηλο το ενδεχόμενο κάποια επόμενη κυβέρνηση, νόμιμα επίσης εκλεγμένη, να αρνηθεί τη συμφωνία και να την ακυρώσει; Βέβαια, οι έντιμες και όχι προσχηματικές δημοκρατίες προσφεύγουν σε δημοψηφίσματα για μείζονα θέματα». Γιανναράς, εκλεκτός. Κύριε Υπουργέ μου, δεν είναι πολύ μακριά το παρελθόν, το παρελθόν που λέγαμε πολλά, που συζητούσαμε για τη Μακεδονία, που λέγαμε για όλα αυτά που κάνει το σύστημα. Δυστυχώς, έφτασε μια στιγμή που όλοι υπηρετούν ή εξυπηρετούν το σύστημα, ακόμη και όταν κάνει λάθος. Σε αυτή τη χρονική στιγμή πιστεύω ότι κάνουμε εγκληματικά λάθη. Ένα μόνο παράδειγμα και κλείνω εδώ. Κύριε Υπουργέ, έξι ναυτικά μίλια ή δώδεκα; Περιμένω την απάντησή σας. Ευχαριστώ πολύ.
Παρακαλώ να ετοιμαστεί το Βήμα.
Κύριε Πρόεδρε, θα ήθελα τον λόγο.
Κύριε Λοβέρδο, θέλετε κάτι; Ορίστε, τι θέλετε;
Θα παρακαλούσα τους συναδέλφους μου Κοινοβουλευτικούς Εκπροσώπους και εσάς να προηγηθώ, γιατί στις 11.00΄ έχει καλέσει το κόμμα μας ο κ. Δένδιας στο Υπουργείο Εξωτερικών για ενημέρωση.
Κι εγώ έχω Υπουργικό.
Τι θέλετε να κάνω; Εάν θέλετε να μην πάω στον συνάδελφό σας, να μην πάω. Στις 10.00΄ ήταν ο ΣΥΡΙΖΑ, στις 11.00΄ είμαστε εμείς. Εάν δεν σας αρέσει αυτό, να μην πάω, κύριε Υπουργέ.
Μα, δεν είναι υποχρεωτικό…
Μα, τι να κάνω τώρα δηλαδή; Πείτε μου ότι δεν θέλετε να συνεργαζόμαστε για τα εθνικά θέματα με το Υπουργείο Εξωτερικών, να μην πάω.
Κύριε Λοβέρδο, απ' ό,τι είδα, δεν το δέχονται.
Δεν το δέχονται;
Άρα θα προηγηθεί ο κ. Σκουρλέτης για πέντε λεπτά, με την ανοχή την οποία πάντα δείχνει το Προεδρείο και αμέσως μετά εσείς. Ορίστε, κύριε Σκουρλέτη, έχετε το λόγο για πέντε λεπτά.
Ευχαριστώ, κύριε Πρόεδρε. Κύριε Υπουργέ, όπως γνωρίζετε και ακούσατε και κατά τη συζήτηση στην επιτροπή, η συμφωνία με τη Ρωσική Ομοσπονδία υπογράφεται με το Υπουργείο Παιδείας. Κι αυτό είναι αυτό που συνηθίζεται, για ζητήματα που αφορούν την έρευνα και την τεχνολογία να είναι κάτω από την ευθύνη του Υπουργείου Παιδείας. Με αφορμή, λοιπόν, τη σημερινή σύμβαση, θα ήθελα να επαναφέρω το ερώτημα γιατί εσείς έχετε επιλέξει αυτή την ακατανόητη ρύθμιση, να μεταφέρετε τη Γενική Γραμματεία Έρευνας και Τεχνολογίας από το Υπουργείο Παιδείας, από τα πανεπιστήμια, από τον φυσικό τους χώρο, κάτω από το Υπουργείο Ανάπτυξης. Βεβαίως, πέρα από την συμφωνία μας για τις δύο συμβάσεις, γνωρίζετε ότι γίναμε χθες μάρτυρες ενός νέου αρνητικού ρεκόρ. Τα κρούσματα φαίνεται ότι καλπάζουν. Η αύξηση είναι εκθετική. Συμβαίνει και στην υπόλοιπη Ευρώπη. Μόνο που στην υπόλοιπη Ευρώπη φαίνεται ότι δείχνουν διαφορετικά αντανακλαστικά. Χθες η Ιταλία ανακοίνωσε δωρεάν τεστ. Συνεργεία βγαίνουν στις πλατείες, πηγαίνουν σε χώρους εργασίας και κάνουν δωρεάν τεστ. Εσείς, πέρα από αυτά τα ελάχιστα που γίνονται από τις δημόσιες δομές σε κάποιες πλατείες, οι οποίες δεν καλύπτουν σε τίποτα τις συγκεκριμένες ανάγκες, γιατί δεν κάνετε κάτι ανάλογο και γιατί ακόμα αρνείστε τη συνταγογράφηση των τεστ; Τόσο απλό. Γιατί υποβάλλετε την ελληνική οικογένεια σε αυτή τη δαπάνη, τη στιγμή που βλέπει τα εισοδήματά της να μειώνονται μέρα με τη μέρα; Ή είστε ευχαριστημένος ως Υπουργός Ανάπτυξης με αυτά που βλέπουμε στην αγορά; Είδατε τι συνέβη με την αλυσίδα «ΒΕΝΕΤΗΣ»; Κλείνει πέντε καταστήματα. Ο λόγος είναι τα υψηλά ενοίκια, απ' ό,τι λέει η ίδια η εταιρεία. Σας είχαμε καταθέσει συγκεκριμένη πρόταση να υπάρξει στήριξη στις πληττόμενες επιχειρήσεις και να υπάρξει κάλυψη κατά 40% του ενοικίου από το κράτος. Λέγεται ότι αυτή η πρόταση που ήρθε προς την Κυβέρνηση σταμάτησε στις τράπεζες, διότι δεν θέλουν να ανοίξει ο χορός της μείωσης των ενοικίων, γιατί πολλά από τα ακίνητα είναι συνδεδεμένα με ενυπόθηκα δάνεια. Μα, τι θα γίνει τέλος πάντων; Κι εδώ τα συμφέροντα των τραπεζών; Των τραπεζών; Οι τράπεζες, που έχουν αυξήσει τη ρευστότητά τους κατά πενήντα έξι δισεκατομμύρια το 2020, μόνο δέκα διέθεσαν στην αγορά μέσω δανείων και, από αυτά τα δέκα, τα πέντε κατευθύνθηκαν σε πέντε μόνο επιχειρήσεις. Παίζουν τον ρόλο τους; Και δεν φτάνουν όλα αυτά, κύριε Υπουργέ. Να σας πω ένα άλλο θέμα της δικής σας ευθύνης. Στις ασφαλιστικές εταιρείες, την ίδια στιγμή που παράλληλα προωθείτε την ιδιωτικοποίηση της επικουρικής ασφάλισης, τους δίνετε το δικαίωμα μονομερώς να αυξάνουν τα ασφάλιστρα ήδη ασφαλισμένων. Αναφέρομαι στις ιδιωτικές ασφαλιστικές εταιρείες. Θα το αφήσετε να συμβεί κάτι τέτοιο ή θα το σταματήσετε; Τελικά, για ποιον δουλεύετε; Διότι για τους εργαζόμενους δεν δουλεύετε. Τους έχετε αφήσει στην τύχη τους. Αλλά και ακόμα και σε περιπτώσεις συγκεκριμένων ζητημάτων, όπου εσείς προΐσταστε, όπως είναι τα ναυπηγεία Σκαραμαγκά - έχετε μια συναρμοδιότητα εκεί πέρα - βλέπουμε από την προκήρυξη που εκδόθηκε ότι δεν υπάρχει καμμία αναφορά για τις θέσεις εργασίας, καμμία μνεία, καμμία προστασία για τους εργαζόμενους. Τελικά, λοιπόν, τι κάνετε; Για ποιους δουλεύετε; Για τους εργαζόμενους δεν δουλεύετε. Για τους ιδιώτες που κατέχουν ιδιωτικές υγειονομικές δομές δουλεύετε. Για τον πολύ κόσμο δεν δουλεύετε. Τον αφήνετε και στοιβάζεται στα μέσα μαζικής μεταφοράς, ενώ έχετε δρομολογήσει και έχετε εντάξει ιδιωτικά λεωφορεία μέσω των ΚΤΕΛ τα οποία είναι ακατάλληλα. Σας το λένε κάθε μέρα οι γιατροί καθηγητές, οι λοιμωξιολόγοι. Τι γίνεται τελικά; Θα παρακολουθούμε μέρα με τη μέρα την αύξηση των κρουσμάτων; Και την ίδια ώρα θεωρούμε πως με το να δίνουμε δύο εκατομμύρια επιπλέον, πέρα από τα είκοσι, στα μέσα μαζικής ενημέρωσης μπορούμε να βάλουμε τα προβλήματα κάτω από το χαλί; Αυτή τελικά είναι η πρόθεσή σας; Μια εικονική πραγματικότητα; Ένας εικονικά - «αγγελικά» πλασμένος κόσμος; Τα προβλήματα είναι πολλά. Πάρα πολλά. Δεν επιτρέπεται να εξακολουθείτε να βαδίζετε σε αυτόν τον ολισθηρό δρόμο. Περιμένω, κύριε Υπουργέ, έναν συγκεκριμένο σχολιασμό γύρω από αυτά τα ζητήματα. Δεν είναι δικιά μας μόνο απαίτηση, είναι δικιά μας απαίτηση εδώ, αλλά θεωρούμε ότι διαμεσολαβούμε ένα αίτημα της συντριπτικής πλειοψηφίας των πολιτών. Σας ευχαριστώ.
Κι εμείς ευχαριστούμε τον κ. Σκουρλέτη. Και δίνω αμέσως τον λόγο στον Κοινοβουλευτικό Εκπρόσωπο του Κινήματος Αλλαγής κ. Ανδρέα Λοβέρδο.
Ευχαριστώ, κύριε Πρόεδρε. Δεν κατανοώ, βέβαια, την προηγούμενη συμπεριφορά και είναι η πρώτη φορά που συμβαίνει κάτι τέτοιο στη Βουλή. Να υπάρχει επείγουσα πολιτική υποχρέωση και οι συνάδελφοι να μη διευκολύνουν. Αλλά δεν πειράζει. Όλα τα έχουμε δει, άλλωστε. Κοιτάξτε, κύριε Πρόεδρε. Η Ελλάδα εδώ και έναν χρόνο αντιμετωπίζει τα προβλήματα που δημιουργεί η Τουρκία, ως προβλήματα μιας άλλης ποιότητας. Διαρκώς λέω ότι δεν υπάρχουν πια ζητήματα προκλητικότητας, αλλά ζητήματα επιθετικότητας που διαμορφώνουν συνθήκες πολύ επικίνδυνες. Αυτό το πρόβλημα το αντιμετωπίζει η χώρα μαζί με άλλα δύο, την πανδημία και την οικονομική ύφεση. Τα τρία θέματα μαζί συγκροτούν μια πολύ δύσκολη ημερήσια διάταξη για τη χώρα μας, η οποία, μόλις έβγαινε από μια σχεδόν δεκαετή κρίση, έμπλεξε με όλα αυτά. Το χειρότερο που μπορεί να γίνει σε αυτή τη συγκυρία, είναι να δημαγωγούμε για τα θέματα της εξωτερικής πολιτικής. Πραγματικά, δεν μπορώ να καταλάβω - και δεν το λέω ρητορικά, το λέω με σαφείς ορθολογικούς όρους - πώς η εξωτερική πολιτική της Ελλάδας θα διαμορφώνεται με κριτήριο την εξωτερική πολιτική της Τουρκίας. Αυτό δεν το καταλαβαίνω. Ο αραβικός κόσμος έχει τα εσωτερικά του προβλήματα. Μας είναι γνωστά. Οι αντιθέσεις τους είναι πολύ μεγάλες, ειδικά σε ό,τι αφορά το Κατάρ και τον υπόλοιπο αραβικό κόσμο. Οι δεκατρείς όροι που έθεσαν οι τέσσερις αραβικές χώρες στο Κατάρ, μεταξύ των οποίων ήταν και να κλείσει η τουρκική βάση, είναι γνωστοί. Είναι γνωστοί οι όροι αυτοί και είναι γνωστή και η κρίση που έχει δημιουργηθεί τα τελευταία χρόνια, από το 2017 και μετά. Οι εσωτερικοί συσχετισμοί των τεσσάρων - Σαουδική Αραβία, Αίγυπτος μεταξύ αυτών - οι εσωτερικές, λοιπόν, αντιθέσεις ή οι συμμαχίες πρέπει και αυτές να μας είναι γνωστές, για να κάνουμε τέτοιες τοποθετήσεις. Όταν δεν καταλαβαίνουμε τον ρόλο των Εμιράτων, γιατί φαίνεται να μη γίνεται κατανοητός ο ρόλος των Εμιράτων και οι σχέσεις των Εμιράτων με το Κουβέιτ, που είναι πολύ έντονες. Όταν δεν τα ξέρουμε αυτά ή τα ξέρουμε και τα παραγνωρίζουμε, γιατί άλλα πράγματα έχουμε στο μυαλό μας, εύκολα κάνουμε «εκδρομές εξωτερικής πολιτικής». Μετράμε τα μίλια, από οποιαδήποτε πλευρά και αν προέρχεται αυτό. Μάλιστα, μου έκανε εντύπωση στην ψήφο δυσπιστίας που συζητούσαμε εδώ, ένας Υπουργός της Κυβέρνησης, ο κ. Χρυσοχοΐδης - ΠΑΣΟΚ - είπε κάτι για τα θέματα εξωτερικής πολιτικής, του απάντησε ο κ. Ραγκούσης από την πλευρά του ΣΥΡΙΖΑ - ΠΑΣΟΚ - , και είπα εγώ ως κανονικό ΠΑΣΟΚ «παιδιά, αυτά όχι εδώ». Δεν μπορούμε, κύριε Πρόεδρε, να συνεχίσουμε έτσι. Πρέπει να υπάρχουν δυνατότητες. Θα μου πείτε, στη Βουλή λέει ο καθένας ό,τι θέλει και κανένας δεν του το απαγορεύει. Προφανέστατα. Είμαι ο τελευταίος που θα πει «δεν δικαιούσαι διά να ομιλείς», όπως έχει λεχθεί στο παρελθόν. Όμως, είναι εύκολες οι λύσεις, γιατί υπογράφουμε και κυρώνουμε και θα επικυρώσουμε συμφωνία με το Κουβέιτ που είναι οι σχέσεις του με την Τουρκία οι άλφα, οι βήτα, οι γάμμα. Το επισκέφθηκε ο Πρόεδρος Ερντογάν; Έχει υπογράψει συμφωνία αμυντικής συνεργασίας; Δεν θα πει η Τουρκία τι θα κάνουμε εμείς, πρώτον, και, δεύτερον, κύριε Πρόεδρε, είναι τόσο συγκεκριμένες, αλλά σύνθετες οι σχέσεις μέσα στον αραβικό κόσμο, οι φιλίες, οι συμμαχίες και οι αντιθέσεις, που πρέπει να είμαστε πάρα πολύ προσεκτικοί. Δεν πρέπει δε να ξεχνάμε - και είναι η τελευταία μου φράση - ότι ένας βασικός παράγοντας, που κρατάει τον Πρόεδρο Ερντογάν στην επιθετικότητα του επιπέδου που έχουμε μέχρι τώρα γνωρίσει και δεν προχωράει παραπέρα, είναι γιατί η Ελλάδα έχει μια στενή συνεργασία και στον αμυντικό τομέα - και εύχομαι να υπογραφεί και συμφωνία αμυντικής συνεργασίας το γρηγορότερο δυνατόν - με τη Γαλλία, αλλά παράλληλα η συμμαχία αυτή των δύο εμπλουτίζεται και από την προσθήκη των Εμιράτων και της Αιγύπτου. Χρειάζεται λίγη προσοχή και κλείνω με αυτό. Είναι εύκολες οι διανοητικές «πολιτικές εκδρομές» στα θέματα εξωτερικής πολιτικής, αλλά είναι και πολύ εύκολο το λάθος και η επιπολαιότητα.
Ευχαριστούμε τον κ. Λοβέρδο. Τον λόγο έχει ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.
Ευχαριστώ πολύ, κύριε Πρόεδρε. Κυρίες και κύριοι Βουλευτές, κύριοι Υπουργοί, να πω για τα μνημόνια που ψηφίζουμε σήμερα, διότι προφανώς είναι προς το συμφέρον μας οποιαδήποτε συνεργασία μια τόσο μεγαλύτερη δύναμη και τόσο πιο προωθημένη, όπως είναι η διαφορά της Ρωσίας από εμάς στον τομέα της επιστήμης και ιδίως της καινοτομίας, που είναι ένας τομέας που μικρές χώρες σαν εμάς μπορεί να βρουν πραγματικές ευκαιρίες, γι' αυτό και υπερψηφίζουμε. Και να δικαιολογήσω εδώ και το «παρών» μας λέγοντας, εκτός όσων θαυμάσια είπε ο κ. Λογιάδης, ο ειδικός αγορητής μας, ότι το Κουβέιτ, μεταξύ άλλων, φαντάζομαι ότι το κύριο κομμάτι τεχνογνωσίας που μπορεί να μας προσφέρει είναι σε εξορύξεις και άλλα τέτοια δεινά για οποιονδήποτε τόπο και πολύ περισσότερο για τον χιλιοβασανισμένο δικό μας τόπο. Εξορύξεις δεν θέλουμε. Έχουμε από καιρό πει να αφήσουμε τους υδρογονάνθρακες να μείνουν εκεί που είναι. Και επομένως πολύ φοβόμαστε ότι το Κουβέιτ δεν έχει και πάρα πολλά πράγματα να μας προσφέρει. Παρ' όλα αυτά, λεφτά έχει βέβαια, αλλά τα χρησιμοποιεί με τον τρόπο που ξέρουμε όλα αυτά τα χρόνια. Κανέναν δημιουργικό τρόπο και κανέναν τρόπο που τελικά να καταλήγουν αυτά τα κεφάλαια προς όφελος οποιωνδήποτε λαϊκών στρωμάτων σε οποιοδήποτε μέρος του κόσμου. Δράττομαι της ευκαιρίας, κύριε Πρόεδρε, μιας και είμαστε εδώ και καθώς θεωρώ - πιστεύω θεωρούμε όλοι μας εδώ μέσα - ότι το μείζον ζήτημα αυτή τη στιγμή στην πολιτική σκηνή της Ελλάδας, της χώρας και της ηπείρου ολόκληρης δεν είναι άλλο από την πανδημία του κορωνοϊού. Και μιας και είναι ο αγαπητός Υπουργός, ο κ. Γεωργιάδης, εδώ δίπλα μου - δεν έχω το προνόμιο πολύ συχνά να τον βλέπω από κοντά, γιατί δουλεύει πολύ, δεν εννοώ κάτι άλλο - κύριε Γεωργιάδη, σας άκουσα προχθές να λέτε, πριν από μια εβδομάδα, στον κ. Ευαγγελάτο, στην εκπομπή ενός από τα συστημικά αυτά θαυμάσια κανάλια της παρασιτικής ολιγαρχίας που μόνο εσάς φιλοξενούν, εννοώ εσάς και τον ΣΥΡΙΖΑ καμμιά φορά, σας άκουσα να λέτε ότι είχατε προβλέψει ότι η έκρηξη πανδημίας θα συμβεί μόλις αναγγέλθηκε η συγκέντρωση για την αναγγελία της απόφασης στη δίκη της Χρυσής Αυγής. Είπατε επί λέξει, αν θυμάμαι καλά, «το περιμέναμε, το παρατηρήσαμε και το είδαμε να επιβεβαιώνεται». Κύριε Γεωργιάδη, εκτός του γεγονότος ότι επιστημονικά δεν μπορεί να αποδειχθεί με τίποτα αυτό που λέτε, πραγματικά δεν βρίσκετε οξύμωρο να επικαλείστε αυτό σαν αιτία της έξαρσης της πανδημίας, τη στιγμή που 7.00΄ με 9.00΄ κάθε πρωί είναι ένα εκατομμύριο τέτοιες συγκεντρώσεις μέσα στον ηλεκτρικό ή στο μετρό μας ή σε κάθε λεωφορείο μας; Πραγματικά, πιστεύετε ότι αυτό είναι το πρόβλημα στην Ελλάδα; Θα σας δώσω ένα στοιχείο μόνο, που είναι - νομίζω - πολύ ενδιαφέρον. Πανηγυρίζετε - μετά από έναν αιώνα, θα έλεγα εγώ, γιατί τόσο περίπου κυβερνάτε, με όλες τις παραλλαγές σας - γιατί καταφέρατε να φτιάξετε λιγότερες από χίλιες εντατικές σε αυτόν τον τόπο. Το Μπέργκαμο, στο οποίο βλέπαμε τα κομβόι με τους νεκρούς πέρυσι, είναι μια πόλη, κύριε Υπουργέ, εκατόν είκοσι χιλιάδων διακοσίων ογδόντα επτά κατοίκων. Έχει χίλιες εκατόν πενήντα εντατικές και δεν στάθηκαν ικανές να σταματήσουν αυτή τη φρίκη που βλέπαμε. Πραγματικά, σε μία χώρα δέκα εκατομμυρίων με εννιακόσες, δηλαδή χίλιες σκάρτες - συγγνώμη, για την έκφραση - εντατικές, πιστεύετε ότι θα μπορέσουμε να αντισταθούμε; Δεν θα αντισταθούμε. Ο κύριος Πρωθυπουργός κάθε φορά από αυτό το Βήμα - ή από εκείνο το Βήμα - λέει το θολό νούμερο ότι έχουμε προσλάβει τρεις χιλιάδες επτακόσιους περίπου γιατρούς και υγειονομικούς. Δεν είναι καθόλου ευγενικό - δεν θέλω να πω ότι είναι ντροπή - ο Πρωθυπουργός της χώρας να μην έχει την παρρησία να κοιτάξει τον ελληνικό λαό στα μάτια και να πει: «Τόσοι είναι οι γιατροί. Είναι τετρακόσιοι τριάντα. Και όλοι οι υπόλοιποι είναι όλοι υγειονομικοί». Και αυτοί οι τετρακόσιοι τριάντα γιατροί που θα ρισκάρουν τη ζωή τους - και ήδη τη ρισκάρουν, γιατί μολύνονται - έχουν προσληφθεί για ένα ή για δύο χρόνια. Οκτώ μήνες τώρα ακούμε ένα ευχολόγιο ότι πολλοί από αυτούς θα μονιμοποιηθούν. Θέλουμε ως κομμάτι του κοινοβουλευτισμού στην Ελλάδα να μας πει ο Πρωθυπουργός, επιτέλους, πόσοι απ' αυτούς θα μονιμοποιηθούν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα τελειώσω αμέσως, κύριε Πρόεδρε. Είναι φανερό, λοιπόν, ότι για τον κορωνοϊό δεν φταίει η αναγγελία της απόφασης στη δίκη της Χρυσής Αυγής. Δεν φταίνε οι είκοσι χιλιάδες κατ' εσάς ή οι εβδομήντα χιλιάδες κατ' εμάς - βλέπετε, δεν το κρύβω ότι ήμασταν πολλοί περισσότεροι, που συγκεντρωθήκαμε εκεί για να πανηγυρίσουμε τη νίκη της δημοκρατίας - αλλά φταίει το γεγονός ότι συστηματικά θέλατε να απαξιώσετε το σύστημα υγείας, ούτως ώστε να στρέψετε τους πολίτες στην ιδιωτική υγεία. Θέλετε να ιδιωτικοποιήσετε - και το έχετε ήδη ξεκινήσει στην τροφοδοσία, στην καθαριότητα - το Εθνικό Σύστημα Υγείας. Τα σχέδιά σας, όμως, χάλασαν, καθώς η πανδημία αντιμετωπίζεται παγκοσμίως μόνο από εθνικά συστήματα υγείας, αφού οι παρασιτικοί ολιγάρχες - κλινικάρχες - οι δύο, τρεις πολύ μεγάλοι στην Ελλάδα - κοιτάζουν την τσέπη και το πορτοφόλι τους και καθόλου τον ελληνικό λαό. Μόνο το Εθνικό Σύστημα Υγείας έμεινε για να κοιτάξει τον ελληνικό λαό. Ήθελα να σας πω - και δεν το λέω, για να λογομαχήσουμε - ότι δεν είναι ωραίο εσείς, που είστε τόσο έξυπνος και έμπειρος πολιτικός, να βγαίνετε στα κανάλια και να έχετε ένα τέτοιο αστείο φύλλο συκής, ότι φταίει η συγκέντρωση για την αναγγελία της απόφασης της δίκης. Το ξέρετε κι εσείς κι εγώ ότι δεν μπορεί να φταίει. Μπορεί να φταίει σε ένα ποσοστό κάτω του 1%. Σας ευχαριστώ πολύ, κύριε Πρόεδρε.
Και σας εμείς ευχαριστούμε. Κλείνουμε με την τοποθέτηση του Κοινοβουλευτικού Εκπροσώπου της Νέας Δημοκρατίας κ. Χρήστου Μπουκώρου. Αμέσως μετά θα πάρει τον λόγο ο Υπουργός κ. Γεωργιάδης, για να κλείσει τη συζήτηση. Κύριε Μπουκώρο, έχετε τον λόγο.
Ευχαριστώ, κύριε Πρόεδρε. Θα παρακαλέσω εξαρχής για την ελάχιστη ανοχή σας, γιατί ετέθησαν από τα κόμματα της Αντιπολίτευσης αρκετά και σημαντικά ζητήματα. Βέβαια, και τα ζητήματα της πανδημίας, αλλά και τα ζητήματα των κυρώσεων των συμβάσεων, που υπογράφουμε σήμερα, είναι σημαντικά με τον τρόπο που ετέθησαν από τα κόμματα της Αντιπολίτευσης. Επιτρέψτε μου να ξεκινήσω από τα ζητήματα της πανδημίας. Μας καταλογίζουν οι κύριοι συνάδελφοι της Αξιωματικής Αντιπολίτευσης ότι δεν γίνονται πολλά τεστ. Η χώρα έχει προμηθευτεί οκτακόσιες χιλιάδες γρήγορα τεστ, τα οποία έχουν διανεμηθεί στον ΕΟΔΥ και σε όλες τις δομές υγείας της χώρας και αξιοποιούνται εδώ και αρκετές μέρες. Γι' αυτό, βλέπουμε να γίνονται παντού μαζικά, δωρεάν τεστ, σε πολύ μεγαλύτερο ποσοστό από πολλές ευρωπαϊκές χώρες. Μας είπαν ότι άλλες χώρες έχουν καλύτερα αντανακλαστικά. Μόλις χθες, στη συνέντευξή της, στο διάγγελμά της, η Καγκελάριος Μέρκελ είπε ότι πλέον τα τρία στα τέσσερα κρούσματα στη Γερμανία δεν μπορούν να ανιχνευτούν. Η Γερμανία, δηλαδή, έχει χάσει το παιχνίδι της ιχνηλάτησης. Και είπε, επίσης, η Γερμανίδα Καγκελάριος, κύριε συνάδελφε, ότι σε λίγες μέρες η Γερμανία δεν θα μπορεί να φιλοξενήσει όλους τους ασθενείς. Από πού σας προκύπτει ότι η ελληνική Κυβέρνηση χειρίζεται χειρότερα από άλλες χώρες την πανδημία; Βεβαίως η κατάσταση είναι δύσκολη. Βεβαίως τα κρούσματα έχουν μία εκθετική αύξηση, αλλά από πουθενά δεν προκύπτει ότι η χώρα χειρίζεται χειρότερα από άλλες χώρες αυτή την πρωτοφανή πανδημία. Ακούμε συνεχώς το επιχείρημα για τα μέσα μεταφοράς. Ασφαλώς, κυρίες και κύριοι συνάδελφοι, θα θέλαμε όλοι να έχουμε ένα λεωφορείο για δέκα επιβάτες και μία αίθουσα για δεκαπέντε παιδιά στα σχολεία. Αυτό θα ήταν το ευκταίο. Το θέμα είναι κατά πόσο είναι και εφικτό. Να σας ρωτήσω και κάτι ακόμη, κυρίες και κύριοι συνάδελφοι. Πέραν της Αθήνας και της Θεσσαλονίκης, έχουμε έξαρση κρουσμάτων που αναλογικά είναι το ίδιο ακριβώς σε Κοζάνη, Σέρρες, Ιωάννινα, που είναι ήδη σε lockdown. Κι εκεί, τα μέσα μαζικής μεταφοράς ευθύνονται; Και σε αυτές τις περιοχές για την έξαρση των κρουσμάτων ευθύνονται τα μέσα μαζικής μεταφοράς; Για τους λόγους της εκθετικής αύξησης πολλά μπορούν να πούμε και στην Ευρώπη και στην Ελλάδα. Καλύτερα, όμως, να ακούμε τους ειδικούς, γιατί συμβαίνει αυτή η εκθετική αύξηση. Το μόνο θετικό είναι ότι είμαστε σε καλύτερη θέση από πλευράς κρουσμάτων, σε σχέση με άλλες ευρωπαϊκές χώρες ίδιου ή και μεγαλύτερου πληθυσμού. Νομίζω ότι η πανδημία δεν προσφέρεται ούτε για αντιπαραθέσεις. Καλό είναι να ακούμε τις συμβουλές και τις οδηγίες των ειδικών και να προσπαθούμε και σε ατομικό και σε συλλογικό επίπεδο να τις εφαρμόζουμε στον αγώνα που κάνουμε όλοι μαζί - θέλω να πιστεύω - για περιορισμό της πανδημίας. Από εκεί και πέρα, γιατί υπογράφουμε τις συμβάσεις; Κυρίως, οι ενστάσεις είναι για τις συμβάσεις με το Κατάρ και το Κουβέιτ. Γνωρίζουμε όλοι ότι το Κατάρ, πράγματι, τον τελευταίο καιρό έχει προσδεθεί στο άρμα της Τουρκίας. Από το 2017, υπήρξε μια ενδοαραβική αντιπαράθεση. Οι υπόλοιπες χώρες του Κόλπου προέβησαν σε εμπάργκο προς το Κατάρ και το Κατάρ ήρθε πιο κοντά στην Τουρκία. Εκείνο που δεν είπε κανένας συναδέλφους είναι ότι πρόκειται για μια αθλητική συμφωνία. Δεν έχουν σταματήσει οι αθλητικές δραστηριότητες. Γίνονται όπως γίνονται σε συνθήκες πανδημίας. Εδώ, όμως, ακούσαμε κριτική, γιατί υπογράφουμε μια αθλητική συμφωνία με το Κατάρ, που ταυτόχρονα την υπογράφουμε και με τη Βουλγαρία και με τα Ηνωμένα Αραβικά Εμιράτα, την ώρα που υπάρχουν διασυλλογικοί αγώνες μεταξύ Ελλάδος - Τουρκίας, Έλληνες αθλητές παίρνουν μετεγγραφές σε τουρκικούς συλλόγους. Πώς θα σταματήσουμε εμείς μια τέτοια συμφωνία; Εν πάση περιπτώσει, το εύκολο είναι να λες ότι χαρίζουμε συμμάχους στην Τουρκία. Το δύσκολο είναι να τους αποσυνδέσεις και να τους φέρεις στο διπλωματικό τείχος που έχει χτίσει η Ελλάδα. Αν πούμε ότι το Κατάρ τώρα έχει έρθει κοντά στην Τουρκία - και πράγματι, είναι ο μόνος οικονομικός πνεύμονας της Τουρκίας σε μια χειμάζουσα τουρκική οικονομία - και το αφήσουμε εκεί και δεν προσπαθήσουμε, τόσο εμείς όσο και ο αραβικός κόσμος, να το επαναφέρουμε σε μια κανονικότητα, πέραν των όσων δικαίως του καταλογίζονται τα τελευταία τρία, τέσσερα χρόνια, τι θα γίνει; Θα χαρίσουμε το Κατάρ; Θα χαρίσουμε το Κουβέιτ; Εδώ, η ελληνική Κυβέρνηση, κύριε Πρόεδρε, κάνει έναν τεράστιο αγώνα και έχει χτίσει ένα διπλωματικό τείχος, στο οποίο συμμετέχουν ευρωπαϊκές χώρες, οι Ηνωμένες Πολιτείες σε μεγάλον βαθμό και πολλοί σημαντικοί εκπρόσωποι του αραβικού κόσμου, όπως η Αίγυπτος, η Σαουδική Αραβία και τα Ηνωμένα Αραβικά Εμιράτα. Και το Κουβέιτ έχει σχέσεις με τα Ηνωμένα Αραβικά Εμιράτα και τις χώρες του Κόλπου. Μπορούμε να λέμε έτσι, ελαφρά τη καρδία, σκεπτόμενοι εσωτερικά να ασκούμε εξωτερική πολιτική και να ετεροπροσδιοριζόμαστε από τη διπλωματική πολιτική της Τουρκίας, οδηγώντας τη χώρα σε μια διπλωματική αδράνεια; Η διπλωματία μας πρέπει να είναι ενεργητική και εκεί που έχει δυσκολίες και εκεί να προσπαθεί να χτίσει συμμαχίες, ακόμα και στα πιο δύσκολα, διότι είναι δύσκολοι οι καιροί, διότι έχουμε να αντιμετωπίσουμε την επιθετικότητα της Τουρκίας. Είναι εύκολο να κάνουμε από την ασφάλεια του Κοινοβουλίου ή του πληκτρολογίου εξωτερική πολιτική. Στο πεδίο, όμως, τα πράγματα είναι πάρα πολύ δύσκολα. Κλείνω, λέγοντας ότι τόσο η πανδημία, όσο και τα εθνικά μας θέματα απαιτούν αρραγές εσωτερικό μέτωπο. Αν σε αυτό το μέτωπο συμμετέχουμε όλοι με τις διαφορές μας, τις ιδεολογικές και τις πολιτικές - δεν λέω εγώ να εκλείψουν αυτές οι διαφορές - , τότε αυτά τα δύο μεγάλα ζητήματα που απασχολούν και πλήττουν τον ελληνικό λαό, πρώτα και πάνω απ' όλα, θα αντιμετωπιστούν με επαρκέστερο τρόπο. Ευχαριστώ πολύ.
Και εμείς ευχαριστούμε τον κ. Μπουκώρο. Τον λόγο έχει ο Υπουργός Ανάπτυξης και Επενδύσεων, ο κ. Άδωνις Γεωργιάδης.
Ευχαριστώ πολύ, κύριε Πρόεδρε. Θα προσπαθήσω να απαντήσω, γιατί μου αρέσει αυτό, σε όλα τα ερωτήματα που ετέθησαν, στο καθένα ξεχωριστά και με στοιχεία. Θα συμφωνήσω με τον Κοινοβουλευτικό Εκπρόσωπο της Νέας Δημοκρατίας. Δεν είναι εποχή για τσακωμούς. Επειδή, όμως, έχουμε τις ιδεολογικές μας και πολιτικές μας διαφορές, καλό είναι να συνεννοούμαστε. Κατ' αρχάς, θα ήθελα να απαντήσω στον Κοινοβουλευτικό Εκπρόσωπο του ΣΥΡΙΖΑ. Δεν αναφέρομαι στις κυρώσεις, γιατί τις υποστηρίζετε. Άλλωστε, εσείς τις είχατε υπογράψει. Μη χάνουμε χρόνο με εσάς γι' αυτό. Θα απαντήσω ως προς τα οικονομικά μέτρα που έχουμε λάβει και την επίδρασή τους και ως προς το εάν η Κυβέρνηση έχει λειτουργήσει πρόχειρα ή όχι. Πρώτον, έρχομαι στα μέτρα ρευστότητας που έχουν δοθεί τους τελευταίους εννέα μήνες. Έχουν δοθεί στην αγορά 3,1 δισεκατομμύρια ευρώ μέσω των τριών κύκλων της επιστρεπτέας προκαταβολής μέχρι σήμερα. Μέχρι το τέλος του χρόνου, αυτά θα φτάσουν περίπου τα 5 δισεκατομμύρια. Έχουν δοθεί 3,1 δισεκατομμύρια ευρώ μέσω του Ταμείου Εγγυοδοσίας και έχουν δοθεί και 1,7 δισεκατομμύρια ευρώ μέσω του ΤΕΠΙΧ ΙΙ. Ήδη, τώρα που μιλάμε, έχει ξεκινήσει το δεύτερο πακέτο εγγυοδοσίας άλλα 3,1 δισεκατομμύρια ευρώ μέχρι το τέλος του χρόνου και άλλο 1 δισεκατομμύριο ευρώ από το ΤΕΠΙΧ. Δηλαδή, μέχρι σήμερα έχουν δοθεί στην αγορά 11 δισεκατομμύρια ευρώ και μέχρι το τέλος του χρόνου αυτά θα ξεπεράσουν τα 15 δισεκατομμύρια ευρώ. Είναι χωρίς καμμία αμφιβολία η μεγαλύτερη παροχή ρευστότητας που έχει δοθεί ποτέ στην ελληνική οικονομία από την ένταξή μας στην Ευρωζώνη τουλάχιστον. Προφανώς είναι και μία απάντηση στη μεγαλύτερη κρίση που έχει αντιμετωπίσει η ελληνική, η ευρωπαϊκή και η παγκόσμια οικονομία λόγω της πανδημίας. Άρα, το να λέμε ότι δεν έχουμε πάρει μέτρα, έτσι ελαφρά τη καρδία, είναι λίγο άδικο. Αναλυτικά στοιχεία θα δώσουμε την Παρασκευή στην επερώτηση που μας έχει καταθέσει ο ΣΥΡΙΖΑ για το ΕΣΠΑ και όλα τα υπόλοιπα. Τώρα, έχουν θετική επίδραση αυτά τα μέτρα ή τα κάναμε και πήγαν στο βρόντο; Κυρίες και κύριοι συνάδελφοι, όταν η χώρα μας επιτυγχάνει μία επιτυχία, να μην είστε μικρόψυχοι, μόνο και μόνο γιατί είναι τώρα στην πρωθυπουργία ο Μητσοτάκης. Δεν είδατε την ανακοίνωση της EUROSTAT μόλις προχθές; Η Ελλάδα ήταν η χώρα που είχε τη μικρότερη απώλεια θέσεων εργασίας λόγω COVID σε όλη την Ευρωπαϊκή Ένωση. Τη μικρότερη! Όταν ξεκινούσε η πανδημία, η άποψη που υπήρχε στις Βρυξέλλες και οι πρώτες ανακοινώσεις της Κομισιόν - για τις οποίες πανηγύριζε ο ΣΥΡΙΖΑ - ήταν ότι η Ελλάδα θα είχε λόγω υψηλού δημοσίου χρέους και λόγω μεγάλης εξαρτήσεως από τον τουρισμό τη μεγαλύτερη επίπτωση. Έρχεται σήμερα η EUROSTAT και λέει ότι η Ελλάδα τελικώς είχε τη μικρότερη επίπτωση. Και γιατί είχε τη μικρότερη επίπτωση; Γιατί όλα τα μέτρα που σας προανέφερα συνδέονται με τη διατήρηση των θέσεων εργασίας, πλην του προγράμματος της εγγυοδοσίας. Άρα, τι κάναμε με τα μέτρα μας; Δεν δώσαμε μόνο ρευστότητα στην αγορά, δώσαμε ρευστότητα στην αγορά και διασφαλίσαμε εκατοντάδες χιλιάδες θέσεις εργασίας. Και ποιος το λέει αυτό; Τα κανάλια που ταΐζουμε, κατά Βελόπουλο και κατά ΣΥΡΙΖΑ; Το λέει η EUROSTAT! Και η EUROSTAT αγορασμένη είναι από τη Νέα Δημοκρατία και από τη λίστα Πέτσα; Αν δεν μπορούμε να κάνουμε σοβαρή συζήτηση μεταξύ μας σε αυτές τις κρίσιμες ώρες, είμαστε ανάξιοι για να κατέχουμε αυτά τα αξιώματα. Είναι προφανές, λοιπόν, ότι μέχρι στιγμής η ελληνική οικονομία αντέχει καλύτερα απ' ό,τι όλοι πίστευαν στην αρχή αυτής της κρίσης. Αυτός είναι και ο λόγος που τα επιτόκια δανεισμού της Ελλάδας, είναι τα χαμηλότερα στην ιστορία της. Είμαστε στην ευχάριστη θέση να δανειζόμαστε στις αγορές με επιτόκια, που ούτε στον ύπνο μας δεν θα τα βλέπαμε πριν από έναν χρόνο. Δεκαπενταετές ομόλογο με 1,5%; Έντοκα γραμμάτια με αρνητικό επιτόκιο; Δεκαετή ομόλογα με 0,80%; Πού τα είχαμε ξαναδεί αυτά στην Ελλάδα; Αυτά έχουν συμβεί, γιατί οι αγορές έχουν εκτιμήσει - και το πληρώνουν με λεφτά - ότι η ελληνική Κυβέρνηση μέχρι στιγμής - το τονίζω - έχει αντιμετωπίσει με επιτυχία και στο οικονομικό πεδίο την πανδημία. Τώρα, όσον αφορά το δεύτερο, αν κάνουμε δωρεάν τεστ και τα λοιπά, πρώτα απ' όλα, κύριε Σκουρλέτη, κάποτε στον ΣΥΡΙΖΑ πρέπει να αποφασίσετε. Δωρεάν τεστ κάνουμε. Οι κινητές μονάδες του ΕΟΔΥ κάνουν την ημέρα δέκα χιλιάδες δωρεάν τεστ εδώ και πολλούς μήνες και συνολικά τα τεστ που γίνονται στην Ελλάδα πλέον ξεπερνάνε τα τριάντα χιλιάδες την ημέρα. Και απαντώ και στον κ. Βελόπουλο. Προσέξτε, όμως, τώρα τι περνάμε: Το πρόγραμμα του ΕΟΔΥ με τις κινητές μονάδες για να κάνουμε τα δωρεάν τεστ στις διάφορες πλατείες που πηγαίνουμε, στους εργασιακούς χώρους και λοιπά, είναι ένα πρόγραμμα που εκπονήθηκε μέσω του ΕΣΠΑ από το Υπουργείο Ανάπτυξης σε συνεργασία με τον ΕΟΔΥ και έγινε η σχετική διαδικασία τους μήνες Απρίλιο και Μάιο. Όταν ανακοινώθηκε αυτό το πρόγραμμα, η αγαπημένη σας εφημερίδα «DOCUMENTO» - όχι εσάς προσωπικά, του ΣΥΡΙΖΑ - και ο αγαπημένος σας Υπουργός Πολάκης είχαν βγει με δριμύτατες ανακοινώσεις για το σκάνδαλο του ΕΟΔΥ και του ΕΣΠΑ, που ξοδεύει λεφτά για τις κινητές μονάδες. Ε, κάποτε πρέπει να συνεννοηθούμε! Πρέπει να κάνουμε δράσεις ή δεν πρέπει; Όταν κάνουμε τις δράσεις, είναι σκάνδαλο. Όταν νομίζετε ότι δεν κάνουμε τις δράσεις, είναι πάλι σκάνδαλο. Ε, κάπου πρέπει να συνεννοηθούμε! Δωρεάν τεστ, λοιπόν, γίνονται χιλιάδες την ημέρα και όπως γνωρίζετε, πριν από λίγες ημέρες ο ίδιος ο Παγκόσμιος Οργανισμός Υγείας με επίσημη ανακοίνωσή του, του Διευθυντού Ευρώπης, του κ. Χανς Κλούγκερ, έβγαλε δελτίο Τύπου και είπε ότι συγχαίρουμε την Ελλάδα ως μία από τις χώρες που είχε την πιο αποτελεσματική στρατηγική για την αντιμετώπιση της πανδημίας. Αγορασμένος και ο Χανς Κλούγκερ και ο ΠΟΥ από τη λίστα Πέτσα; Μπορούμε κάποτε να γίνουμε σοβαροί; Και έρχομαι τώρα στη γενική συζήτηση, για να πάω μετά στις κυρώσεις. Όταν μιλάμε για μία παγκόσμια κρίση και σας ακούω να λέτε πράγματα, λες και η Ελλάδα είναι η μόνη στον πλανήτη, πραγματικά τρελαίνομαι. Φανταστείτε να υπήρχε αυτή η πανδημία μόνο στην Ελλάδα και να μην υπήρχε το μέτρο της συγκρίσεως με τις άλλες χώρες τι θα ακούγαμε! Δεν γνωρίζετε, κυρίες και κύριοι συνάδελφοι, ότι ευτυχώς μέχρι σήμερα, τηρουμένων των αναλογιών, η Ελλάδα πηγαίνει πολύ καλύτερα από άλλες χώρες; Ναι, πηγαίνουμε καλύτερα από άλλες χώρες. Αυτή είναι η απάντηση. Αυτό δεν πρέπει να είναι παράγων μιζέριας μεταξύ μας ούτε μικροψυχίας, γιατί δεν πηγαίνουμε καλύτερα μόνο ως Κυβέρνηση, πηγαίνουμε καλύτερα συνολικά ως χώρα, ως κοινωνία. Πηγαίνουμε καλύτερα. Και τώρα είμαστε σε μια κρίσιμη φάση, κύριε Γρηγοριάδη, και έρχομαι λίγο στο κομμάτι που μου είπατε, να δούμε λίγο τα στοιχεία για το θέμα των εντατικών. Ακούστε τώρα. Εμένα πάλι δεν μου αρέσουν η μιζέρια και η μεμψιμοιρία. Ο πίνακας που θα σας πω είναι του 2019, γιατί του 2020 δεν υπάρχει, εφ' όσον είμαστε εν εξελίξει. Η Ελλάδα, πράγματι, έχει κατά μέσο όρο μισές κλίνες εντατικής θεραπείας απ' ό,τι η Ιταλία. Η Ιταλία έχει δώδεκα κλίνες ανά εκατό χιλιάδες ανθρώπους, η Ελλάδα έχει 6,6 κλίνες ανά εκατό χιλιάδες ανθρώπους. Αυτά τα στοιχεία είναι του 2019. Αυτό δηλαδή ήταν και επί της προηγούμενης κυβερνήσεως και επ' αυτής, πριν ξεκινήσει η πανδημία. Σήμερα η Ελλάδα, όπως ξέρετε, έχει ανέβει περίπου στις εννέα κλίνες ανά εκτατό χιλιάδες ανθρώπους. Και όπως έχει ανακοινώσει και ο Πρωθυπουργός, ο στόχος είναι μέχρι το τέλος αυτού του χρόνου να είμαστε ακριβώς στον ευρωπαϊκό μέσο όρο, δηλαδή στις δώδεκα κλίνες. Είμαστε πάλι οι χειρότεροι, όπως το παρουσιάσατε; Κάτω από την Ελλάδα ξέρετε ποιες χώρες είναι στον διεθνή πίνακα; Αν θέλετε, να σας τον στείλω. Τον βρήκα στο Google πριν από λίγο. Κάτω από την Ελλάδα στις εντατικές είναι η Σουηδία, είναι η Νέα Ζηλανδία, η Σκωτία, η Ουαλία. Με συγχωρείτε, μη γκρινιάζετε όλη την ημέρα, λες και όλα σας φταίνε, επιτέλους! Σταματήστε το αυτό το πράγμα! Έχετε γίνει ο εθνικός γκρινιάρης! Η Ελλάδα πετυχαίνει σπουδαία πράγματα. Θέλαμε περισσότερα; Βεβαίως, όλοι μας θα θέλαμε περισσότερα, αλλά το γεγονός ότι η Ελλάδα μας τα πηγαίνει καλά, πρέπει να σας δίνει αισθήματα χαράς και όχι λύπης, κύριε Γρηγοριάδη! Πάμε τώρα στις κυρώσεις με τους φίλους μου εκεί της Ελληνικής Λύσης. Άκουσα τον κ. Βελόπουλο με μεγάλη προσοχή, έθεσε πολλά πράγματα. Καλά, όλη η ανάλυση περί λίστας Πέτσα και λοιπά θυμίζει ΣΥΡΙΖΑ, είναι λίγο «decadence». Θα πω κάτι στο τέλος επί προσωπικού, αλλά πάμε λίγο στο πιο σημαντικό. Τι λέτε περίπου και ο κ. Βιλιάρδος και ο κ. Βελόπουλος; Λέτε ότι υπερψηφίζετε την Κύρωση με τη Ρωσική Ομοσπονδία - μάλιστα, πολύ ωραία! - καταψηφίζετε την Κύρωση με το Κουβέιτ με ποιο επιχείρημα; Ότι το Κουβέιτ έχει συμφωνία αμυντικής συνεργασίας με την Τουρκία. Άρα, εφόσον το Κουβέιτ έχει συμφωνία αμυντικής συνεργασίας με την Τουρκία, εμείς το αποκλείουμε, δεν θέλουμε να πάρει δουλειές ελληνική εταιρεία. Και είπε ο κ. Βελόπουλος το αμίμητο, «δεν μας ενδιαφέρουν οι ελληνικές επιχειρήσεις να παίρνουν δουλειές στο Κουβέιτ». Αυτό ομολογώ ότι με ξεπέρασε. Εγώ τον κ. Βελόπουλο για πολλά μπορώ να τον κατηγορήσω, αλλά ότι καταλαβαίνει από λεφτά και από επιχειρήσεις αυτό του το αναγνωρίζω από τη διαχρονική του πορεία στη ζωή του. Το να μην καταλαβαίνετε ότι το να παίρνει μία ελληνική επιχείρηση δουλειές στο εξωτερικό και να φέρνει συνάλλαγμα από το εξωτερικό στην Ελλάδα, είναι επ' ωφελεία της ελληνικής οικονομίας και των Ελλήνων εργαζομένων, δεν θα του το εξηγήσουμε αυτό. Με συγχωρείτε, αλλά δεν θα χάσω χρόνο στα απολύτως αυτονόητα. Πάμε, όμως, στον πυρήνα του επιχειρήματος. Την ίδια μέρα υπερψηφίζετε την Κύρωση με τη Ρωσική Ομοσπονδία, αλλά καταψηφίζετε με το Κουβέιτ. Για ποιον λόγο; Λόγω της αμυντικής συνεργασίας. Δεν μου λέτε, έχετε ακούσει ποια χώρα πουλάει S -400 στους Τούρκους; Έχετε ακούσει; Λέγεται Ρωσία. Έχετε ακούσει τι ακριβώς στόχευε το τεστ που έκαναν προ δέκα ημερών, για το οποίο υπάρχει και η απειλή κυρώσεων από τις Ηνωμένες Πολιτείες, με Ρώσους τεχνικούς; F -16! Ξέρετε για ποια χώρα και ποιον στόχευαν με τα F -16 οι Ρώσοι τεχνικοί με τους Τούρκους με τους S -400; Για την Ελληνική Πολεμική Αεροπορία και τους Έλληνες πιλότους, για αυτούς οι Ρώσοι τεχνικοί των S -400 εκπαίδευαν τους Τούρκους πριν από δέκα μέρες. Δεν σας ενόχλησε; Δεν ξέρετε ότι η Ρωσία χτίζει για την Τουρκία πυρηνικό εργοστάσιο παραγωγής ενέργειας στην Τουρκία, με ό,τι αυτό συνεπάγεται για το μέλλον της δυνατότητας της Τουρκίας να αποκτήσει πυρηνικά όπλα; Δεν τα ξέρετε; Αυτά δεν σας πειράζουν; Σας πείραξε το Κουβέιτ; Να γίνουμε, λοιπόν, επιτέλους και λίγο σοβαροί. Είτε θα είστε συνεπείς με τα επιχειρήματά σας και θα πείτε ότι όσοι έχουν σχέσεις αμυντικού τύπου με την Τουρκία για εμάς είναι εχθροί και θα βγείτε να καταγγείλετε πρώτοι τη Ρωσία - αυτό είναι πράγμα δύσκολο για τον κ. Βελόπουλο και την Ελληνική Λύση, γιατί έχει κάνει καριέρα ως φίλος της Ρωσίας η Ελληνική Λύση και θεωρεί ότι και ο Πούτιν είναι η εναλλακτική της Αμερικής, και άρα, αυτό σας βάζει μια δυσκολία - είτε, εφόσον δέχεστε η Ρωσία να έχει τέτοιου τύπου σκληρές και στενές αμυντικές σχέσεις με την Τουρκία, θα σταματήσετε τις «τρίχες» για το Κουβέιτ. Πάμε, λοιπόν, να μιλήσουμε επί της ουσίας. Η Κύρωση της Συμφωνίας και με το Κουβέιτ είναι σημαντική. Για ποιο λόγο είναι σημαντική; Και απαντώ και λίγο στο ΜέΡΑ25. Ίσως αυτό θα έπρεπε να το έχετε καταλάβει. Έχω προκαλέσει πολλές φορές στη Βουλή - δεν είναι εδώ ο κ. Αρσένης, αυτός είναι που μου κάνει τέτοιου τύπου ερωτήσεις - να μου πει το ΜέΡΑ25 μία επένδυση που θεωρεί σωστή. Μία! Να μου πει, ο κ. Αρσένης ή ο κ. Γρηγοριάδης ή ο κ. Λογιάδης, μία επένδυση που είναι ευπρόσδεκτη. Ποια σας αρέσει; Να προβάλουμε αυτή μόνο, να μη λέμε γι' άλλη. Μέχρι στιγμής έχω δεχθεί δέκα ερωτήσεις από τον κ. Αρσένη, για όλες τις επενδύσεις που δεν σας αρέσουν δηλαδή όλες! Γιατί μας ενδιαφέρει το Κουβέιτ, κύριε Γρηγοριάδη; Διότι έχει αποφασίσει το κράτος αυτό να επανακατασκευάσει, να αναμορφώσει το σύνολο της οικονομίας και των υποδομών του. Θέλει να φτιάξει ένα καινούργιο κράτος του Κουβέιτ η ηγεσία του μέχρι το 2035. Για να το πετύχει αυτό, θα ξοδέψει εκατοντάδες δισεκατομμύρια δολάρια. Και ναι, εμείς που πιστεύουμε στον καπιταλισμό, θέλουμε οι ελληνικές επιχειρήσεις να πάρουν ένα μερίδιο από αυτά τα εκατοντάδες δισεκατομμύρια δολάρια. Τώρα, εσείς του ΜέΡΑ25 και της Ελληνικής Λύσης θέλετε αυτά τα δισεκατομμύρια δολάρια να τα πάρουν όλα άλλοι! Η πατριωτική θέση, κύριε Βιλιάρδο, θα ήταν: Έβγαλε η Τουρκία 7 δισεκατομμύρια από το Κουβέιτ και εμείς μόνο μερικές εκατοντάδες εκατομμύρια; Πώς θα δουλέψουμε, κύριε Υπουργέ της Αναπτύξεως, για να μπορούμε και εμείς να πάρουμε μεγαλύτερο μερίδιο από το Κουβέιτ, για να μην τα παίρνει όλα η Τουρκία; Γιατί το να μην πηγαίνουν εκεί ελληνικές επιχειρήσεις δεν ωφελεί την Ελλάδα, ωφελεί την Τουρκία, την οποία εσείς δήθεν πολεμάτε! Γιατί έτσι η Τουρκία έχει μεγαλύτερο χώρο να πάρει περισσότερα λεφτά εκεί. Τόσο απλά είναι τα πράγματα τόσο πρακτικά και τόσο λογικά! Επί του προσωπικού τώρα, για να κλείσει κι αυτό. Και απαντώ και στον ΣΥΡΙΖΑ. που έκανε παρόμοιο σχόλιο, και στην Ελληνική Λύση. Χθες προσήχθησαν κάποιοι άνθρωποι που πήγαν να καταθέσουν στεφάνι, παρά τις κυβερνητικές απαγορεύσεις, λόγω της εθνικής επετείου. Και εγώ είπα, μιλώντας με τους όρους της χθεσινής εθνικής επετείου, πως μιλάμε για μία εθνική μάχη, γιατί σήμερα η Ελλάδα - μην αυταπατάστε - δίνει μία μεγάλη μάχη, να αποφύγει το γενικό lockdown. Και γιατί αυτή η μάχη είναι εθνική και μεγάλη; Γιατί, προφανώς, αν δεν αποφύγουμε το γενικό lockdown, η ζημιά στην οικονομία μας θα είναι θεμελιώδης και πολλοί άνθρωποι θα βρεθούν σε πάρα πολύ δύσκολη θέση και πολλές επιχειρήσεις θα έχουν πρόβλημα επιβίωσης και πολλοί άνθρωποι θα χάσουν τη δουλειά τους. Άρα, όσοι, πραγματικά, ενδιαφερόμαστε για να μη χαθούν θέσεις εργασίας, για να μην κλείσουν επιχειρήσεις, για να μη βρεθεί κόσμος σε αδυναμία πληρωμής των χρεών του, μας ενδιαφέρει να επιτύχει η Ελλάδα να μην καταστραφεί οικονομικά, άρα να αποφύγει το γενικό lockdown. Όποιος, λοιπόν, αγαπά αυθεντικά την πατρίδα, δεν κάνει εξυπνάδες. Συμμετέχει, τηρώντας τα μέτρα σε αυτή την εθνική προσπάθεια, διότι από την εξέλιξη αυτής της εθνικής προσπάθειας θα εξαρτηθεί η ισχύς ή όχι της Ελλάδος μας τα επόμενα χρόνια. Όποιος αυτό δεν το καταλαβαίνει, δεν συμμετέχει στην εθνική προσπάθεια. Και με τους όρους της χθεσινής εθνικής επετείου όποιοι δεν συμμετέχουν στην εθνική προσπάθεια είναι προδότες, διότι δεν συμμετέχουν εκεί που συμμετέχουν όλοι οι άλλοι, για να επιτύχουν τη σωτηρία της πατρίδος! Σήμερα, λοιπόν, αυτό το οποίο κάνει, όχι η Κυβέρνηση, αλλά ο ελληνικός λαός είναι ότι προσπαθεί, ακολουθώντας τη γνώμη των ειδικών, παίρνοντας δύσκολα μέτρα, αντιδημοφιλή μέτρα, δυσάρεστα μέτρα, αλλά δυστυχώς - όπως έχει έρθει η κατάσταση της πανδημίας - απαραίτητα μέτρα, να αποφύγει η Ελλάδα μία μεγάλη ζημιά στην οικονομία της. Αυτό θα το επιτύχει η Ελλάδα, εάν όλοι σοβαρευτούμε και τηρήσουμε τα μέτρα. Εάν τα τηρήσουμε, θα τα καταφέρουμε. Και η πολύ καλύτερη μας θέση την οποία έχουμε μέχρι σήμερα, θα διατηρηθεί, θα φθάσουμε - καλώς εχόντων των πραγμάτων - στο εμβόλιο και θα μπορέσουμε να στρίψουμε έχοντας πάθει τη μικρότερη ζημιά από όλους άλλους και θα ατενίζουμε το μέλλον με αισιοδοξία. Αν ο καθένας μας, επικαλούμενος συνωμοσιολογικές θεωρίες και διάφορες άλλες αντιεπιστημονικές σκέψεις, κάνει του κεφαλιού του και ο ένας κολλάει τον άλλον, ό,τι και να κάνει η Κυβέρνηση και όσα μέτρα και να πάρει, στο τέλος - επειδή το αγαθό της δημόσιας υγείας είναι το ύψιστο - θα φτάσουμε σε μέτρα που θα μας βλάψουν οικονομικά πολύ. Και αυτό είναι εθνικό μας καθήκον να το αποφύγουμε, κύριε Βελόπουλε, και κύριοι της Ελληνικής Λύσης. Ελπίζω να το καταλαβαίνετε. Όσον αφορά στον ΣΥΡΙΖΑ, προφανώς, κύριοι του ΣΥΡΙΖΑ, θα πρέπει να ακούτε και μερικά δυσάρεστα πράγματα. Εφόσον ακούω πολύ συχνά συνάδελφους Βουλευτές του ΣΥΡΙΖΑ να εκφράζουν την ανησυχία τους, παραδείγματος χάριν, για το ότι πρέπει να σταματήσει η θεία μετάληψη, διότι με τη θεία μετάληψη και τη θεία κοινωνία μεταδίδεται ο κορωνοϊός και έχετε τη μεγάλη αγωνία μη μεταδοθεί ο κορωνοϊός μέσα από τις εκκλησίες - θεμιτή ανησυχία - προφανώς η ανησυχία σας είναι γενικώς να μη διαδοθεί ο κορωνοϊός και όχι ειδικώς μόνο μέσα στην εκκλησία. Άρα, προφανώς μία συγκέντρωση, ασχέτως του λόγου για τον οποίο γίνεται, δεκάδων χιλιάδων ανθρώπων χωρίς μέτρα προστασίας ο ένας πάνω στο άλλον, προφανώς, ευνοεί την επέκταση του ιού και μην κάνουμε ότι δεν το καταλαβαίνουμε. Άρα, ή θα σοβαρευτούμε όλοι και θα τηρήσουμε τα μέτρα, θα φοράμε τις μάσκες μας, θα τηρούμε τις αποστάσεις μας, που είναι το μείζον - γιατί είναι και αυτό μείζον, δεν φτάνει μόνο η μάσκα, πρέπει να μην είναι ο ένας πάνω στον άλλον - , και θα περάσουμε απέναντι, όπως σας είπα, και μετά θα έχουμε όλον το χρόνο να διαφωνούμε για όσο θέλουμε. Όμως, τώρα το μείζον είναι να επιτύχουμε να φρενάρουμε την εξάπλωση του ιού. Αυτή είναι η εθνική προσπάθεια. Σε αυτό τάσσεται η Κυβέρνηση, σε αυτό τάσσεται ο ελληνικός λαός και δεν φτάνουμε μόνο εμείς. Πρέπει να βάλετε πλάτη και εσείς, πρέπει να βάλουμε πλάτη όλοι για το επιτύχουμε. Και θα το επιτύχουμε! Είμαι πολύ αισιόδοξος! Ευχαριστώ πολύ.
Παρακαλώ, κύριε Πρόεδρε, θα ήθελα τον λόγο επί προσωπικού.
Κι εγώ, κύριε Πρόεδρε, θα ήθελα τον λόγο.
Μισό λεπτό. Να πω μια γενική παρατήρηση. Παρά το γεγονός ότι κανείς δεν εμποδίστηκε να αναφερθεί και σε άλλα θέματα, που, εν πάση περιπτώσει, αν τηρηθεί αυστηρά ο Κανονισμός, αυτό δεν είναι και τόσο σωστό, παρ' όλα αυτά το Κοινοβούλιο είναι ένα ελεύθερο Βήμα. Από την άλλη μεριά, εγώ προσωπικά διέκρινα πολιτικές θέσεις, που εκφράστηκαν από κάθε κόμμα. Και διέκρινα και πολιτικές απαντήσεις από την πλευρά και του Κοινοβουλευτικού Εκπροσώπου της κυβερνητικής πλειοψηφίας, αλλά και του Υπουργού. Παρ΄όλα αυτά, έχει ζητήσει τον λόγο και θα δώσω μόνο για ένα λεπτό στον κ. Βελόπουλο, τον Πρόεδρο της Ελληνικής Λύσης, να εξηγήσει όχι τη διαφωνία - διαφωνεί με την Κυβέρνηση ή διαφωνεί η Κυβέρνηση με τον κ. Βελόπουλο - αλλά σε τι έγκειται το προσωπικό. Θα δώσω τον λόγο μετά μόνο για ένα λεπτό και σε εσάς, κύριε Γρηγοριάδη, να πείτε πού είναι το προσωπικό. Γιατί θέλω να σας παρακαλέσω να ανατρέξετε στο σχετικό άρθρο του Κανονισμού, προκειμένου να δείτε σε τι συνίσταται το προσωπικό. Ορίστε, κύριε Πρόεδρε, έχετε τον λόγο.
Είμαι βέβαιος ότι όταν αμφισβητείται ο πατριωτισμός σας, είναι προσωπική η μομφή.
Δεν είπα για τον δικό σας.
Τον αμφισβητήσατε και θα σας αποδείξω γιατί το λέω. Ακούστε, λοιπόν. Μπορώ και εγώ πολύ εύκολα να σας πω «αμερικανολάγνο» και «αμερικανόδουλο», αλλά το να αφήνετε να εννοηθεί ότι έχουμε πολύ καλές σχέσεις με τη Ρωσία, ενώ ξέρετε πολύ καλά προσωπικά ο ίδιος ότι είναι παραμύθι αυτή η ιστορία, θα το συζητήσουμε στην πορεία. Έχω να σας δώσω μερικές απαντήσεις. Μιλήσατε με νοηματικά άλματα, κύριε Γεωργιάδη. Μεγάλα νοηματικά άλματα. Παραδείγματος χάριν, είναι επένδυση ένας Έλληνας να επενδύει στο Κουβέιτ με offshore εταιρεία; Ποιον κοροϊδεύετε εδώ μέσα; Είναι επένδυση…
Κύριε Πρόεδρε, ακούστε…
Κύριε Πρόεδρε, μισό λεπτό να ολοκληρώσω.
Όχι, πρέπει να κάνω κι εγώ τη δουλειά μου.
Ωραία.
Σύμφωνα με τον Κανονισμό, θέλω να μου πείτε πού είναι το προσωπικό.
Ο Κανονισμός ισχύει μόνο για την Ελληνική Λύση!
Αυτό είναι πολιτική διαφωνία που είπατε.
Πολιτική διαφωνία να αμφισβητήσει κάποιος τον πατριωτισμό κάποιου άλλου;
Δεν είναι προσωπικό. Παράκληση θερμή, λοιπόν.
Θα είχα τελειώσει.
Ορίστε, έχετε τον λόγο.
Να υπενθυμίσω, λοιπόν, στον Υπουργό κάτι που αποφεύγει συνεχώς να πει, ότι όταν συγκρίνεις τα ποσοστά ανεργίας μιας χώρας που έχει 40% ανεργία με μία άλλη που έχει 10% ανεργία, βγάζεις λάθος συμπέρασμα. Είπατε ότι έχουμε τα μικρότερα ποσοστά απωλειών θέσεων εργασίας. Τι ποσοστό ανεργίας έχει η Ελλάδα, κύριοι, στους νέους; Ξέρετε; Δεν ξέρετε. Υπολογίστε τι ποσοστό έχει η Γερμανία και βγάλτε συμπεράσματα. Τι λέτε εδώ μέσα στον κόσμο; Δηλαδή, εντάξει, μπορεί να μέμφεστε εμάς και να λέτε ό,τι θέλετε αλλά με τα νούμερα δεν θα παίζετε εδώ μέσα. Δεύτερον, σας είπα ότι το Κουβέιτ έδωσε cash χρήμα στην Τουρκία. Cash, cash, cash. Ξέρετε τι σημαίνει cash; Εκεί διαφωνούμε εμείς. Όσο για τη Ρωσία, να σας πω κάτι πολύ απλό. Κι εμείς έχουμε S -300. Πυρηνικό εργοστάσιο κάνουν και οι φίλοι σας οι δυτικοί στην Ανατολική Θράκη, κύριε συνάδελφε, αν θεωρείτε ότι εμείς είμαστε φίλοι των Ρώσων. Οι δυτικοί, οι φίλοι σας, δίνουν «Λέοπαρντ», οι Γερμανοί, οι φίλοι σας. Οι Ισπανοί κάνουν αεροπλανοφόρο, οι Ιταλοί δίνουν για τα ελικόπτερα μηχανές. Τι θέλετε να μας πείτε; Ότι είστε περισσότερο Έλληνες εσείς που είστε με τη Γερμανία και εμείς είμαστε λιγότερο που λέμε ότι είμαστε μόνοι μας; Μόνοι μας είμαστε, το λέω συνεχώς. Μόνοι μας. Και κλείνω εδώ, κύριε Πρόεδρε και ζητώ συγγνώμη για την κατάχρηση του χρόνου. Σας ρώτησα κάτι, κύριε συνάδελφε: Θα ακυρώσετε σήμερα την πορεία, ναι ή όχι; Τους είπατε μη πατριώτες, τους είπατε - μαζί με τον Ευαγγελάτο - ανεγκέφαλους, τους λέτε ό,τι θέλετε τους Έλληνες. Θα ακυρώσετε τη σημερινή πορεία; Έξω από το εφετείο εσείς ήσασταν, κύριε, το κόμμα σας με τον διευθυντή σας! Έξω από το εφετείο ήταν ο διευθυντής του κόμματός σας! Και 17 Νοέμβρη θα κάνετε τα ίδια; Όχι, δεν θα κάνετε τα ίδια, γιατί φοβάστε, είστε «ψευτοαριστεροφοβικοί»! Κλείνοντας, θα ήθελα να πω το εξής. Περίμενα να μου πείτε αν τελικά τα έξι ή τα δώδεκα μίλια είναι δυνητικό δικαίωμα, αλλά δεν μου το είπατε. Περιμένω να μου το πείτε. Ευχαριστώ πολύ.
Στο σημείο αυτό θα ήθελα να πω μόνο ότι τίποτα από όσα αναφέρθηκαν δεν ήταν προσωπικό. Αν θέλετε, μπορώ να διαβάσω και το σχετικό άρθρο, το άρθρο 68, του Κανονισμού, διότι πρέπει και εγώ ως Προεδρεύων, αλλά και κάθε Προεδρεύων, να εφαρμόσω τον Κανονισμό. Το ένα λεπτό, λοιπόν, διατίθεται για την εξήγηση σε τι συνίσταται το προσωπικό θέμα. Και μετά ο Προεδρεύων, εφόσον τεθεί προσωπικό θέμα - και περιγράφεται αναλυτικά στον Κανονισμό τι σημαίνει προσωπικό θέμα - δίνει τον λόγο. Κύριε Γρηγοριάδη, θα μου επιτρέψετε να είμαι αυστηρός. Σας δίνω τον λόγο για ένα λεπτό, όχι για να πείτε πού διαφωνείτε με τον Υπουργό ή με την Κυβέρνηση κ.λπ., αλλά στο τι έγκειται το προσωπικό θέμα. Ορίστε, έχετε ένα λεπτό για να εξηγήσετε σε τι συνίσταται το προσωπικό θέμα.
Ευχαριστώ πολύ, κύριε Πρόεδρε. Κατά τη γνώμη μου, έχουμε τον ορισμό του προσωπικού θέματος, όταν ένας Υπουργός μιας κυβέρνησης αποκαλεί τον Κοινοβουλευτικό Εκπρόσωπο μιας Κοινοβουλευτικής Ομάδας ως «εθνικό γκρινιάρη». Είναι προσωπικός χαρακτηρισμός και επομένως…
Δεν κατάλαβα, κύριε Γρηγοριάδη.
Λέω, κύριε Πρόεδρε, ότι όταν ένας Υπουργός μιας κυβέρνησης αποκαλεί τον Κοινοβουλευτικό Εκπρόσωπο μιας Κοινοβουλευτικής Ομάδας σε δημοκρατικό καθεστώς - να το θυμόμαστε και αυτό, ότι έχουμε δημοκρατία στην Ελλάδα - ως «εθνικό γκρινιάρη», είναι προφανώς προσωπικός χαρακτηρισμός. Θέλω, λοιπόν, πάνω σ' αυτό να πω ότι εγώ μπορεί να είμαι γκρινιάρης, κύριε Γεωργιάδη, αλλά εσείς που δεν είστε γκρινιάρης δεν απαντήσατε στις ερωτήσεις μου, παρά μόνο στη μία που θεωρήσατε ότι σε βολεύει. Οι ερωτήσεις μου ήταν πολύ συγκεκριμένες: Πόσους γιατρούς προσλάβατε; Ούτε ο Πρωθυπουργός ούτε εσείς ούτε και κανείς Υπουργός Υγείας μάς έχει απαντήσει ποτέ σε αυτό το ερώτημα. Εγώ θα σας πω πόσοι είναι. Είναι κάτω από τετρακόσιοι τριάντα ή τετρακόσιοι σαράντα. Φταίει η συγκέντρωση για τη δίκη της Χρυσής Αυγής για τη διασπορά του ιού ή μήπως φταίει το ότι ανοίξατε άκριτα τον τουρισμό; Τέλος, θυμίζω στον κύριο Υπουργό, κύριε Πρόεδρε, ότι η Βουλή των Ελλήνων, όλοι εμείς, ο ελληνικός λαός, δώρισε εξήντα εντατικές στο νοσοκομείο αναφοράς «ΣΩΤΗΡΙΑ». Ξέρετε πόσες από αυτές θα λειτουργήσουν, σύμφωνα με τους εργαζόμενους - χθες το ανακοίνωσαν - στο νοσοκομείο;. Έντεκα! Ξέρετε γιατί; Διότι δεν υπάρχουν στελέχη, εντατικολόγοι και υγειονομικοί. Αυτά δεν είναι σοβαρά πράγματα, κύριε Γεωργιάδη μου. Ευχαριστώ πολύ, κύριε Πρόεδρε.
Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Κατ' αρχάς όσον αφορά τον κ. Βελόπουλο, θα ήθελα να πω ότι ουδέποτε αμφισβήτησα τον πατριωτισμό κανενός. Ούτε έχω τίποτα με τη Ρωσία. Το αντίθετο! Εμείς είμαστε με την Ελλάδα. Και η Ελλάδα πρέπει να έχει καλές σχέσεις και με τη Ρωσία και με τη Γερμανία και με πολλές άλλες χώρες, μεταξύ αυτών και το Κουβέιτ. Επειδή ο κύριος Πρόεδρος ανέφερε ότι έχω διαβάσει Θουκυδίδη, θα ήθελα να του πω ότι έχω διαβάσει και Αριστοτέλη, και επεσήμανα την έλλειψη λογικής αλληλουχίας. Δεν μπορεί να σας ενοχλεί το ένα και να μη σας ενοχλεί το άλλο. Τώρα, το γιατί αυτό αποτελεί προσωπικό θέμα, δεν ξέρω και δεν το κατάλαβα. Όλα τα άλλα ήταν για το σόου. Προφανώς, λοιπόν, δεν σας ενοχλούν οι στενές αμυντικές σχέσεις της Ρωσίας με την Τουρκία αλλά σας ενοχλεί δήθεν το Κουβέιτ, για να πείτε ένα όχι στην Κυβέρνηση. Κατανοητό ως έναν βαθμό. Όμως, επαναλαμβάνω ότι τις ώρες που διανύουμε δεν είναι οι ώρες του καυγά αλλά οι ώρες της ομοψυχίας. Αν το καταλαβαίνετε, δείχνετε την αγάπη σας για την Ελλάδα. Αν δεν το καταλαβαίνετε, συνεχίστε τη μοναξιά. Και έρχομαι τώρα στον κ. Γρηγοριάδη. Ανακαλώ, δεν είστε «εθνικός γκρινιάρης», κύριε Γρηγοριάδη, είστε σκέτο «γκρινιάρης», γιατί όποτε έρχομαι μονίμως γκρινιάζετε. Δεν μας έχετε πει ένα «μπράβο» για τίποτα! Όλα στραβά τα κάνουμε; Δεν έχουμε κάνει ένα καλό; Ένα! Δεν έχετε βρει ένα καλό; Ένα!
Πόσους γιατρούς; Πόσους γιατρούς, ρωτώ!
Ακούστε! Θα έρθω και σε αυτό. Επαναλαμβάνω, ο Παγκόσμιος Οργανισμός Υγείας, δηλαδή ο μεγαλύτερος διεθνής οργανισμός που παρακολουθεί μέσα στην πανδημία κάθε χώρα για το τι έκανε και τι δεν έκανε, έβγαλε επίσημο δελτίο Τύπου υπό τον διευθυντή του, τον κ. Χανς Κλούγκερ, και είπε ότι συγχαίρει την Ελλάδα, διότι είναι η χώρα - υπόδειγμα στο πώς αντιμετώπισε την πανδημία. Εάν έχετε μία εξήγηση στο γιατί ο Παγκόσμιος Οργανισμός Υγείας δεν συμφωνεί με το σωματείο εργαζομένων του «ΣΩΤΗΡΙΑ», να μου το πείτε. Θα μου επιτρέψετε, όμως, να σας πω ως πρώην Υπουργός Υγείας ότι δεν δίνω μεγάλη βάση στις ανακοινώσεις των εργαζομένων, γιατί και αυτοί τη δουλειά τους κάνουν, ψήφους πρέπει να πάρουν και πρέπει να φωνάξουν. Η αλήθεια είναι ότι τα κρεβάτια έχουν αυξηθεί πάρα πολύ, είναι πλέον στα χίλια από τα πεντακόσια. Άρα, έχουν αυξηθεί κατά 100% σε αυτούς τους έξι μήνες και θα εξακολουθήσουμε να αυξάνουμε τα κρεβάτια μέχρι το τέλος του χρόνου. Αυτός είναι και ο λόγος που καίτοι έχουμε πολύ περισσότερα κρούσματα τώρα, το σύστημα υγείας εξακολουθεί να αντέχει και θα αντέξει, επαναλαμβάνω εάν τηρήσουμε τα μέτρα. Σας τα είπα, λοιπόν, εν ηρεμία. Ξέχασα να πω στον κ. Βελόπουλο για τις θέσεις ανεργίας και τις θέσεις εργασίας. Εδώ ο κύριος Πρόεδρος της Ελληνικής Λύσης κάνει ένα τρικ, ένα τέχνασμα. Τι δηλαδή; Είναι άλλο πράγμα η ανεργία, δηλαδή το πόσοι άνθρωποι που δεν είχαν δουλειά, δεν μπόρεσαν να βρουν δουλειά, και άλλο πράγμα το πόσοι από τους ανθρώπους που είχαν εργασία έχασαν ή όχι την εργασία τους λόγω του COVID. Δύσκολο να πέσει η ανεργία σε μια χρονιά μεγάλης ύφεσης, όπως αυτή που διανύουμε. Όταν υπάρχει παγκόσμια ύφεση και όταν η Ελλάδα πάει για ύφεση μείον 8%, μείον 9%, θα ήταν οξύμωρο και αντιφατικό να πέσει η ανεργία. Αφού έχουμε ύφεση! Αυτό που σας είπα, λοιπόν, ήταν συγκεκριμένο. Σύμφωνα με τα στοιχεία της EUROSTAT η Ελλάδα το δεύτερο τρίμηνο του 2020 πέτυχε να έχει τη μικρότερη απώλεια θέσεων εργασίας, δηλαδή από όσους είχαν δουλειά, οι λιγότεροι που έχασαν τη δουλειά τους, λόγω του COVID, ήταν στην Ελλάδα. Αυτό είπε η EUROSTAT! Αν και αυτό δεν είναι λόγος να πείτε «κάτι κάνατε, για να τα πάτε καλύτερα από όλες τις άλλες της Ευρώπης, ενώ είμαστε η χώρα με τη μεγαλύτερη εξάρτηση από τον τουρισμό», εντάξει, για μένα αυτό είναι απλώς μικροψυχία. Και κλείνω, γιατί ακούστηκε και αυτό - και δεν θέλω να περάσει έτσι, κύριε Πρόεδρε - νομίζω από τον κ. Γρηγοριάδη, ότι φταίει ο τουρισμός για την άνοδο της πανδημίας και ο ανεξέλεγκτος τρόπος που άνοιξε ο τουρισμός. Προφανώς σας διέφυγε, κύριε Γρηγοριάδη, και καταλαβαίνω ότι σας λέω πράγματα που δεν σας ευχαριστούν. Είμαστε η χώρα που έχουμε αύξηση των κρουσμάτων τώρα, τον μήνα Νοέμβριο στην πραγματικότητα, όταν ο τουρισμός έχει πρακτικά τελειώσει. Οι άλλοι είχαν αύξηση στα κρούσματα από τον μήνα Ιούλιο και τον μήνα Αύγουστο. Άρα, καταλαβαίνετε μόνο από αυτό που σας είπα ότι η εξάρτηση του τουρισμού και της αύξησης των κρουσμάτων είναι εντελώς άτοπη. Δεύτερον, γνωρίζετε καλύτερα από όλους, ή θα έπρεπε να γνωρίζετε, ότι η Ελλάδα εφάρμοσε το πιο προηγμένο σύστημα τεχνητής νοημοσύνης στα αεροδρόμια, δειγματοληψία για τα τεστ, που πλέον μας το έχουν ζητήσει οι μισές χώρες του πλανήτη, και το οποίο κρίθηκε στην πράξη από τα πιο επιτυχημένα του κόσμου και μας βοήθησε να ελέγξουμε την πανδημία στην Ελλάδα. Και τρίτον, δεν μπορεί να μην έχετε δει την «TUI» που έχει βγει και έχει πει ότι η μόνη χώρα στην Ευρώπη που παραμένει ασφαλής για να πηγαίνουν οι τουρίστες, είναι η Ελλάδα. Όλοι είναι της λίστας Πέτσα, κύριε Γρηγοριάδη; Μα, τι είναι αυτή η λίστα Πέτσα; Αγοράζει τον Παγκόσμιο Οργανισμό Υγείας, αγοράζει την «TUI», αγοράζει τη EUROSTAT! Ε, αν είναι τόσο μεγάλος ο Πέτσας, να τον κάνουμε αυτοκράτορα! Ευχαριστώ πολύ.
Κλείνουμε με τον αρμόδιο για την έρευνα και την καινοτομία Υφυπουργό Ανάπτυξης και Επενδύσεων, τον κ. Χρίστο Δήμα. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Σήμερα το Εθνικό Κοινοβούλιο κυρώνει δύο σημαντικές διακρατικές συμφωνίες, με τη Ρωσία στον τομέα της έρευνας και της τεχνολογίας και με το Κουβέιτ στη βιομηχανική συνεργασία. Εγώ θέλω να μιλήσω λίγο, γιατί θεωρώ υποχρέωση να ενημερώσω το Σώμα γι' αυτές τις δύο σημαντικές συμφωνίες και θέλω να σας παραθέσω μερικά στοιχεία ειδικότερα για την συμφωνία με τη Ρωσία. Η ελληνορωσική συνεργασία στην έρευνα και την τεχνολογία βασίζεται στη διμερή συμφωνία οικονομικής, βιομηχανικής, τεχνολογικής και επιστημονικής συνεργασίας που υπεγράφη στην Αθήνα στις 30 Ιουνίου του 1993 και τέθηκε σε ισχύ λίγους μήνες αργότερα. Έκτοτε υπεγράφησαν τρία πρωτόκολλα συνεργασίας έρευνας και τεχνολογίας με τη Ρωσία. Το πρώτο στις 18 Μαΐου 1999 και προσδιόρισε το πλαίσιο και τις διαδικασίες των προσεχών κοινών προκηρύξεων μεταξύ των δύο κρατών, το δεύτερο υπεγράφη το 2002 στη Μόσχα, όπου ως αποτέλεσμα του πρωτοκόλλου εγκρίθηκαν δεκαεννέα κοινά έργα συνολικού προϋπολογισμού σχεδόν 400.000 ευρώ και το τρίτο πρωτόκολλο υπεγράφη τον Δεκέμβριο του 2004 στην Αθήνα και εγκρίθηκαν δεκαέξι έργα συνολικού προϋπολογισμού 236.000 ευρώ. Το 2014- υπήρχε ένα μικρό κενό, όπως βλέπετε - έγινε πάλι κοινή συνεδρίαση μεταξύ των ομάδων εργασίας των δύο αρμόδιων Υπουργείων στην Αθήνα και προτάθηκαν για τη μελλοντική προκήρυξη οι επιστημονικοί τομείς, οι ανθρωπιστικές επιστήμες, η νανοτεχνολογία, η τεχνολογία πληροφοριών και επικοινωνιών, η περιβαλλοντική έρευνα, αλλά και η ενέργεια. Ένα χρόνο αργότερα, το 2015, έγινε νέα κοινή συνεδρίαση της ομάδας εργασίας των δύο αρμόδιων Υπουργείων, και από την ελληνική πλευρά προτάθηκαν και έγιναν αποδεκτές δύο ακόμα θεματικές ενότητες για τις κβαντικές τεχνολογίες και για τις ανθρωπιστικές επιστήμες, με έμφαση στην πολιτιστική κληρονομιά. Τον Απρίλιο του 2016, υπεγράφη μνημόνιο συνεργασίας για τις κβαντικές τεχνολογίες και μετά ολοκληρώθηκε και υπεγράφη η νέα συμφωνία, τον Νοέμβριο του 2016, που θα διέπει την υλοποίηση ερευνητικών και τεχνολογικών δραστηριοτήτων μεταξύ των δύο χωρών, μετά την επικύρωσή της σήμερα από το Εθνικό Κοινοβούλιο. Θα ήθελα να σημειώσω τη μεγάλη καθυστέρηση της κύρωσης της συμφωνίας. Παρά το γεγονός ότι η Γενική Γραμματεία Έρευνας και Τεχνολογίας είχε ολοκληρώσει όλες τις απαιτούμενες ενέργειες για την κύρωση, το 2019, ενημερώθηκε από την ΕΝΥ ότι η συμφωνία, ενώ είχε διαβιβαστεί στη Γενική Γραμματεία της Κυβέρνησης για να προωθηθεί προς επικύρωση, κάπως περιέργως χάθηκε. Επομένως, ξεκίνησε νέος γύρος συλλογής των απαραίτητων υπουργικών υπογραφών, ώστε να υποβληθεί εκ νέου για την επικύρωση στη Βουλή. Η Γενική Γραμματεία Έρευνας και Τεχνολογίας ολοκλήρωσε και πάλι όλες τις διαδικασίες για τη συλλογή των απαραίτητων εγγράφων από τις οικονομικές υπηρεσίες του τότε Υπουργείου Παιδείας, αλλά η κύρωση δεν ολοκληρώθηκε έως τις εκλογές του Ιουλίου του 2019, με αποτέλεσμα να πρέπει να ξεκινήσουμε πάλι από τη Γενική Γραμματεία Έρευνας και Τεχνολογίας τη διαδικασία από την αρχή. Οι δύο πλευρές επεξεργάστηκαν ένα μνημόνιο κατανόησης για τη συνεργασία τους στον τομέα της ανάπτυξης και εκμετάλλευσης εγκαταστάσεων laser, ισχύος 5 Watt και 6 Watt, ώστε να συνδυάσουν τις προσπάθειες της Ελληνικής Δημοκρατίας και της Ρωσικής Ομοσπονδίας για την από κοινού ανάπτυξη και εκμετάλλευση διεθνούς ερευνητικής υποδομής την XCELS. Η τέταρτη κοινή προκήρυξη δημοσιεύθηκε τον Δεκέμβριο του 2016 και αφορούσε στον τομέα των κβαντικών τεχνολογιών, με συνολικό προϋπολογισμό τα 2 εκατομμύρια ευρώ και εγκρίθηκαν τέσσερα υποέργα, τα οποία είναι σε υλοποίηση από τις κοινές διμερείς επιστημονικές ομάδες. Τα έργα αυτά θα ολοκληρωθούν εντός του επόμενου έτους, του 2021. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Ένα λεπτό θέλω, κύριε Πρόεδρε. Σημειώνουμε ότι υπήρξε μεγάλη καθυστέρηση στην έναρξη των έργων - εντάχθηκαν τον Φεβρουάριο του 2018- λόγω της συνολικής καθυστέρησης των προκηρύξεων που υπήρχε τότε στο πληροφοριακό σύστημα κρατικών ενισχύσεων. Διαχρονικά οι δύο χώρες συναντώνται στο πλαίσιο της ομάδας εργασίας Έρευνας και Τεχνολογίας του ΟΣΕΠ, η οποία συνέρχεται ανά εξάμηνο και υπάρχει αλληλοενημέρωση ως προς την έρευνα και την τεχνολογία, τις δραστηριότητες της κάθε χώρας. Τέλος, οι δύο χώρες συμμετέχουν και συνεργάζονται στο πολυμερές συνεργατικό έργο της «ERA.Net RUS Plus», μεταξύ της Ευρωπαϊκής Ένωσης και της Ρωσίας, το οποίο αφορά την έρευνα και την τεχνολογία. Σε ό,τι αφορά το παρόν, έχει συμφωνηθεί να υπάρξει και πέμπτη προκήρυξη σε από κοινού επιλεγόμενες θεματικές προτεραιότητες. Ο συνολικός προϋπολογισμός από την ελληνική πλευρά μέσω του ΕΠΑνΕΚ θα είναι τα 7,5 εκατομμύρια ευρώ ανά πρόταση. Για το θέμα αυτό μάλιστα, ακολούθησε συμφωνία τον Μάρτιο του 2019 και συνάντηση των εκπροσώπων των δύο Υπουργείων στην Αθήνα, όπου συμφωνήθηκε να εκδοθεί προκήρυξη κατά το τελευταίο τρίμηνο του 2019 στους θεματικούς τομείς: νανοτεχνολογία, τεχνολογία πληροφοριών και επικοινωνιών, περιβάλλον και η βιώσιμη ανάπτυξη, ανθρωπιστικές επιστήμες, υγεία και φαρμακευτικά, ενέργεια, πολιτιστική κληρονομιά. Συζητήσαμε τις θεματικές αυτές με το ρωσικό υπουργείο τον Μάιο του 2020, με την προοπτική δημοσίευσης κοινής προκήρυξης τον Σεπτέμβριο του 2020. Όμως η ρωσική πλευρά ενημέρωσε ότι δεν ήταν έτοιμη για την ανακοίνωση της προκήρυξης, καθώς υπήρχαν καθυστερήσεις στην κατανομή του προϋπολογισμού και λόγω της πανδημίας του κορωνοϊού. Ως εκ τούτου, συμφωνήσαμε να επανέλθουμε και να ξανασυζητήσουμε το θέμα πριν το τέλος του 2020. Από την πλευρά μας έχουμε ενημερώσει τη ρωσική πλευρά για τους περιορισμούς που θέτει το χρονοδιάγραμμα υλοποίησης του ΕΠΑνΕΚ, και πιστεύουμε ότι θα μπορέσουμε να βρούμε μία πολύ καλή λύση. Κλείνοντας, να πω ότι όσον αφορά τη συμφωνία με το Κουβέιτ είναι ένα σημαντικό πρώτο βήμα στην ανάπτυξη ακόμα ισχυρότερων δεσμών στην οικονομική και βιομηχανική συνεργασία. Ας μην ξεχνάμε ότι το Κουβέιτ είναι μία χώρα με πολύ σημαντική οικονομική δραστηριότητα, και μόνο προς όφελος της Ελλάδος είναι να μπορέσουμε να ενδυναμώσουμε αυτές σχέσεις. Ευχαριστώ πάρα πολύ.
Και εμείς ευχαριστούμε. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου των σχεδίων νόμου του Υπουργείου Ανάπτυξης και η ψήφισή τους θα γίνει χωριστά. Θα γίνουν δύο ψηφοφορίες. Το λέω για να μη φύγετε οι εισηγητές. Προχωρούμε στην ψήφιση επί της αρχής, των άρθρων και του συνόλου του σχεδίου νόμου: «Κύρωση του μνημονίου μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ στον τομέα της Βιομηχανικής Συνεργασίας». Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Ανάπτυξης και Επενδύσεων: «Κύρωση του Μνημονίου μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ στον τομέα της Βιομηχανικής Συνεργασίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Προχωρούμε στη δεύτερη ψηφοφορία. Υπενθυμίζω να μη φύγουν οι εισηγητές, γιατί πρέπει να υπογράψουν τα Πρακτικά. Προχωρούμε, λοιπόν, στην ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας για τη συνεργασία στην Επιστήμη, την Τεχνολογία και την Καινοτομία». Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Ανάπτυξης και Επενδύσεων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας για τη συνεργασία στην Επιστήμη, την Τεχνολογία και την Καινοτομία» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Παρακαλώ και πάλι τους εισηγητές, μαζί με τη Γραμματεία, να υπογράψουν τα Πρακτικά των δύο ψηφοφοριών. Κυρίες και κύριοι συνάδελφοι, προχωρούμε στα υπόλοιπα νομοσχέδια της σημερινής ημερήσιας διάταξης. Συζήτηση και ψήφιση ενιαία επί της αρχής, των άρθρων και του συνόλου των σχεδίων νόμου του Υπουργείου Πολιτισμού και Αθλητισμού: 1. «Κύρωση του Μνημονίου Κατανόησης Αθλητικής Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Γενικής Αρχής Πρόνοιας, Νεολαίας και Άθλησης των Ηνωμένων Αραβικών Εμιράτων». 2. «Κύρωση του Μνημονίου Κατανόησης στον Τομέα του Αθλητισμού μεταξύ της Ολυμπιακής Επιτροπής του Κράτους του Κατάρ και του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας». 3. «Κύρωση του Πρωτοκόλλου Αθλητικής Συνεργασίας μεταξύ του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας και του Υπουργείου Φυσικής Αγωγής και Αθλητισμού της Κυβέρνησης της Δημοκρατίας της Βουλγαρίας». Τα σχέδια νόμου ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης των συμβάσεων για πέντε λεπτά. Επίσης, μπορούν να λάβουν τον λόγο για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδας. Η ψηφοφορία και των τριών συμβάσεων θα γίνει μετά το τέλος της συζήτησής τους χωριστά και με τη σειρά που συζητήθηκαν. Συμφωνεί το Σώμα;
Το Σώμα συνεφώνησε ομοφώνως. Δεν νομίζω ότι υπάρχει κάτι που θέλετε να πείτε. Να προχωρήσουμε κατευθείαν στη διαδικασία, αφού υπενθυμίσω ότι για την πρώτη σύμβαση με τα Ηνωμένα Αραβικά Εμιράτα, η Νέα Δημοκρατία ψήφισε υπέρ, ο ΣΥΡΙΖΑ εξέφρασε επιφύλαξη, το Κίνημα Αλλαγής ψήφισε «υπέρ», το Κομμουνιστικό Κόμμα Ελλάδας παρών, η Ελληνική Λύση εξέφρασε επιφύλαξη και το ΜέΡΑ25 ψήφισε υπέρ. Για το Κατάρ, η Νέα Δημοκρατία ψήφισε υπέρ, ο ΣΥΡΙΖΑ εξέφρασε επιφύλαξη, το Κίνημα Αλλαγής ψήφισε υπέρ, το ΚΚΕ «παρών», η Ελληνική Λύση εξέφρασε επιφύλαξη και το ΜέΡΑ25 ψήφισε υπέρ. Για την τρίτη σύμβαση με τη Βουλγαρία, η Νέα Δημοκρατία ψήφισε υπέρ, ο ΣΥΡΙΖΑ εξέφρασε επιφύλαξη, το Κίνημα Αλλαγής ψήφισε υπέρ, το ΚΚΕ «παρών», η Ελληνική Λύση εξέφρασε επιφύλαξη και το ΜέΡΑ25 ψήφισε υπέρ. Όπως προείπα, θα υπάρξει ενιαία συζήτηση επί των τριών.
Κύριε Πρόεδρε, ζητάω τον λόγο ως Κοινοβουλευτικός Εκπρόσωπος
Τώρα θα εκφραστούν όσοι εκ των εισηγητών εκφράζουν άρνηση ή επιφύλαξη. Στη συνέχεια, εφόσον το επιθυμούν, θα πάρουν τον λόγο οι Κοινοβουλευτικοί Εκπρόσωποι.
Δηλώθηκα Κοινοβουλευτικός Εκπρόσωπος.
Πρέπει να έρθει χαρτί ότι είστε Κοινοβουλευτικός Εκπρόσωπος από τον Γενικό Γραμματέα της Κοινοβουλευτικής Ομάδας. Έτσι προβλέπεται.
Το δήλωσε ο κ. Κεγκέρογλου.
Υπάρχει πάγια εντολή από τα κόμματα - για παράδειγμα από τη Νέα Δημοκρατία, από τον ΣΥΡΙΖΑ - όπου έχουν οριστεί κάποιοι Κοινοβουλευτικοί Εκπρόσωποι. Εκεί δεν χρειάζεται, είναι ορισμένοι άπαξ.
Ήταν ο κ. Λοβέρδος. Έφυγε ο κ. Λοβέρδος και τον αντικαθιστώ.
Εγώ κατανοώ. Πρέπει να έλθει ένα χαρτί σε εμάς, προκειμένου να είμαστε εντάξει.
Θα σας σταλεί χαρτί.
Να φέρω χαρτί ή είμαι δηλωμένος, κύριε Πρόεδρε;
Έχετε οριστεί εσείς. Πάντα πρέπει να το τηρούμε αυτό. Όταν τα κόμματα έχουν ορίσει εξ υπαρχής δύο ή τρεις Κοινοβουλευτικούς Εκπροσώπους, δεν χρειάζεται κανένα χαρτί. Δηλαδή, όταν δω τον κ. Σκουρλέτη, ξέρω ότι υπάρχει χαρτί όπου ορίζει ο ΣΥΡΙΖΑ τρεις Κοινοβουλευτικούς Εκπροσώπους. Το ίδιο και η Νέα Δημοκρατία. Δεν χρειάζεται κάθε φορά το χαρτί. Για τα κόμματα, όμως, που έχουν ορίσει έναν Κοινοβουλευτικό Εκπρόσωπο, όταν ο ένας δεν είναι για τον οποιοδήποτε λόγο παρών, έχουν δικαίωμα και υποχρέωση να στέλνουν στη Γραμματεία του Προεδρείου χαρτί ότι «για τη σημερινή συνεδρίαση...». Υπάρχει σε κανέναν άλλο πρόβλημα;
Κύριε Πρόεδρε, εκφράζω αντιρρήσεις.
Προχωράμε στην εισηγήτρια από την πλευρά του ΣΥΡΙΖΑ, την κ. Καλλιόπη Βέττα, η οποία έχει τον λόγο για πέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, η σημερινή συζήτηση στην Ολομέλεια για τις κυρώσεις των τριών συμβάσεων μεταξύ της Ελλάδας και, αντιστοίχως, των Ηνωμένων Αραβικών Εμιράτων, του Κατάρ και της Βουλγαρίας έχει διττή σημασία. Αφ' ενός, υφίσταται η τυπική διπλωματική διάσταση που απορρέει από το άρθρο 28 του Συντάγματος, που προβλέπει τον τρόπο ενσωμάτωσης του Διεθνούς Δικαίου αλλά και την υπογραφή παραπλήσιων συμφωνιών. Το σκέλος αυτό τηρήθηκε, καθώς μας παρουσιάστηκαν οι τρεις συμβάσεις, οι οποίες έχουν πανομοιότυπο περιεχόμενο, χωρίς αυτό, όπως προείπαμε, να στερεί το ενδιαφέρον και τη σημασία τους, μια και περιλαμβάνουν τις αμοιβαίες ανταλλαγές διοικητικών στελεχών, τη μέριμνα και την κοινή αντιμετώπιση της βίας, του ντόπινγκ, την ανταλλαγή τεχνογνωσίας για την προώθηση των αθλητικών δράσεων και μια σειρά από προβλέψεις που αφορούν την υιοθέτηση βέλτιστων πρακτικών για τον αθλητισμό. Συμφωνούμε και εμείς με την υιοθέτησή τους, μια και είναι καλή αφορμή να εξάγουμε αλλά και να υποδεχτούμε ανθρώπους, εμπειρίες και γνώσεις. Η δεύτερη διάσταση των νομοσχεδίων, ωστόσο, είναι πιο έμμεση, αλλά ίσως πιο αποκαλυπτική. Η συζήτηση στη Διαρκή Επιτροπή Μορφωτικών Υποθέσεων για τις συμβάσεις ήταν μια καλή αφορμή, να γίνει παράθεση των κυβερνητικών πεπραγμένων όσον αφορά το σκέλος των διεθνών δράσεων - αφ' ενός του ΣΥΡΙΖΑ και από την άλλη της Νέας Δημοκρατίας - έπειτα από δεκαπέντε μήνες διακυβέρνησης. Για το πρώτο σκέλος επιγραμματικά παρατέθηκαν τα εξής: Η κυβέρνηση του ΣΥΡΙΖΑ είχε ανασυστήσει την αρμόδια υπηρεσία της Γενικής Γραμματείας Αθλητισμού, η οποία είχε περιπέσει σε αδράνεια, ιδρύοντας το ειδικό τμήμα Διεθνών Σχέσεων Ευρωπαϊκών Πολιτικών στον Αθλητισμό και Ολυμπιακών Θεμάτων. Ήρθε σε επαφή και συμφωνία με τις διεθνείς ομοσπονδίες του ποδοσφαίρου, οι οποίες επενέβησαν και άλλαξαν το σκηνικό στην αντίστοιχη ελληνική γεγονός πρωτοφανές στα παγκόσμια χρονικά. Ενέταξε, έπειτα από χρόνια απουσίας από τα διεθνή δρώμενα, την Ελλάδα στο καλεντάρι των διεθνών διοργανώσεων με τους Μεσογειακούς Αγώνες του 2019 στην Αχαΐα και το Πανευρωπαϊκό Πρωτάθλημα Κωπηλασίας Νέων στα Ιωάννινα την ίδια χρονιά. Μερίμνησε για την ενσωμάτωση των διεθνών κανονισμών και των υποχρεώσεων για το αντιντόπινγκ, έπειτα από μία περίοδο εγκατάλειψης του χώρου. Νομοθέτησε για τη διευκόλυνση των στελεχών του αθλητισμού, - αθλητές, προπονητές, διαιτητές, παράγοντες - , ώστε να συμμετέχουν σε αγώνες ή για προετοιμασία στο εξωτερικό, καλύπτοντας έτσι το θεσμικό κενό που υπήρχε. Προώθησε την αναβάθμιση του προγράμματος «BeActive». Δημιούργησε κι ανέπτυξε τις Sports Expo, την αθλητική έκθεση στη Θεσσαλονίκη. Μερίμνησε για τον διορισμό των αθλητών που είχαν διακριθεί σε μεγάλους διεθνείς αγώνες. Αυτή ήταν επιγραμματικά η συμβολή του ΣΥΡΙΖΑ στον ρόλο του αθλητισμού. Υπενθυμίζω, τέλος, ότι η Γενική Γραμματεία Αθλητισμού βρέθηκε το 2015 να έχει πολύ λίγους υπαλλήλους, καθώς, λόγω της απομάκρυνσης των εργαζομένων που είχαν τεθεί σε διαθεσιμότητα με το πρώτο και το δεύτερο μνημόνιο που είχατε ψηφίσει, είχαν αποψιλωθεί οι υπηρεσίες της. Επισήμανση - έτσι για την ιστορία, δεν είμαστε όλοι ίδιοι - οι υπάλληλοι που είχαν διωχτεί από τις κυβερνήσεις της Νέας Δημοκρατίας και του ΠΑΣΟΚ επέστρεψαν στις εργασίες τους επί ΣΥΡΙΖΑ. Από τη συζήτηση στην Επιτροπή Μορφωτικών Υποθέσεων, αναπάντητα έμειναν τα κάτωθι ερωτήματα, τα οποία έστω και τώρα ο κύριος Υπουργός ελπίζουμε επιτέλους να απαντήσει: Πρώτα απ' όλα, για την αναβάθμιση των γυναικών στον αθλητισμό, καθώς ο ίδιος κατήργησε το δικαίωμά τους να διεκδικήσουν διοικητικές θέσεις στον χώρο, για την τήρηση των ανθρωπίνων δικαιωμάτων και τη μέριμνα που πρέπει να διακατέχει τη χώρα μας όταν υπογράφει συμφωνίες με χώρες που τα περιορίζουν, για τη διαπίστωσή μας σχετικά με την απρονοησία της Κυβέρνησης να εισάγει προς ψήφιση μια παρόμοια σύμβαση με το Αζερμπαϊτζάν, την ίδια μέρα που ξεκινούσαν οι συρράξεις με την Αρμενία. Ευτυχώς, το λάθος διορθώθηκε κατόπιν της παρέμβασης της αρμόδιας τομεάρχη μας. Αναπάντητο έμεινε, επίσης, το ερώτημα γιατί ο κύριος Υπουργός δεν εκπροσωπεί την ελληνική Κυβέρνηση στις επαφές με τις διεθνείς ποδοσφαιρικές ομοσπονδίες. Θα είχε ενδιαφέρον να ακούσουμε για μία έστω φορά πώς τοποθετείται απέναντι σε αυτή την απροκάλυπτη και τολμώ να πω μειωτική συμπεριφορά του Πρωθυπουργού απέναντι στο πρόσωπό του. Το ίδιο συνέβη, χωρίς καμμία αντίδραση εκ μέρους σας, μόλις την προηγούμενη εβδομάδα, όταν λίγες ώρες μετά την ανακοίνωση για μερικό άνοιγμα των γηπέδων, ο Πρωθυπουργός πάλι σας προσπέρασε. Βέβαια, για να είμαι δίκαιη εδώ, την ίδια αφαίρεση αρμοδιοτήτων την επιφυλάσσει ο κύριος Πρωθυπουργός και σε άλλους Υπουργούς και δεν είστε ο μόνος, κύριε Αυγενάκη. Μάλιστα, κάποιοι έχουν μείνει χωρίς ουσιαστικό χαρτοφυλάκιο από τις πολλές κατατμήσεις και αφαιρέσεις. Ωστόσο, η απαξία παραμένει. Αναπάντητο, τέλος, έμεινε και το ζήτημα της διεκδίκησης του Euro 2028, όπως και του Παγκοσμίου Κυπέλλου του 2030 από την Ελλάδα, τη Σερβία, τη Ρουμανία και τη Βουλγαρία. Η μόνη απάντηση που μας έδωσε ο κύριος Υπουργός στην επιτροπή ήταν ότι δεν έχει ασχοληθεί με το θέμα ούτε πρόκειται να κάνει κάτι προς αυτή την κατεύθυνση. Μάλιστα, ανέφερε ότι δεν βρήκε τίποτα όταν ανέλαβε. Για την αποκατάσταση της αλήθειας, σας καταθέτω στα Πρακτικά το δελτίο Τύπου του πρώην πρωθυπουργού, του Αλέξη Τσίπρα, στις 22-12-2018, όπου έπειτα από την Τετραμερή Σύνοδο Συνεργασίας με τις προαναφερόμενες χώρες, αναφέρεται και η κοινή προώθηση για τη διεκδίκηση των διοργανώσεων. Σας καταθέτω, επίσης, δημοσίευμα για την επιβεβαίωση της συμφωνίας μεταξύ των τεσσάρων χωρών και την ανακοίνωση για τη σύσταση ομάδας εργασίας στις 25-2-2019 για τη διεκδίκηση. Επίσης, σας καταθέτω ανακοίνωση της Ελληνικής Ποδοσφαιρικής Ομοσπονδίας η οποία επιβεβαιώνει τις επαφές και τις διεργασίες. [[Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αντί, δηλαδή, να πιάσετε το νήμα από εκεί που το είχαμε αφήσει, το εγκαταλείψατε. Αντί να συνεχίσετε τις επαφές του προκατόχου σας να κινητοποιήσετε τις υπηρεσίες, τις προξενικές αρχές, τους δημόσιους και ιδιωτικούς φορείς, ξεμπερδέψατε με ένα «δεν βαριέσαι». Αντιθέτως, έχετε κάνει πάρα πολλές δηλώσεις και αναφορές για το θέμα της πιθανής αλλαγής έδρας σε μια ποδοσφαιρική αναμέτρηση που προοριζόταν να γίνει στον τόπο που εκλέγεστε. Γι' αυτή τη διεθνή διοργάνωση είστε όντως υπερδραστήριος, κύριε Αυγενάκη. Η διαφορά είναι εμφανής και τα συμπεράσματα στη διάθεση όλων των Ελλήνων πολιτών. Κυρίες και κύριοι συνάδελφοι, τα παραπάνω προβλήματα είναι υπαρκτά και φλέγοντα. Το βασικότερο πρόβλημα, όμως, παραμένει ότι επί Νέας Δημοκρατίας η αγωνιά των ανθρώπων του αθλητισμού, η έκκληση για βοήθεια και στήριξη παραμένει χωρίς απάντηση. Σε μία προ - ολυμπιακή χρονιά, με τα έσοδα λόγω της πανδημίας και των υγειονομικών περιορισμών να είναι ελάχιστα, ενώ τα έξοδα αυξάνονται, ο Υφυπουργός Αθλητισμού κομπορρημονεί διαρκώς ότι θα στηρίξει με 12 εκατομμύρια ευρώ τα σωματεία που θα σπεύσουν να εγγραφούν στο Μητρώο της Γενικής Γραμματείας Αθλητισμού ένα μητρώο, να θυμίσουμε, που δικαίως κατηγορήθηκε, όχι βεβαίως για την ουσία του - να το διευκρινίσω - , αλλά για τη διαδικασία, το περιεχόμενο, τη στόχευση, αλλά και την προχειρότητα με την οποία κινήθηκε το θέμα αυτό. Αντί να ακολουθήσει τα βήματα του ΣΥΡΙΖΑ, ώστε να κάνει το μητρώο χρήσιμο εργαλείο, το χρησιμοποίησε για να τιμωρήσει, να αποκλείσει και να ρυθμίσει το εκλογικό τοπίο. Αυτό είναι το πρόβλημα και σε αυτό δεν έχετε απάντηση, γιατί εσείς στον αθλητισμό, απ' ό,τι φαίνεται, ενδιαφέρεστε για τα εκλογομαγειρέματα, τις διευθετήσεις, τις υποσχέσεις, την επήρεια της Νέας Δημοκρατίας. Τα άλλα, τα ουσιαστικά, τα ζωτικά, τα αναγκαία, σας είναι αδιάφορα. Κυρίες και κύριοι συνάδελφοι, η σημερινή κύρωση των τριών συμβάσεων με τα Ηνωμένα Αραβικά Εμιράτα, το Κατάρ και τη Βουλγαρία συνιστά μια πολιτική υποχρέωση της χώρας. Ως εκ τούτου, συνηγορούμε στην ψήφισή τους. Ωστόσο, δεν αναιρείται η γενικότερη διαπίστωση ότι η Κυβέρνηση στα διεθνή θέματα, ακόμη και σε αυτά που αφορούν τον αθλητισμό, ακολουθεί, αντί να ηγείται, σύρεται, αντί να συνδιαμορφώνει, επαιτεί, αντί να πρωτοστατεί. Αυτή δεν είναι η μοίρα που θέλουμε για τη χώρα μας και πρέπει να αλλάξει σύντομα. Ευχαριστώ πολύ.
Συνεχίζουμε με τον κ. Συντυχάκη από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Με κριτήριο την ανάπτυξη της φιλίας και της συνεργασίας μεταξύ των λαών και των χωρών, εξετάζουμε και τα συγκεκριμένα μνημόνια συνεργασίας της χώρας μας με τη Βουλγαρία, τα Ηνωμένα Αραβικά Εμιράτα και το Κατάρ ή με οποιαδήποτε άλλη χώρα. Τα είπαμε και στις προηγούμενες συμβάσεις που συζητούσαμε. Πλευρές που συζητάμε σήμερα, όπως για παράδειγμα, η ενίσχυση της συνεργασίας στα θέματα φυσικής αγωγής, του ντόπινγκ, της αθλιατρικής, των ατόμων με ειδικές ανάγκες, ο ρόλος της αποκαλούμενης ολυμπιακής εκεχειρίας, η αξία των Ολυμπιακών Αγώνων ως εκδήλωση καθαρής συνείδησης, η ενίσχυση της διαφάνειας και του εκδημοκρατισμού του αθλητισμού και η ανταλλαγή τεχνογνωσίας για τις αθλητικές εγκαταστάσεις, αντιλαμβάνεστε ότι το Κομμουνιστικό Κόμμα Ελλάδας τις προσεγγίζει διαφορετικά και απ' αυτή την άποψη ψηφίζουμε «παρών». Κι αυτό γιατί; Πρώτον, οι Ολυμπιακοί Αγώνες εδώ και πάρα πολλά χρόνια έχουν χάσει το νόημα και τον ρόλο τους σαν διαδικασία φιλίας των λαών, ευγενούς άμιλλας, συναγωνισμού και ισότιμης συνεργασίας. Δεν έχουν καμμία σχέση με τις σύγχρονες ανάγκες του λαού και της νεολαίας. Δυστυχώς, έχουν μετατραπεί σε μία τεράστια βιομηχανία. Αυτό το προϊόν ονομάζεται πλέον «Ολυμπιακοί Αγώνες» που αποφέρει κάθε χρόνο εκατοντάδες δισεκατομμύρια δολάρια στους Αθανάτους και στις πολυεθνικές επιχειρήσεις που συνεργάζονται μαζί τους. Απ' αυτή την άποψη, λοιπόν, γίνεται μια προσπάθεια ωραιοποίησης του ρόλου των Ολυμπιακών Αγώνων σε βάρος του αθλητισμού και της καλώς εννοούμενης άμιλλας. Υμνείτε την αποκαλούμενη ολυμπιακή εκεχειρία. Στην πράξη, όμως, έχει αλλοιωθεί το περιεχόμενο αυτής της ολυμπιακής εκεχειρίας. Κατά την άποψή μας, αξιοποιείται ως μέσο παραπλάνησης των λαών, αφού στην πράξη αποσιωπά τις πραγματικές αιτίες των ιμπεριαλιστικών πολέμων, κρύβει τις ιμπεριαλιστικές αντιθέσεις και τους ανταγωνισμούς για τους ενεργειακούς πόρους, όταν μάλιστα Νέα Δημοκρατία και ΣΥΡΙΖΑ εμπλέκουν τη χώρα μας σε αυτούς τους σχεδιασμούς και πρωτοπορούν, πρωτοστατούν ως σημαιοφόροι στα σχέδια του ΝΑΤΟ και της Ευρωπαϊκής Ένωσης στην περιοχή. Ας θυμηθούμε την ιμπεριαλιστική σφαγή στην Υεμένη από τα Ηνωμένα Αραβικά Εμιράτα. Η δε Σαουδική Αραβία που συμμετέχει ενεργά στον πόλεμο κατά της Συρίας και υποθάλπει τον ISIS απολαμβάνει την πολύπλευρη στήριξη των Ηνωμένων Πολιτειών, του ΝΑΤΟ και της Ευρωπαϊκής Ένωσης. Επομένως, οι Ολυμπιακοί Αγώνες όχι μόνο δεν καταργούν τους πολέμους, για δεκαπέντε - είκοσι μέρες και όσο διαρκούν, αλλά και όλοι εκείνοι που ηγούνται των Ολυμπιακών Αγώνων συμμετέχουν στις πολιτικές αποφάσεις πολεμικών και στρατιωτικών επιχειρήσεων. Δεύτερον, σε σχέση με την ανταλλαγή πληροφοριών για τη χρήση και αξιοποίηση των αθλητικών εγκαταστάσεων, όντως η Κυβέρνηση και όλες οι κυβερνήσεις διαχρονικά στη χώρα μας έχουν να προσφέρουν πάρα πολλά από ιδέες και πρακτικές, όταν οι ίδιες προσαρμόζουν πλήρως τη συντήρηση και λειτουργία των αθλητικών εγκαταστάσεων στα επιχειρηματικά σχέδια για τις ανάγκες του κεφαλαίου, που δίνει τη δυνατότητα να προχωρούν οι αθλητικές ανώνυμες εταιρείες σε παρεμβάσεις που εξυπηρετούν τη δική τους επιχειρηματική λειτουργία. Παράλληλα, με τη συστηματική υποστελέχωση και υποχρηματοδότηση οι εγκαταστάσεις είτε θα υποβαθμίζονται είτε θα παραδίδονται στις επιχειρηματικές ορέξεις, μεταφέροντας στους γονείς και αθλούμενους, στους δήμους και τις περιφέρειες - και, μάλιστα, χωρίς προσωπικό, χωρίς πόρους - ένα σωρό από αρμοδιότητες. Δεν υπάρχει, νομίζω, πιο απτό παράδειγμα - το ξέρει και ο κύριος Υπουργός - απ' αυτό της Κρήτης, όπου δύο κολυμβητήρια στο Ηράκλειο και τα Χανιά αυτή τη στιγμή δεν λειτουργούν, ως αποτέλεσμα μιας χρόνιας εγκατάλειψης με ευθύνη συνολικά των κυβερνήσεων και της σημερινής και των καθυστερήσεων για τη διόρθωση όλων αυτών των προβλημάτων. Τρίτον, το πολυδιάστατο θέμα της φαρμακοδιέγερσης. Φυσικά, δεν αφορά τη χώρα μας ούτε μόνο ένα άθλημα. Πρόκειται για μια βιομηχανία με τεράστια κέρδη, η οποία στηρίζεται και ανθεί λόγω της απαράδεκτης και επιζήμιας φιλοσοφίας του νικητή με κάθε μέσο, που έχει επιβληθεί στον αθλητισμό. Ποιος ευθύνεται; Μα, το ίδιο το σύστημα, που ανοίγει τις κερκόπορτες στις εταιρείες. Το δόγμα της σύνδεσης επιτυχίας και ανταλλάγματος και ο πόλεμος των εταιρειών είναι αυτές που επιφέρουν υπεράνθρωπες απαιτήσεις και άρα, είναι κάτι που οδηγεί στη φαρμακοδιέγερση. Και φυσικά, κατά την άποψή μας, η πάλη κατά της φαρμακοδιέγερσης και του συστήματος αξιών και πρακτικών που πρεσβεύει και την υποθάλπει είναι ταυτόσημη με την πάλη για έναν άλλο αθλητισμό με αρχές και αξίες, ως δικαίωμα του λαού και όχι ως θέαμα - επιχείρηση, για να κερδοσκοπούν οι έμποροί του. Ο δρόμος αυτός δεν είναι μια απλή πολιτική επιλογή. Κατά την άποψή μας, είναι ζήτημα ζωής. Τέταρτον, οι συζητούμενες συμφωνίες αφορούν, όπως λένε, τη συνεργασία στα θέματα της φυσικής αγωγής και στην εκπαίδευση μέσω του αθλητισμού. Πραγματικά, θα θέλαμε να μας δείξετε πώς προωθείται στη χώρα μας η φυσική αγωγή, τι έχει να επιδείξει, δηλαδή, η χώρα μας σε αυτό τον τομέα. Η ανυπαρξία στοιχειωδών προϋποθέσεων για τη φυσική αγωγή στο σχολείο, πάντα αποτελούσε βούτυρο στο ψωμί των επιχειρήσεων και των διαφόρων μάνατζερ. Να μην ξεχνάμε σε ποιο έδαφος πάτησαν πριν από λίγα χρόνια εταιρείες, για να χρηματοδοτήσουν έρευνες στα σχολεία σχετικά με την κατάσταση της υγείας των μαθητών. Ως Κομμουνιστικό Κόμμα έχουμε καταθέσει πολλές προτάσεις γύρω από αυτό το ζήτημα. Δεν θέλω να αναλωθώ περισσότερο. Από εκεί και μετά, νομίζουμε ότι ο αθλητισμός σήμερα δεν έχει καμμία σχέση με αρχές όπως αυτή της ευγενούς άμιλλας, της Ολυμπιακής Ιδέας, του «νους υγιής εν σώματι υγιή» και του «ευ αγωνίζεσθαι». Ο αθλητισμός αποτελεί πλέον μια μπίζνες. Όταν, λοιπόν, η Κυβέρνηση και ο Υφυπουργός προσωπικά αναφέρονται στην κοινωνική οικονομία της αγοράς στον αθλητισμό, στην πραγματικότητα εννοούν τον εμπορευματοποιημένο αθλητισμό, την απαλλαγή του κράτους από την υποχρέωση της χρηματοδότησης και δωρεάν παροχής του κοινωνικού αυτού αγαθού, την οργάνωση των δομών του με επιχειρηματικό πνεύμα, την ικανότητα σωματείων, ομοσπονδιών, ομάδων να καθορίζουν στόχους, να έχουν την ικανότητα εξεύρεσης ιδίων πόρων επιβίωσης μέσα από χορηγίες και εταιρείες. Αυτόν τον στόχο υπηρετούν το Ηλεκτρονικό Αθλητικό Μητρώο και ο αποκλεισμός χιλιάδων σωματείων, με πρόσχημα την έλλειψη προϋποθέσεων εγγραφής τους. Τα στοιχεία που παρουσίασε ο ίδιος ο Υφυπουργός πριν από λίγες ημέρες, είναι αποκαλυπτικά των προθέσεων της Κυβέρνησης. Σύμφωνα με αυτά, από έναν αριθμό δύο χιλιάδων εκατόν εξήντα ενός σωματείων, για τα οποία έχει ολοκληρωθεί ο έλεγχος, όπως λέει, και των δύο πεδίων - δηλαδή, το αγωνιστικό και το οικονομικό κριτήριο του νόμου - τις προϋποθέσεις εγγραφής πληρούν μόλις εκατόν δεκαεπτά σωματεία που μεταφράζεται σε ποσοστό 5,41%. Από μόνα τους τα στοιχεία αποδεικνύουν και την αποτυχία του όλου κυβερνητικού εγχειρήματος. Κι αυτό το ονομάζει επιτυχία ο κύριος Υπουργός! Το ΚΚΕ θεωρεί ότι ο έλεγχος είναι απαραίτητος και πρέπει να γίνεται, όχι, όμως, για να μετατρέπεται σε όχημα αποκλεισμού και εκλογικής σκοπιμότητας. Γι' αυτό και το ΚΚΕ επιμένει πως όλα τα σωματεία που είναι ενεργά και συμμετείχαν στις δραστηριότητες των αντίστοιχων ομοσπονδιών, απασχολώντας τον τελευταίο χρόνο εργαζόμενους, πρέπει να ενταχθούν στα μέτρα ενίσχυσης, χωρίς χρονικούς περιορισμούς. Η Κυβέρνηση χρειάστηκε το Αθλητικό Μητρώο προφανώς για να ανακαλύψει το χάος. Αποσιωπά, όμως, ότι οι αιτίες για αυτό το χάος στον ερασιτεχνικό αθλητισμό βρίσκονται ξεκάθαρα στις πολιτικές που εφαρμόστηκαν απ' όλες τις κυβερνήσεις μέχρι τώρα, από τη Νέα Δημοκρατία, το ΠΑΣΟΚ, τον ΣΥΡΙΖΑ και ξανά από τη Νέα Δημοκρατία. Αυτές ευθύνονται για τη συρρίκνωση του ερασιτεχνικού αθλητισμού, κυρίως μέσα από τη συστηματική μείωση των αθλητικών επιχορηγήσεων εδώ και χρόνια, με απώτερο στόχο να ανοίξει ο δρόμος για την παράδοσή τους στα επιχειρηματικά συμφέροντα. Αυτό αναδεικνύει η κατάσταση που έχει διαμορφωθεί με το ξεπούλημα των αθλητικών εγκαταστάσεων, την επιβολή χαρατσιών για τη χρήση τους και της συνδρομής στα σωματεία, μετατρέποντας την άθληση σε πολυτέλεια για τη λαϊκή οικογένεια, που καλείται έτσι να βάλει βαθιά το χέρι στην τσέπη για το δικαίωμα αυτό. Όταν, λοιπόν, η Κυβέρνηση αναφέρεται στην κοινωνική οικονομία της αγοράς, εννοεί τη μετατροπή των δομών του ερασιτεχνικού αθλητισμού σε επιχειρήσεις, με επαγγελματικό μάνατζμεντ, ευέλικτες, ώστε να ανταποκρίνονται στις σύγχρονες ανάγκες της αγοράς, παράγοντας σύγχρονες υπηρεσίες, ποιοτικά προϊόντα, που θα αποφέρουν τεράστια κέρδη στους επίδοξους επενδυτές. Επομένως, πρόκειται για έναν επιχειρηματικό τομέα που θα δρα με τους νόμους της καπιταλιστικής αγοράς. Για εμάς, για το κόμμα μας, ο αθλητισμός είναι δικαίωμα για όλους και όχι για λίγους. Μπορεί και πρέπει να γίνει γέφυρα φιλίας ανάμεσα στους λαούς όλης της γης. Ο αθλητισμός, όπως και ο πολιτισμός, δεν είναι πολυτέλεια μόνο για τους λίγους, αλλά δικαίωμα για τους πολλούς. Και αυτή η φράση συμπυκνώνει την αντίληψή μας, την αντίληψη του ΚΚΕ, για τη φυσική αγωγή και τον αθλητισμό, αλλά και την αντιπαράθεσή μας, αν θέλετε, με το σημερινό σύστημα, μακριά από χορηγούς και διαφημιστικά πακέτα. Ευχαριστώ, κύριε Πρόεδρε.
Και κλείνουμε, από πλευράς εισηγητών και ειδικών αγορητών, με τον κ. Κωνσταντίνο Μπούμπα από την Ελληνική Λύση. Στη συνέχεια θα δοθεί ο λόγος σε όποιον εκ των Κοινοβουλευτικών Εκπροσώπων τον ζητήσει. Ορίστε, κύριε Μπούμπα, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, σε ό,τι αφορά το Κατάρ, θα τεκμηριώσω γιατί ως Ελληνική Λύση έχουμε επιφυλάξεις απέναντι σε αυτό το αραβικό κράτος. Θα ξεκινήσω με το ότι το Ακαθάριστο Εγχώριο Προϊόν του Κατάρ το 2015 ήταν μόνο 15 δισεκατομμύρια δολάρια, ενώ σήμερα έχει φτάσει πάνω από 200 δισεκατομμύρια δολάρια. Είναι, θα λέγαμε, μια χώρα πολλών offshore εταιρειών. Κατ' αρχάς, το Κατάρ είναι αδελφοποιημένο με την Τουρκία και όχι μόνο, καθώς σήμερα έχει αγοράσει αρκετά εργοστάσια αμυντικής βιομηχανίας της Τουρκίας. Πρόσφατα, μάλιστα, αγόρασε ένα εργοστάσιο τεθωρακισμένων για 50 εκατομμύρια δολάρια, ενώ η πραγματική αξία του εργοστασίου αυτού ήταν πολύ μεγαλύτερη. Υπάρχει, δηλαδή, μια αμυντική συνεργασία, καθώς η Τουρκία διαθέτει στρατιωτική βάση στο Κατάρ. Το Κατάρ, όμως, έχει δημιουργήσει ένα εχθρικό περιβάλλον - και πρέπει να το λάβουμε σοβαρά υπόψη - με τα κράτη που γειτνιάζουν, όπως με το Μπαχρέιν, την Υεμένη, το σύμπλεγμα με τις Μαλδίβες, αλλά και τη Σαουδική Αραβία. Διότι η κατηγορία στο Κατάρ είναι ότι πριμοδοτούσε και χρηματοδοτούσε τρομοκρατικές οργανώσεις. Βέβαια, το Κατάρ βγήκε αλώβητο απ' όλη αυτή την ιστορία που γινόταν και τις εχθροπραξίες και το όλο εχθρικό περιβάλλον που δημιούργησε στη γειτονιά του και πιο ενισχυμένο οικονομικά. Κοιτάξτε, όμως, το εξής: Το πρώτο τηλεφώνημα που θα σηκώσει ο εμίρης, ο Χαμάντ Αλ Θάνι, θα είναι στον Ρετζέπ Ταγίπ Ερντογάν όταν η Τουρκία έχει οικονομικά προβλήματα. Και αυτό γιατί το 2015, όταν η τουρκική λίρα είχε πάρει την κατιούσα, με ριάλ, δηλαδή με swaps, με ανταλλαγή νομισμάτων - αυτά είναι χωράφια του οικονομολόγου μας, του κ. Βιλιάρδου, εγώ δεν είμαι οικονομολόγος για να τα αναλύσω - βοήθησε την Τουρκία μέχρι και με ένα ποσό 15 δισεκατομμυρίων δολαρίων. Δηλαδή, η κεντρική τράπεζα της Τουρκίας αυτή τη στιγμή έχει 38 δισεκατομμύρια δολάρια, όπου το μισό ριάλ είναι, παρακαλώ, του Κατάρ. Αυτό πρέπει να μας προβληματίσει. Υπάρχουν και άλλα στοιχεία, βέβαια, που πρέπει να μας βάζουν σε σκέψεις όταν πάμε να κυρώσουμε μια συμφωνία με ένα αδελφοποιημένο κράτος της Τουρκίας, που σήμερα διαθέτει το μεγαλύτερο μουσουλμανικό μνημείο ανά τον κόσμο. Πέραν, όμως, τούτου, η Ελλάδα για πρώτη φορά - πρέπει να το πούμε - έκανε ένα δώρο, που δεν το έχει κάνει πουθενά. Έχει δωρίσει στο Κατάρ το εκμαγείο του Ηνιόχου των Δελφών. Και, μάλιστα, λέει, θα μπει σε περίοπτη θέση στο μετρό του Κατάρ - αυτό δεν έχει ξαναγίνει - , καθώς θα είναι, λέει, κράτος πολιτισμού το Κατάρ το 2026 στην Ελλάδα, αλλά θα ξεκινήσουν και εβδομάδες δύο τύπων, δηλαδή μία εβδομάδα επισκέψεων μουσείων και μία εβδομάδα εκδηλώσεων. Μου κάνει εντύπωση, πραγματικά, που δώσαμε αυτό το δώρο του εκμαγείου του Ηνιόχου των Δελφών από τη δυναστεία των Δεινομενιδών της Σικελίας, που είναι ό,τι καλύτερο και πιο αντιπροσωπευτικό στην πρώιμη κλασική εποχή της Ελλάδος, αλλά μας κάνει εντύπωση αυτή η πρεμούρα να δημιουργήσουμε αυτές τις σχέσεις με το Κατάρ, το οποίο αυτή τη στιγμή είναι αδελφοποιημένο με την Τουρκία κι έχει δημιουργήσει ένα εχθρικό κλίμα στη γειτονιά του, με ό,τι αυτό συνεπάγεται, καθώς είναι το πριγκιπάτο, θα λέγαμε, είναι ένα ιδιόκτητο κράτος των offshore εταιρειών. Επίσης, υπάρχει και ξέπλυμα αρκετού χρήματος εκεί από τις πάμπολλες εταιρείες. Κατ' αρχάς, από τα τρία εκατομμύρια περίπου πληθυσμό που έχει, μόνο οι τριακόσιες χιλιάδες είναι γηγενείς. Όμως, εμένα με προβληματίζουν, ξέρετε, ως Έλληνα και όλους μας ως Ελληνική Λύση, αυτές οι τύπου «επενδύσεις» του Κατάρ, το οποίο είχε υποσχεθεί από το 2011 ότι θα επενδύσει 5 δισεκατομμύρια δολάρια στην Ελλάδα. Μάλιστα, όταν ο κ. Σαμαράς, για να σας θυμίσω, επισκέφθηκε το 2013 την Ντόχα, τότε το Κατάρ είχε πει ότι με ένα πακέτο ύψος 1,38 δισεκατομμυρίων δολαρίων θα βοηθούσε τις μικρομεσαίες επιχειρήσεις, δηλαδή τη ραχοκοκαλιά της ελληνικής οικονομίας που βρισκόταν στο μνημόνιο. Το κάνει αυτό το Κατάρ. Είναι, βέβαια, στις υποσχέσεις του. Πρόκειται για επενδύσεις, όμως, που δεν έγιναν ποτέ. Μιας και μιλούσαμε για επενδύσεις - ήταν και ο κ. Γεωργιάδης πριν από λίγη ώρα στην Αίθουσα - , το Κατάρ είχε υποσχεθεί ότι θα κάνει επενδύσεις στο Ελληνικό. Δεν έγιναν ποτέ. Το Κατάρ επίσης επένδυε στον χρυσό της βόρειας Ελλάδας, με ό,τι αυτό συνεπάγεται, με την «QATAR HOLDING». Προσέξτε, όμως, τώρα: είναι η πρώτη χώρα σε παραγωγή υγροποιημένου αερίου και θα ήταν πολύ καλό να έχει την ελεύθερη διέλευση από το Αιγαίο. Διότι δεν είναι σενάριο, καθώς είναι βασικός μέτοχος, ξέρετε, της «VOLKSWAGEN» το Κατάρ. Με το άρθρο 13 των Σκοπίων, ως εσώκλειστη χώρα θα έχει δικαίωμα μέσω του Αξιού Ποταμού, που στη συνέχεια ενώνεται με τον Δούναβη, τον Ρήνο και φτάνει μέχρι τη Γερμανία ή τον Έλβα, θα μπορούσε να γίνει αυτή η μεταφορά, αν υπογράψει διπλωματικές σχέσεις με την Ελλάδα. Μας προβληματίζει, όμως, διότι στην πόλη Μισράτα έχει υπογραφεί στη Λιβύη μια στρατιωτική συνεργασία ανάμεσα στην Τουρκία - παρακαλώ - το Κατάρ και τη Λιβύη, που αντιτίθεται με την Αίγυπτο, γιατί οι σχέσεις Αιγύπτου - Κατάρ δεν είναι καθόλου καλές. Φανταστείτε ότι η δική μας Πρεσβεία στην Ντόχα εξυπηρετεί τους Αιγυπτίους. Οι Αιγύπτιοι δεν έχουν πρεσβεία στο Κατάρ λόγω των μη καλών διπλωματικών και πολιτικών σχέσεων. Στην πόλη Μισράτα λοιπόν θα υπάρχει μια ναυτική βάση από τη Λιβύη, το Κατάρ και την Τουρκία. Η πόλη Μισράτα απέχει περίπου εκατόν εβδομήντα χιλιόμετρα από την Τρίπολη και είναι σε μια νευραλγική θέση. Άρα λοιπόν, κυρίες και κύριοι, εκφράζουμε επιφυλάξεις, καθώς η μεγαλύτερη σήμερα εταιρεία του Κατάρ, η «QATAR PETROLEUM» συνεργάζεται με την «EXXON MOBIL». Τι σημαίνει «EXXON MOBIL»; Είναι αυτή η οποία έχει διεισδύσει με τα γεωτρύπανα του Ερντογάν στο Αιγαίο. Μπαίνουν πολλά ερωτηματικά. Να σας θυμίσω ότι ο Χαμάν Αλ Θάνι, ο εμίρης, ήρθε στην Ελλάδα και πήρε μόλις για 8,5 εκατομμύρια ευρώ πέντε χιλιάδες στρέμματα, τα νησάκια που βρίσκονται απέναντι από τον Νομό Αιτωλοακαρνανίας - κύριε Κωνσταντόπουλε, μιας και είστε από την Αιτωλοακαρνανία - για ένα κομμάτι ψωμί, 8,5 εκατομμύρια ευρώ. Και μάλιστα, λέει ότι ο Χαμάντ Αλ Θάνι, αυτός ο εμίρης - γιατί από τα τρία εκατομμύρια πληθυσμό μόνο οι τριακόσιες χιλιάδες είναι Άραβες, οι υπόλοιποι είναι ένα μωσαϊκό, ένα παζλ, που γίνεται εκεί - θα πάρει, λέει, είκοσι τέσσερα νησιά, όσα και τα παιδιά του, στην Ελλάδα. Αν είναι να έρχεται ο Χαμάντ Αλ Θάνι και ο κάθε εμίρης να αγοράζει σε τόσο μικρό τίμημα τα νησιά της Ελλάδας, σε λίγο δεν θα χρειάζεται με την Τουρκία να έρθουμε σε αντιπαράθεση, γιατί δεν θα μας μείνουν νησιά. Ξεκινήσαμε από το Ιόνιο και πάει λέγοντας. Ολοκληρώνω, κύριε Πρόεδρε, με το εξής. Άρα λοιπόν θα πρέπει να είμαστε με επιφυλάξεις σε αυτήν την κύρωση που πάτε να κάνετε, κύριοι της Κυβέρνησης. Γι' αυτό και εκφράζουμε την αρνητική μας στάση απέναντι στο Κατάρ, γιατί ο ρόλος του δεν είναι ξεκάθαρος απέναντι στα εθνικά μας συμφέροντα, απ' αυτό το κράτος που είναι αδελφοποιημένο, καθώς η Τουρκία διαθέτει ακόμη και στρατιωτική βάση στο Κατάρ. Σας ευχαριστώ.
Ευχαριστούμε τον κ. Μπούμπα. Θα δώσω τον λόγο στον Κοινοβουλευτικό Εκπρόσωπο του Κινήματος Αλλαγής, τον κ. Κωνσταντόπουλο.
Κύριε Πρόεδρε, κυρίες και κύριοι συνάδελφοι, κύριε Υπουργέ, καλείται σήμερα το Σώμα του ελληνικού Κοινοβουλίου να κυρώσει τρία μνημόνια συνεργασίας της Ελλάδας στον τομέα του αθλητισμού και συγκεκριμένα με τα Ηνωμένα Αραβικά Εμιράτα, τη Βουλγαρία και το Κατάρ. Ωστόσο, δεν μπορεί να μην υπογραμμιστεί, όπως υπογράμμισαν και άλλοι συνάδελφοι, ότι για άλλη μια φορά οι διεθνείς συμφωνίες έρχονται με μεγάλες καθυστερήσεις. Μάλιστα, προς έκπληξή μου, άκουσα και από τον Υπουργό σε προηγούμενη κύρωση να αναφέρει το ίδιο. Έρχομαι στις σημερινές συμφωνίες τις οποίες συζητάμε. Το μνημόνιο κατανόησης με τα Ηνωμένα Αραβικά Εμιράτα υπεγράφη στην Αθήνα το 2014, το μνημόνιο κατανόησης με το Κατάρ υπεγράφη στη Ντόχα το 2013, το δε πρωτόκολλο συνεργασίας με τη Βουλγαρία το 2012. Ας βγάλουμε λοιπόν τα συμπεράσματά μας για τις μεγάλες αυτές καθυστερήσεις. Εδώ λοιπόν πρέπει να τονιστεί, επίσης, αγαπητοί συνάδελφοι, ότι πρόκειται για μια νομοθετική αδυναμία, την οποία έχουμε αντιμετωπίσει και σε άλλες κυρώσεις, αλλά δυστυχώς, έως σήμερα, δεν έχουμε καταφέρει να την αντιμετωπίσουμε. Το αναφέρω αυτό, αγαπητοί συνάδελφοι, διότι ο αθλητισμός αποτελεί έναν τομέα «εργαλείο», θα έλεγα, για την εξωτερική μας πολιτική. Μάλιστα, προωθεί τον διάλογο, προωθεί τον πολιτισμό, οικοδομεί μια θετική εικόνα για τη χώρα και κυρίως, θα έλεγα, την ειρήνη και τη δημοκρατία. Όλοι αναφέρουν και λένε, αγαπητοί συνάδελφοι, ότι οι ρίζες της αθλητικής διπλωματίας βρίσκονται στους Ολυμπιακούς Αγώνες. Επομένως, εμείς πρέπει να στοχεύσουμε στην ουσιαστική και έγκαιρη ενεργοποίηση των συμφωνιών, γιατί έτσι αποκτούν, θα έλεγα, νόημα και υπόσταση όλα τα παραπάνω. Αγαπητοί συνάδελφοι, οι διεθνείς συμβάσεις για την αθλητική συνεργασία που εξετάζουμε σήμερα στοχεύουν στην ενδυνάμωση της καλής συνεργασίας της Ελλάδας με τις επιμέρους χώρες και τούτο, φυσικά, στο πλαίσιο των αθλητικών σχέσεων και των θεμάτων ενδιαφέροντος για τον διεθνή αθλητισμό. Προβλέπουν, επίσης, την αναγνώριση της αξίας του θεσμού των Ολυμπιακών Αγώνων και την προώθηση των ολυμπιακών αξιών, της ολυμπιακής εκεχειρίας και τούτο φυσικά σε συλλογική συνείδηση. Πιο συγκεκριμένα, το μνημόνιο κατανόησης για την αθλητική συνεργασία με τα Ηνωμένα Αραβικά Εμιράτα περιλαμβάνει, μεταξύ άλλων, τη συνεργασία των δύο χωρών για την ενδυνάμωση του θεσμού των Ολυμπιακών Αγώνων, την ανταλλαγή στελεχών του αθλητισμού για τη διοργάνωση μεγάλων αθλητικών γεγονότων, την ανταλλαγή πληροφοριών για την αθλητική τεχνολογία, την αθλητική ιατρική, καθώς και την καταπολέμηση της αθλητικής βίας και του ντόπινγκ, που για όλους μας, θα έλεγα, αποτελεί στοίχημα και σκοπό. Επίσης, προωθεί την ενίσχυση της θέσης της γυναίκας στον αθλητισμό, καθώς και του αθλητισμού για τα άτομα με αναπηρία, την οποία θεωρώ υποχρέωσή μας. Έρχομαι στο μνημόνιο κατανόησης για την αθλητική συνεργασία με το Κατάρ. Περιλαμβάνει την προώθηση της συνεργασίας των δύο χωρών στον τομέα του αθλητισμού και στην ανάπτυξη της φιλίας των δύο κρατών. Οι στόχοι λοιπόν αυτοί θα επιτευχθούν μόνο με συνέργειες, με την ανταλλαγή επισκέψεων αθλητικών αντιπροσωπειών, τη συμμετοχή αθλητών σε αγώνες και διοργανώσεις, συνέδρια, σεμινάρια και λοιπές εκδηλώσεις, τη συνεργασία για την έρευνα και ανάπτυξη στον τομέα του αθλητισμού, καθώς επίσης και τη μεταφορά τεχνογνωσίας, θα έλεγα, και εμπειρογνωμοσύνης που αποκτήθηκε από τους Ολυμπιακούς Αγώνες του 2004, για την προετοιμασία, τη διεξαγωγή και την υποδομή αθλητικών γεγονότων, συμπεριλαμβανομένου του Παγκόσμιου Κυπέλλου FIFA 2022. Επίσης, προωθεί την ανταλλαγή πληροφοριών για την αθλητική ιατρική, τον έλεγχο ντόπινγκ, τη διαχείριση και συντήρηση των αθλητικών εγκαταστάσεων και άλλων θεμάτων ενδιαφέροντος. Εδώ, να σημειώσω ότι θεωρούμε χρήσιμη την ανταλλαγή πληροφοριών, που περιλαμβάνεται στο σύνολο των συμφωνιών, για τη διαχείριση και τη συντήρηση αθλητικών εγκαταστάσεων ένα πεδίο που η χώρα μας υστερεί, και οποιαδήποτε ανταλλαγή βέλτιστων πρακτικών μόνο θετικά οφέλη μπορεί να συνεισφέρει. Προβλέπεται, επίσης, στο μνημόνιο αυτό η σύσταση μικτής επιτροπής για την παρακολούθηση εφαρμογής του μνημονίου και τη σύνταξη προτάσεων για την καλύτερη υλοποίησή του. Τέλος, στην ίδια λογική έχει διαμορφωθεί και το πρωτόκολλο αθλητικής συνεργασίας με τη Βουλγαρία. Στο πρωτόκολλο αυτό περιέχονται διμερείς δεσμεύσεις για την ενδυνάμωση της αθλητικής συνεργασίας των δύο χωρών και φυσικά, για τη Φυσική Αγωγή, την εκπαίδευση, την αθλητική τεχνολογία, την ιατρική, την καταπολέμηση της αθλητικής βίας και του ντόπινγκ και την ανάπτυξη του αθλητισμού αναψυχής. Έτσι λοιπόν, και οι τρεις αυτές συμφωνίες προβλέπουν πρακτικές λεπτομέρειες και την ανταλλαγή επισκέψεων στελεχών και εμπειρογνωμόνων, ενώ έχουν όλες τριετή ισχύ. Κύριε Πρόεδρε, αγαπητοί συνάδελφοι, για όλους τους παραπάνω λόγους, ψηφίζουμε και τις τρεις διεθνείς συμφωνίες, τόσο με τα Ηνωμένα Αραβικά Εμιράτα όσο και με τη Βουλγαρία και το Κατάρ. Κλείνοντας με τα εθνικά, κάθε μέρα, αγαπητοί συνάδελφοι, βλέπουμε όλο και πιο ξεκάθαρα ότι αποτελεί λάθος, θα έλεγα, της Κυβέρνησης να μην επιδιώξει εθνική στρατηγική στα ελληνοτουρκικά και τούτο φυσικά μέσα από τη σύγκληση του Συμβουλίου Πολιτικών Αρχηγών. Να θυμίσω ότι είναι αίτημά μας εδώ και ένα χρόνο περίπου η σύγκληση αυτού του συμβουλίου ώστε να αποφασιστεί η εθνική στρατηγική που μπορεί να χαράξει η πατρίδα. Η Κυβέρνηση, ωστόσο, προτίμησε να αγνοεί τους πολιτικούς αρχηγούς και να συνδιαλέγεται μόνο με τους εμπειρογνώμονες - θα έλεγα - επί των ελληνοτουρκικών. Κύριοι της Κυβέρνησης, κύριε Υπουργέ, δεν έχετε λάβει καμμία λευκή επιταγή - θα έλεγα - από τον ελληνικό λαό να πράττετε και να λειτουργείτε με αυτόν τον τρόπο. Η Τουρκία, αγαπητοί συνάδελφοι, δεν ήταν και δεν είναι όπως πριν πέντε χρόνια, πριν από δύο χρόνια, πριν από ένα χρόνο. Ο προσανατολισμός της και ο σκοπός της είναι να γίνει η Μέκκα του Ισλαμισμού. Ακολουθεί αναθεωρητική, νεοθωμανική στρατηγική που την κάνει να αδιαφορεί για το Διεθνές Δίκαιο, για τη διεθνή κοινότητα, για την Ευρωπαϊκή Ένωση και φυσικά για την Ελλάδα. Απέναντι σε αυτήν την Τουρκία, που κάνει την Αγία Σοφία τζαμί, που αμφισβητεί τα κυριαρχικά μας δικαιώματα, που δεν σέβεται το Διεθνές Δίκαιο, που δεν σέβεται το δίκαιο της θάλασσας, που θέλει να κάνει την Ελλάδα πύλη εισόδου για τζιχαντιστές στην Ευρώπη, που επιτίθεται ακόμα και στον Γάλλο Πρόεδρο Μακρόν - γιατί μίλησε για τα αυτονόητα, γιατί μίλησε για Διεθνές Δίκαιο, γιατί μίλησε για τον σεβασμό στο Διεθνές Δίκαιο της θάλασσας - , που καλλιεργεί μια μισαλλοδοξία και ενισχύει τον θρησκευτικό της φανατισμό, που βρίσκει αντίθετο, όχι τον κ. Μακρόν, αλλά ολόκληρη την Ευρώπη, εμείς οι Έλληνες οφείλουμε να δώσουμε μία απάντηση. Και αυτή η απάντηση πρέπει να δοθεί με εθνική σύμπνοια και ομοψυχία, μέσα από την εθνική στρατηγική που θα αποφασιστεί φυσικά από το Συμβούλιο Πολιτικών Αρχηγών. Μάλιστα, θα έλεγα ότι αυτή η απόφαση θα πρέπει να είναι μια ομόφωνη απόφαση των πολιτικών αρχηγών, ούτως ώστε να είναι το μήνυμα το οποίο εκπέμπουμε ως Ελλάδα και ως ελληνική κοινωνία. Σας ευχαριστώ.
Και εμείς ευχαριστούμε. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, κ. Πάνος Σκουρλέτης.
Ευχαριστώ, κύριε Πρόεδρε. Κύριε Υπουργέ, θέλω να κάνω μερικές επισημάνσεις γύρω από τα θέματα του αθλητισμού. Πριν από λίγες μέρες εδώ στην Ολομέλεια είχαμε συζητήσει για το νομοσχέδιο - είναι νόμος πλέον - που είχατε εισηγηθεί, που περιείχε την κρίσιμη διάταξη σε σχέση με το μητρώο των αθλητικών σωματείων, ένα χρήσιμο εργαλείο - όπως το είχαμε χαρακτηρίσει - που απ' ότι φαίνεται, όμως, αποτυγχάνει παταγωδώς στον τομέα εφαρμογής του, στην πράξη. Διότι όταν το 95% των ερασιτεχνικών σωματείων δεν συμπεριλαμβάνεται μέσα σε αυτό το μητρώο, κάτι τρέχει. Εκτός εάν θέλετε να το χρησιμοποιήσετε ως ένα εργαλείο ποδηγέτησης και δημιουργίας μιας καθεστωτικής πρακτικής στον τομέα του αθλητισμού. Αλλά αυτό απ' ότι αντιλαμβάνεστε είναι ολέθριο, διότι οι δεκάδες αθλητές, ολυμπιονίκες που έχει αναδείξει η χώρα μας, ξεκίνησαν από κάποια ερασιτεχνικά σωματεία. Άρα, ξαναδείτε το θέμα, διότι τα πράγματα κινδυνεύουν και σε αυτόν τον τομέα να γίνουν μπάχαλο. Βλέπω, λοιπόν, ότι σας διακρίνει ως Κυβέρνηση, ανάμεσα σε όλα τα άλλα - τα άλλα είναι πιο σοβαρά - , αλλά και στον τομέα του αθλητισμού μια προχειρότητα. Διότι πώς αλλιώς κανείς να ερμηνεύσει το θέμα των αντιφατικών δηλώσεων ανάμεσα σε εσάς και τον Πρωθυπουργό σε σχέση με το εάν θα ξαναγυρίσουν οι φίλαθλοι στα γήπεδα. Χρειάστηκε, δηλαδή, να σας διορθώσει ο Πρωθυπουργός. Και καλά, ας πούμε ότι αυτό θα μπορούσε να ήταν ένα μόνο δείγμα μιας ασυνεννοησίας. Εδώ φαίνεται, όμως, ότι ως Κυβέρνηση χάνετε μέρα με την ημέρα την πειστικότητά σας απέναντι στην κοινωνία, μια κοινωνία η οποία στην πρώτη φάση της πανδημίας έδειξε μια άνευ προηγουμένου πειθαρχία, όπου ακολούθησε το τότε lockdown με αποτέλεσμα να κερδίσουμε όλοι. Ακριβώς αυτή την στάση της κοινωνίας, εσείς πια οι ίδιοι την υπονομεύετε όταν εν μέσω πανδημίας φέρνετε το πιο ανάλγητο πρόσφατο νομοθέτημα, τον Πτωχευτικό Κώδικα, που στέλνει ανθρώπους έξω από τα σπίτια τους μέσα στους επόμενους μήνες, τη στιγμή που καταλαβαίνουμε πόσο απαραίτητο είναι κάποιοι να έχουν στέγη, ιδιαίτερα σε αυτές τις συνθήκες. Δεν απαντάτε, λοιπόν, ούτε με αποφασιστηκότητα ούτε με πειστικότητα. Και αυτό, πράγματι, είναι η χειρότερη συνθήκη, το χειρότερο μήνυμα απέναντι στους πολίτες. Αυτό που συμβαίνει αυτές τις μέρες - και σας το λέει ο ένας καθηγητής ιατρικής μετά τον άλλον - με τα μέσα μαζικής μεταφοράς είναι αδιανόητο. Γνωρίζω ότι σήμερα κλιμάκιο του ΣΥΡΙΖΑ επισκέφθηκε τους σταθμούς των τρόλεϊ και των λεωφορείων, όπου διαπίστωσε ότι διακόσια εβδομήντα οχήματα θα μπορούσαν άμεσα να βγουν στην κυκλοφορία με κάποιες μικροεπισκευές. Εσείς τι κάνετε τώρα; Θεωρείτε ως μια ευκαιρία αυτό που συμβαίνει τώρα για να ανοίξετε τον δρόμο για την ιδιωτικοποίηση και του χώρου των μαζικών συγκοινωνιών; Στην πρώτη φάση της πανδημίας σας είχαμε προτείνει να υπάρξουν κοινές επιτροπές ανάμεσα στην Αντιπολίτευση και την Κυβέρνηση που να δει όλα αυτά τα ζητήματα αντιμετώπισης της υγειονομικής κρίσης, καθώς και ζητήματα που αφορούν τις αναθέσεις, λόγω των έκτακτων καταστάσεων, αλλά και ζητήματα που έχουν να κάνουν με την ιεράρχηση των μέτρων. Το αγνοήσατε. Εμείς δείξαμε υπευθυνότητα. Εσείς δείξατε ανευθυνότητα. Δεν έχετε ακόμα βάλει μπρος τον μηχανισμό της πρωτοβάθμιας υγείας, που ακριβώς είναι το πρώτο φίλτρο για να μπορέσει να αποσυμφορήσει τα νοσοκομεία. Το εξαγγείλατε καθυστερημένα πριν από λίγες εβδομάδες και ακόμα δεν έχετε εντάξει τον μηχανισμό αυτόν, που ακριβώς σε αυτήν την φάση είναι αυτός που θα αξιολογήσει ποιοι πρέπει να βρίσκονται στα νοσοκομεία και ποιοι μπορούν να αντιμετωπίσουν τον ιό στο σπίτι τους. Αλλά προφανώς αυτό πρέπει να το κρίνει κάποιος γιατρός. Νομίζω ότι χρειάζεται λιγότερη έπαρση και λιγότερη αλαζονεία, αλλιώς πραγματικά αυτός ο τρόπος άσκησης πολιτικής θα φέρει, όχι μόνο για εσάς, αλλά και για την ίδια την κοινωνία τα χειρότερα αποτελέσματα. Ευχαριστώ.
Έχει ζητήσει τον λόγο ο Κοινοβουλευτικός Εκπρόσωπος της Ελληνικής Λύσης, κ. Βιλιάρδος. Αμέσως μετά είναι ο κ. Κλέων Γρηγοριάδης και στη συνέχεια ο κ. Μπουκώρος. Ορίστε, κύριε Βιλιάρδο, έχετε τον λόγο.
Ευχαριστώ πολύ, κύριε Πρόεδρε. Κατ' αρχάς, δεν έχω να πω τίποτα για το Κατάρ, τα είπε πολύ καλά ο εισηγητής της Ελληνικής Λύσης, ενώ, όπως είπαμε προηγουμένως, τη Συμφωνία με τα Ηνωμένα Αραβικά Εμιράτα και τη Βουλγαρία θα τις υπερψηφίσουμε. Θα ήθελα να αναφερθώ μόνο σε ορισμένα θέματα, τα οποία θίχτηκαν προηγουμένως και δεν πρέπει να μείνουν έτσι. Το πρώτο αφορά τα δημοσιονομικά μέτρα που έχουν ληφθεί στην Ελλάδα. Ο κύριος Υπουργός φαίνεται ότι δεν καταλαβαίνει. Όταν τον ρωτάμε, τον ρωτάμε συνεχώς για τα δημοσιονομικά μέτρα και όχι για τα δάνεια ή για όλα τα υπόλοιπα. Αυτά τα μέτρα, σύμφωνα και με διεθνείς οργανισμούς, μέχρι τον Οκτώβριο ήταν στο 3,3% του μη αναθεωρημένου ΑΕΠ μας του 2019, δηλαδή, περίπου 6,8 δισεκατομμύρια. Όλα τα υπόλοιπα, τα οποία λέει, δεν έχουν κανένα νόημα και φυσικά καμμία σχέση με τα 24,5 δισεκατομμύρια που ανακοίνωσε ο Πρωθυπουργός. Σύμφωνα με την έβδομη αξιολόγηση, για ολόκληρο το 2020 τα μέτρα υπολογίζονται στα 9,5 δισεκατομμύρια, χωρίς φυσικά να υπολογίσουμε την επιστρεπτέα προκαταβολή, αφού πρόκειται για δάνειο. Το δεύτερο θέμα έχει σχέση με τα επιτόκια. Ακούμε συνεχώς ότι η Ελλάδα είναι υπερήφανη επειδή δανείζεται με χαμηλά επιτόκια. Έχουμε πει ότι 6 τρισεκατομμύρια ευρώ ομόλογα στην Ευρώπη διαπραγματεύονται όχι με θετικά, αλλά με αρνητικά επιτόκια. Επίσης, έχουμε πει πολλές φορές ότι δεν έχει σημασία το ονομαστικό επιτόκιο, αλλά το πραγματικό. Η Ελλάδα έχει αποπληθωρισμό 2,3%. Το ονομαστικό επιτόκιο που δανείστηκε τελευταία φορά ήταν στο 1,2%. Σε αυτό θα πρέπει να προσθέσουμε τον αποπληθωρισμό του 2,3%, οπότε θα πάμε σε ένα πραγματικό επιτόκιο της τάξεως του 3,5% για το κράτος. Αυτό είναι περίπου όσο δανειζόταν και ο ΣΥΡΙΖΑ, ο οποίος στην εποχή του δεν είχε αποπληθωρισμό, αλλά πληθωρισμό. Το τρίτο είναι ότι καμμία χώρα δεν υπερηφανεύεται για τον δανεισμό της, αλλά μόνο όταν εξοφλά τα δάνεια. Όταν δεν το καταλαβαίνει κανείς, δυστυχώς είναι κάτι που δεν μπορούμε να συμμετέχουμε σε μια τέτοια διαδικασία. Η εμπιστοσύνη, που έχουν αναφέρει πολλές φορές Υπουργοί της Κυβέρνησης, το μόνο που τεκμηριώνει πάντως είναι ότι η Γερμανία είναι σίγουρη ότι αυτή η Κυβέρνηση θα κάνει ό,τι της λέει και θα ξεπουλήσει ό,τι έχουμε και δεν έχουμε. Αυτή είναι η εμπιστοσύνη και για αυτήν δανειζόμαστε μέχρι τώρα. Όσον αφορά τώρα τις επιτυχίες της Ελλάδας, που είπε, πάλι δεν το συμμεριζόμαστε χωρίς να έχουμε καμμία μιζέρια, όπως μας κατηγόρησε. Τι σύγκριση μπορεί να υπάρχει μεταξύ της Ελλάδας, το ΑΕΠ της οποίας υποχώρησε κατά 25% τα προηγούμενα χρόνια, όταν οι υπόλοιπες χώρες αναπτύχθηκαν με 10%, δηλαδή όταν η απόσταση μεταξύ της Ελλάδας και του μέσου όρου της Ευρωζώνης διευρύνθηκε στο 35%; Τώρα στο θέμα της ανεργίας του COVID -19: Η ανακοίνωση που μας είπε προηγουμένως αφορά μόνο την ανεργία του COVID -19. Αυτή η ανεργία στην Ελλάδα πραγματικά είναι καλύτερη από πολλές άλλες χώρες επειδή επιδοτούσαμε όλες τις θέσεις εργασίας. Δεν δούλευαν οι άνθρωποι, απλά επιδοτούσαμε τις θέσεις εργασίας. Και φυσικά δεν υπάρχει καμμία σύγκριση μεταξύ της ανεργίας στην Ελλάδα, που έχει περάσει το 17%, και των υπολοίπων χωρών, που είναι όλες κάτω από 10%. Τι σύγκριση να υπάρχει; Υπάρχουν κάποια όρια όσον αφορά και την ανεργία. Το τελευταίο είναι ότι ψηφίζουμε πάντα με γνώμονα το συμφέρον της Ελλάδας και όχι όπως μας κατηγόρησε. Αυτό τεκμηριώνεται από το ότι υπερψηφίσαμε και το δικό του αναπτυξιακό νομοσχέδιο. Βέβαια, το μόνο που δεν είδαμε είναι επενδύσεις και είναι εύλογο, αφού με νομοσχέδια δεν λύνεται κανένα πρόβλημα. Αν ήταν έτσι, αν μπορούσαν όλες οι χώρες να λύνουν τα προβλήματά τους απλά και μόνο με νομοσχέδια, δεν θα υπήρχε καμμία χώρα που να έχει πρόβλημα. Όσον αφορά τη συναίνεση και τη μιζέρια, που είπε ξανά, θα πούμε εδώ ότι στη συζήτηση με τον Υπουργό Οικονομικών, όταν ήταν η μομφή εναντίον του, τον ρωτήσαμε ποιο ποσό απορρόφησαν οι τράπεζες από τα 30 δισεκατομμύρια του ευρωσυστήματος αφού στην πραγματική οικονομία δόθηκαν μόλις 10 δισεκατομμύρια, δηλαδή από το ευρωσύστημα δόθηκαν στις ελληνικές τράπεζες 30 δισεκατομμύρια και στην πραγματική οικονομία πήγαν 10 δισεκατομμύρια, εκ των οποίων μάλιστα τα 5 δισεκατομμύρια αφορούσαν μόνο έξι μεγάλες επιχειρήσεις και τα υπόλοιπα 5 δισεκατομμύρια όλες τις υπόλοιπες μικρομεσαίες. Εδώ μας απάντησε ότι είναι μια εξειδικευμένη ερώτηση και εκτός θέματος. Αν είναι δυνατόν! Η επόμενη ερώτηση που του κάναμε είχε σχέση με το μαξιλάρι, που είναι πάρα πολύ σημαντικό.
Κύριε Βιλιάρδο, με συγχωρείτε…
Ολοκληρώνω, κύριε Πρόεδρε.
Εγώ τώρα θα πω ότι είστε πολύ έξω του θέματος. Με συγχωρείτε, αλλά αναφέρεστε στην προηγούμενη συζήτηση και δεν υπάρχει κανείς να σας απαντήσει.
Κύριε Πρόεδρε, επειδή….
Υπάρχουν όρια που δέχεται το Προεδρείο για να συζητήσουν οι Κοινοβουλευτικοί Εκπρόσωποι. Δηλαδή, να αφήνουμε εντυπώσεις και να μην υπάρχουν απαντήσεις; Από τον Υφυπουργό Αθλητισμού ζητάτε απαντήσεις για όλα τα οικονομικά;
Κύριε Πρόεδρε, ο Κοινοβουλευτικός…
Παρακαλώ, περιοριστείτε στο σημερινό, γιατί γυρίσατε σε αυτό που τελειώσαμε πριν μία ώρα. Με συγχωρείτε, δηλαδή, διότι αφήνετε εντυπώσεις.
Κύριε Πρόεδρε, θα μου επιτρέψετε;
Όχι, δεν θα σας αφήσω.
Όπως θέλετε.
Θα σας παρακαλέσω να ολοκληρώσετε, γιατί θίξατε για το προχθεσινό νομοσχέδιο, για την ανεργία κ.λπ.. Ποιος θα σας απαντήσει; Ολοκληρώστε, σας παρακαλώ.
Δεν χρειάζεται. Αφού μου το απαγορεύετε…
Δεν απαγορεύω. Το απαγορεύει ο Κανονισμός. Αλλά, επειδή το Βήμα στη Βουλή είναι ελεύθερο, ποιος θα σας απαντήσει; Ζητάτε απαντήσεις.
Να ολοκληρώσω, κύριε Πρόεδρε;
Ολοκληρώστε, όμως, μην βάζουμε γενικώς τη λέξη «απαγορεύεται», σε εμένα τουλάχιστον. Δεν απαγορεύω σε κανέναν.
Κύριε Πρόεδρε, εξ όσων γνωρίζω ο Κοινοβουλευτικός Εκπρόσωπος ενός κόμματος έχει δικαίωμα να μιλάει για όλα τα θέματα που αφορούν την επικαιρότητα ή γενικότερα. Ο Υπουργός εδώ απλά εκπροσωπεί την Κυβέρνηση. Δεν ζητάω καμμία απάντηση από τον Υπουργό, από την Κυβέρνηση ζητάω απάντηση. Εάν κάνω λάθος, παρακαλώ να μου το πείτε, αλλά, επειδή μου το λέτε και λέτε ότι δεν επιτρέπεται να μιλάω, πολύ ευχαρίστως να σταματήσω. Ευχαριστώ πολύ.
Κύριε Βιλιάρδο, για να μην αφήνουμε ρουκέτες, θα πω κάτι. Βεβαίως, ο Κοινοβουλευτικός Εκπρόσωπος μπορεί να εκφραστεί, αλλά πριν από λίγο για όλα αυτά τα θέματα εκφράστηκε ο Πρόεδρός σας με αναλυτικό τρόπο. Δεύτερον, αφήνουμε κάποιες εντυπώσεις, οι οποίες πολλές φορές αντανακλούν και στο πρόσωπο του Προεδρεύοντος, δηλαδή το δικό μου, που δείχνω όλη αυτήν την ευελιξία. Όμως, θερμή παράκληση, μπορεί ο Κοινοβουλευτικός Εκπρόσωπος να θίξει ένα θέμα επικαιρότητας. Πράγματι σήμερα αναφέρθηκαν όλοι για το θέμα του COVID -19, είναι επικαιρότητα. Τώρα να λέμε τι έγινε πριν από δέκα ημέρες για τον Πτωχευτικό Κώδικα, δεν είναι επικαιρότητα. Συζητήθηκε τρεις ημέρες και τρεις νύχτες στην πρόταση δυσπιστίας, συζητήθηκε δύο ημέρες ολοκληρωμένες, για να ολοκληρωθεί το σχέδιο νόμου, και τέσσερις συνεδριάσεις - αν δεν κάνω λάθος - στην αρμόδια κοινοβουλευτική επιτροπή.
Πρόεδρε, μου επιτρέπετε να πω κάτι;
Ναι, κύριε Βιλιάρδο, γιατί δεν θέλω να αφήνουμε αιχμές, με εμένα τουλάχιστον. Κύριε Βιλιάρδο, έχετε τον λόγο.
Κατ' αρχάς, στον Πτωχευτικό Κώδικα δεν αναφέρθηκα εγώ. Αναφέρθηκε ο συνάδελφος από τον ΣΥΡΙΖΑ και απ' ό,τι κατάλαβα δεν τον εμποδίσατε καθόλου να πει αυτά που θέλει. Επομένως, το να με κατηγορείτε για τέτοια πράγματα ή ότι θέλω να αφήνω εντυπώσεις είναι το τελευταίο που κάναμε και που έχω κάνει μέχρι σήμερα όσο είμαι εδώ. Ευχαριστώ πολύ.
Τον λόγο έχει ο κ. Γρηγοριάδης.
Σας ευχαριστώ πολύ, κύριε Πρόεδρε. Κατ' αρχάς, κύριε Υπουργέ, είναι προφανές ότι το ΜέΡΑ25, ως δύναμη που υποστηρίζει φανατικά τον διεθνισμό και πιστεύει στη δύναμη της ένωσης των λαών, ψηφίζει θετικά τις τρεις κυρώσεις που κυρώνονται σήμερα. Μολαταύτα δεν μπορώ να αποφύγω τον πειρασμό να θυμίσω στο Σώμα και στον ελληνικό λαό που τυχόν μας ακούει και σε εσάς, κύριε Αυγενάκη - είμαστε υπεύθυνοι ως κοιτίδα και του αθλητισμού σε έναν βαθμό, δηλαδή η αρχαία Ελλάδα - ότι το πρόβλημα με τον αθλητισμό είναι ότι η εμπορευματοποίησή του πια έχει χτυπήσει «κόκκινο». Είναι χαρακτηριστικό ότι έχει κανείς την αίσθηση ότι ο αθλητισμός αυτός καθαυτός δεν συντελείται για την αναγκαιότητα που έχει στην ανθρώπινη ψυχή και στο σώμα, αλλά κυρίως για να υποστηρίζει παγκοσμίως τον τεράστιο τζίρο τρισεκατομμυρίων του τζόγου που περιφέρεται και περιστρέφεται γύρω από αυτόν. Αυτό, μια μικρή χώρα σαν την Ελλάδα, μπορεί τουλάχιστον στη χρεοκοπημένη επικράτειά της - και το λέω αυτό σε συνάρτηση με το γεγονός ότι λιμοκτονεί μεγάλο μέρος του λαού μας - να το πάψει, να το διακόψει, να πάψει αυτή την αισχρή καταστροφή ανθρώπων που τρώνε τα τελευταία τους χρήματα πιστεύοντας ότι θα κερδίσουν ένα σύστημα που μαθηματικά θα τους κερδίσει, όπως ξέρουν όλοι οι καλλιεργημένοι άνθρωποι. Αυτό θα το συνδυάσω και με κάτι άλλο. Ο κ. Γεωργιάδης - κύριε Πρόεδρε, πραγματικά θα σεβαστώ το να μην επεκταθώ πάρα πολύ σε τέτοια θέματα - τριτολογεί πάντα και εμείς δεν του απαντάμε ποτέ. Υπάρχει ο κ. Μπουκώρος εδώ, ο Κοινοβουλευτικός Εκπρόσωπος, για να απαντήσει σε εμάς με τη σειρά του. Συνδέοντας το θέμα της εμπορευματοποίησης, θα ήθελα να πω ότι πραγματικά μερικές επενδύσεις της Νέας Δημοκρατίας και της Κυβέρνησης αυτής δεν μας αρέσουν καθόλου, κύριε Πρόεδρε και κύριε Κοινοβουλευτικέ Εκπρόσωπε. Δεν μας αρέσουν καθόλου οι επενδύσεις στα καζίνο. Μετά από έντεκα συναπτά έτη μνημονίων, που έχουν χρεοκοπήσει τον ελληνικό λαό, θεωρούμε ότι είναι προκλητικό να του λες σαν κυβερνήτης του «δεν μπορείς να φας, δεν μπορείς να ντυθείς, δεν μπορείς να βρεις δουλειά, αλλά μπορείς πάντα να παίξεις. Παίξε, λοιπόν, και τα ρούχα σου». Γιατί σε πάρα πολλούς συνανθρώπους μας μόνο αυτά έχουν απομείνει. Επίσης, θα ήθελα να πω ότι πραγματικά δεν μας αρέσουν οι εξορύξεις υδρογονανθράκων, ιδίως όταν το όφελος για την πατρίδα μας - και το λέω για να γραφτεί στα Πρακτικά - είναι 18 εκατομμύρια ευρώ και τριάντα τέσσερις θέσεις εργασίας και τα δισεκατομμύρια ή τα τρισεκατομμύρια που θα προκύψουν από τον εθνικό μας πλούτο, που θα καταστρέψει το περιβάλλον μας για να εξορυχτεί, θα πάνε σε τέσσερις πολυεθνικές εταιρείες, ολλανδικές, γαλλικές, γερμανικές και ούτω καθεξής. Αυτού του είδους οι επενδύσεις λοιπόν, δεν μας αρέσουν. Είναι επενδύσεις, αγαπητέ Πρόεδρε, για να το καταλάβει ο κόσμος που μας ακούει, που θα είναι κάποιος τουρίστας στη Σαντορίνη και θα βλέπει ένα εξάμβλωμα, μια τεράστια εξέδρα που θα του κόβει κάθε διάθεση να ξαναπάει στη Σαντορίνη, να ξαναπάει στη Μύκονο. Δεν μας αρέσουν, λοιπόν, ούτε αυτές οι επενδύσεις. Επίσης, δεν μας αρέσουν οι παρωχημένες επενδύσεις και οι ενεργοβόρες ανεμογεννήτριες, που αποσύρονται τώρα ως αποτυχημένες απ' όλη την Ευρώπη, αλλά τις ανακαλύψαμε εδώ στην Ελλάδα μόλις τώρα. Ξέρετε σε ποιον αρέσουν; Μόνο στον κ. Κοπελούζο αρέσουν, ο οποίος θα βγάλει χρήματα από αυτές. Θα καταστρέψουν, επίσης, τον τουρισμό μας. Είπαμε ότι δεν μας αρέσουν καθόλου τα καζίνο. Να σας πω τι θα μας άρεσε; Θα μας άρεσε να επενδύσουμε σε πραγματική πράσινη ενέργεια, τη σύγχρονη πράσινη ενέργεια. Όλοι αποσύρουν τις ανεμογεννήτριες και όλοι βάζουν μεγάλες συστοιχίες παρόμοιων ανεμογεννητριών μέσα στα πελάγη, εκεί που δεν ενοχλούν κανέναν και εκεί που πραγματικά υπάρχει απρόσκοπτα μόνιμος αέρας. Θα μας άρεσε πολύ μια κρατική επένδυση. Επιτέλους να έβρισκε το θαυμάσιο ελληνικό κράτος, ο πολυσχιδής και πολυάσχολος κ. Γεωργιάδης, έναν θεσμικό επενδυτή και να του πει «έλα εδώ, θα κρατήσω το management της «ΛΑΡΚΟ», γιατί είναι εθνική κληρονομιά, είναι εθνική περιουσία, αλλά βάλε εσύ τα ωραία σου λεφτά να μοιραστούμε τα κέρδη, να πάρεις ένα μέρος από τα κέρδη». Όλοι ξέρουν εδώ μέσα ότι η «ΛΑΡΚΟ», πριν τη χρεωκοπήσουν οι διορισμένες από όλες τις κυβερνήσεις μετά τη Μεταπολίτευση διοικήσεις της, ήταν θησαυροφυλάκιο και μπορεί να παραμείνει ακόμα, καθώς εκμεταλλεύεται το μεγαλύτερο και το μοναδικό σχεδόν κοίτασμα. Έχουμε το μονοπώλιο του κοιτάσματος του συγκεκριμένου μεταλλεύματος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα τελειώσω αμέσως, κύριε Πρόεδρε. Θέλω να πω μόνο, καταλήγοντας, ότι δεν είμαστε γενικά κατά των επενδύσεων εμείς στο ΜέΡΑ25. Είμαστε κατά των επενδύσεων που μας κλέβουν. Και όλοι όσοι έχουν ορθό λόγο, δηλαδή κοινή λογική, θα έπρεπε να είναι κατά. Θα έπρεπε να είμαστε ενωμένοι κατά των επενδύσεων που μας κλέβουν. Τελειώνω αμέσως, λέγοντας στον Κοινοβουλευτικό Εκπρόσωπο της Νέας Δημοκρατίας, σε σχέση με αυτά που είπε πριν από λίγο, πως είναι αλήθεια ότι στο πρώτο μέρος της πανδημίας τα πήγατε θαυμάσια. Όμως, θα πρέπει εδώ κάποια στιγμή να κοιτάξουμε στα μάτια τον ελληνικό λαό και να του πούμε την αλήθεια. Ή κάνατε λάθος, κύριε Μπουκώρε, όταν μας κλείσατε εμάς και τις επιχειρήσεις, την οικονομία της χώρας, σε καθολικό lockdown με τα κρούσματα του Φλεβάρη ή κάνετε λάθος τώρα που δεν μας κλείνετε με τα δεκαπλάσια κρούσματα και τους σχεδόν δεκαπλάσιους θανάτους. Κάπου κάτι έγινε λάθος. Για τον κόσμο καλό ήταν να μείνει σπίτι του. Για τις επιχειρήσεις όλες, άκριτα, κάθετα, συνολικά, φοβόμαστε ότι υπήρξε μεγάλο λάθος. Και κλείνοντας και φεύγοντας, κύριε Πρόεδρε, να πω ότι για τον τουρισμό - απαντώντας και στον κ. Γεωργιάδη - ό,τι και να πει ο κ. Γεωργιάδης, ο οποιοσδήποτε από την Κυβέρνηση, υπάρχουν νούμερα που είναι αδιάψευστα. Αρχές Αυγούστου: μηδενικά κρούσματα τόσο στα αστικά κέντρα, όσο και στα νησιά. Δεν φεύγαμε να πάμε στα νησιά μέχρι και τα τέλη Ιουλίου, για να μην τους κολλήσουμε. Εκεί δεν υπήρχε πρόβλημα. Και το είχαμε εξαλείψει και από την Αθήνα. Τέλη Αυγούστου - αρχές Σεπτέμβρη; Πάνω από εκατό κρούσματα. Τι μεσολάβησε; Ένα μόνο πράγμα: Άνοιξε ο τουρισμός με τεστ δειγματοληπτικά σε κάθε τουρίστα. Ένας στους εβδομήντα που έμπαιναν στην επικράτεια, κύριε Πρόεδρε, έκανε τεστ. Κι αυτό ήταν πρόχειρο και εξαιρετικά ανεύθυνο. Δεν ουρλιάζουμε, δεν βγάζουμε κραυγές. Σας λέμε και τώρα ακόμα τι μπορεί να διορθωθεί. Μόλις τα τεστ έγιναν είκοσι πέντε χιλιάδες, έγιναν χίλια πεντακόσια τα κρούσματα. Τόσο καιρό ουρλιάζαμε όλοι μας, και το Κομμουνιστικό Κόμμα και ο ΣΥΡΙΖΑ και το ΜέΡΑ25 και το Κίνημα Αλλαγής: Κάντε τα τεστ από δέκα χιλιάδες που είναι, είκοσι πέντε, να δείτε πόσα είναι τα κρούσματα, να έχετε μια εικόνα της εξάπλωσης, να μπορούμε να το αντιμετωπίσουμε. Ευχαριστώ πολύ για την ανοχή σας, κύριε Πρόεδρε.
Ευχαριστούμε κι εμείς. Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Χρήστος Μπουκώρος.
Ευχαριστώ, κύριε Πρόεδρε. Ορισμένες απαντήσεις είναι αναγκαίες. Δεν θα μιλήσω τόσο πολύ για το περιεχόμενο της κύρωσης της σύμβασης, του νομοσχεδίου που συζητάμε σήμερα. Είμαι βέβαιος ότι θα μας καλύψει ο Υφυπουργός Αθλητισμού, ο κ. Αυγενάκης. Ένα μόνο πράγμα θέλω να πω, ότι ο αθλητισμός και ο πολιτισμός έρχονται ως αντίδοτα των συρράξεων και των πολέμων και ότι η αθλητική δραστηριότητα δεν έχει σταματήσει μεταξύ καμμίας χώρας εξ όσων αναφέρθηκαν. Αν ήταν μια αμυντική συμφωνία και μια οικονομική συμφωνία, θα το συζητούσαμε σε διαφορετική βάση. Κατηγορείται, επίσης, ο Υφυπουργός Αθλητισμού ότι προσπαθεί να κάνει το Μητρώο Αθλητικών Σωματείων. Και άκουσα κάποιες επικρίσεις από ορισμένα κόμματα γι' αυτό. Δηλαδή, επιθυμούν τα συγκεκριμένα κόμματα να παραμείνουμε στα σωματεία - σφραγίδες, να μην ξεκαθαρίσει η κατάσταση, να μην μπουν κάποιες προϋποθέσεις. Δηλαδή, και αυτοί που ασκούν πραγματικά διοίκηση στον αθλητισμό και προάγουν τον αθλητισμό και όσοι διαθέτουν σωματεία - σφραγίδες για να συμμετέχουν σε εκλογές, να έχουν την ίδια χρηματοδότηση. Αυτό μας λένε τα κόμματα της Αντιπολίτευσης. Αυτό δεν μπορεί να γίνει. Πρέπει να μπει κάποια τάξη, κάποια σειρά και στον αθλητισμό. Κύριε Πρόεδρε, όμως, ακούω τα κόμματα της αντιπολίτευσης και ό,τι και να συζητάμε σε αυτήν την Αίθουσα, γυρίζει η συζήτηση και η επιχειρηματολογία τους στην πανδημία. Και το αντιλαμβάνομαι, γιατί είναι το μείζον ζήτημα που απασχολεί τη χώρα αυτήν την ώρα. Μας λένε σήμερα, εκ των υστέρων: «Στο πρώτο κύμα τα πήγατε καλά. Στο δεύτερο κύμα δεν τα πάτε καλά.». Λες και γνώριζαν εκείνοι ποια θα είναι η εξέλιξη της πανδημίας ή ήταν κάτι γνωστό που το είχαμε αντιμετωπίσει στο παρελθόν και έπρεπε να έχουμε μια συνταγή για την αντιμετώπιση του προβλήματος αυτού. Πράγματι, τα κρούσματα αυξάνονται. Εκείνο που δεν αυξάνεται, όμως, καθόλου είναι η αξιοπιστία των κομμάτων της αντιπολίτευσης. Γιατί, κυρίες και κύριοι συνάδελφοι, οι αριθμοί σάς διαψεύδουν. Έχουμε αύξηση κρουσμάτων; Βεβαίως, έχουμε αύξηση κρουσμάτων. Συγκριτικά με τις χώρες με ανάλογο πληθυσμό με την Ελλάδα, η Ελλάδα βρίσκεται ψηλά ή χαμηλά; Βρίσκεται πάρα πολύ χαμηλά. Τι θέλετε; Να συγκριθούμε με το Βέλγιο, με τη Σουηδία, με τη Βουλγαρία, με τη Ρουμανία, με την Τσεχία; Με ποια από αυτές τις χώρες θέλετε να συγκριθούμε; Πολλές από αυτές δεν άνοιξαν τα σύνορά τους στον τουρισμό, γιατί δεν έχουν θερινό τουρισμό οι χώρες αυτές και είχαν κλειστά προς όλες τις τουριστικές αγορές τα σύνορά τους. Πώς εξηγείται, λοιπόν, ότι αυτές οι χώρες σήμερα έχουν πολλαπλάσια κρούσματα από την Ελλάδα; Εκτός αν πιστεύετε ότι η Ελλάδα θα μπορούσε να μείνει μια νησίδα ασφαλείας και να έχει μηδενικά κρούσματα καθ' όλη τη διάρκεια αυτής της μάχης κατά της πανδημίας. Αυτό δεν το έχει πει κανένας ειδικός, κανένας λοιμωξιολόγος. Συγκριτικά, λοιπόν - και αυτό είναι θετικό στοιχείο και θα πρέπει να μας παραμείνει κληρονομιά - είμαστε από τις τελευταίες χώρες, ευτυχώς, στην Ευρώπη και σε κρούσματα και σε θανάτους ανά εκατομμύριο. Και αυτό αποδεικνύει την υπευθυνότητα της Κυβέρνησης και όχι την ανευθυνότητα που ισχυρίζεστε εσείς. Παίρνετε ορισμένες εικόνες από τα μέσα μαζικής μεταφοράς, για να πείτε ότι ο συνωστισμός ευθύνεται για τη ραγδαία εξάπλωση του ιού στην Αθήνα και ενδεχομένως στη Θεσσαλονίκη. Δεν σας επιβεβαιώνουν οι αριθμοί. Και πάλι σας διαψεύδουν. Υπάρχει, πράγματι, συνωστισμός στα μέσα μαζικής μεταφοράς και στην Αθήνα και στη Θεσσαλονίκη. Σας είπα ότι το ευκταίο θα ήταν να έχουμε μια αίθουσα διδασκαλίας για δέκα - δεκαπέντε μαθητές και ένα λεωφορείο για δέκα - δεκαπέντε επιβάτες. Ποιο είναι το εφικτό ρωτάμε, όμως. Προτείνετε κάποιες εμβαλωματικές λύσεις, κάποια ανταλλακτικά, λες και αυτό θα αλλάξει δραματικά την εικόνα, ενώ η χώρα έχει προβεί - και το Υπουργείο Μεταφορών και Υποδομών - σε παραγγελίες καινούργιου στόλου και αυξάνονται συνεχώς, τα λεωφορεία ιδιαίτερα. Και εξαγγέλλονται και τα έργα, βεβαίως, τα οποία θα γίνουν τα επόμενα χρόνια, επέκτασης του μετρό. Να μην τα ξεχνάμε όλα αυτά. Δεν σας επιβεβαιώνουν οι αριθμοί, όμως, και για έναν άλλο λόγο. Βλέπω ότι είχαμε χίλια πεντακόσια κρούσματα χθες, που είναι μεγάλος αριθμός και εκ των οποίων τα εννιακόσια περίπου είναι στην περιοχή των Αθηνών. Τα εκατόν πενήντα, όμως, καταγράφηκαν στην περιοχή των Σερρών και γίνονται πλέον 30.000 τεστ ημερησίως σε όλη τη χώρα. Είναι ένα δείγμα πολύ καλό, πολύ αξιόπιστο. Αν ευθύνονταν τα μέσα μαζικής μεταφοράς και μόνο, έτσι όπως το λέτε, αποκλειστικά, απόλυτα, για τη μετάδοση του ιού - γιατί το ακούω από όλα τα κόμματα, κύριε Πρόεδρε, ότι ευθύνεται ο συνωστισμός στα μέσα μεταφοράς - στις Σέρρες τα εκατόν πενήντα κρούσματα πώς εξηγούνται; Υπάρχει συνωστισμός και στα μέσα μαζικής μεταφοράς των Σερρών; Δεν υπάρχει συνωστισμός σε καμμία περιφερειακή πόλη στα μέσα μαζικής μεταφοράς. Τα εκατόν πενήντα κρούσματα των Σερρών είναι το 1/6 των κρουσμάτων της Αθήνας, που είναι εννιακόσια. Άρα, οι αριθμοί σας διαψεύδουν απολύτως. Και είμαι ο τελευταίος που θα πω ότι δεν χρειάζονται περισσότερα μέσα μεταφοράς και κυρίως, ότι δε χρειάζεται η τήρηση των μέτρων εντός των μέσων μαζικής μεταφοράς. Βεβαίως, και χρειάζεται, όπως χρειάζεται η τήρηση των μέτρων παντού, σε όλους τους κλειστούς χώρους, αλλά όπου υπάρχει συνωστισμός - και αυτά μας τα λένε οι ειδικοί, δεν τα λέμε εμείς - και στους ανοιχτούς χώρους. Χρειάζεται να τηρήσουν όλοι τα μέτρα τα οποία προτείνει η επιτροπή επιδημιολόγων και φυσικά εφαρμόζει η Κυβέρνηση τηρώντας μια στάση ευθύνης και ακούγοντας από την αρχή της πανδημίας τους ειδικούς και μόνο αυτούς, γιατί αυτοί έχουν το δικαίωμα να πουν μια κουβέντα παραπάνω, γιατί έχουν τα δεδομένα στα χέρια τους, έχουν την ιατρική εμπειρία στα χέρια τους, έχουν τη διεθνή εμπειρία στα χέρια τους. Και αυτό ακριβώς κάνει η Κυβέρνηση. Γι' αυτό και σε σχέση με άλλες χώρες είμαστε σε πολύ καλύτερο σημείο και η σύγκριση μπορεί να γίνει με άλλες ευρωπαϊκές χώρες παρόμοιου πληθυσμού με της Ελλάδας. Με την τακτική σας, κυρίες και κύριοι συνάδελφοι των κομμάτων της Αντιπολίτευσης, δημιουργείτε την εντύπωση, η οποία μπορεί να είναι εσφαλμένη, ότι επιθυμείτε να ξεφύγουν τα κρούσματα, για να βρεθεί υπόλογη η Κυβέρνηση. Εδώ είναι ένας αγώνας που μας αφορά όλους. Αφορά τα κόμματα και κυρίως, αφορά την κοινωνία. Ας επιδείξουμε, λοιπόν, λογική και ψυχραιμία και πιστεύω ότι στο τέλος της ημέρας η θέση της χώρας θα είναι πολύ καλύτερη από τη θέση άλλων χωρών. Σας ευχαριστώ.
Και εμείς ευχαριστούμε.
Κύριε Πρόεδρε, θα ήθελα τον λόγο.
Ορίστε, κύριε Μπούμπα, θέλετε κάτι; Έχετε τον λόγο.
Κύριε Πρόεδρε, θα ήθελα να μιλήσω, επειδή ο συνάδελφος είπε για τον Νομό μου, τις Σέρρες. Να σας πω κάτι, κύριε συνάδελφε, μια και αναφερθήκατε στη δική μου εκλογική περιφέρεια.
Μα, δεν είναι προσωπικό αυτό. Είναι ένα παράδειγμα.
Το είπε για παράδειγμα, παραδείγματος χάριν. Πείτε, όμως, μια λέξη.
Τα μέσα μαζικής μεταφοράς ευθύνονται όσο όλοι οι κλειστοί χώροι...
Θέλετε να ακούσετε το αίτιο και το αιτιατό, κύριε συνάδελφε; Θέλετε να ακούσετε την αιτία; Δεν με ακούτε.
Κύριε Μπούμπα, να μην ανοίξουμε τέτοιο θέμα. Έδωσε την εξήγηση του σε κάτι που ακούστηκε.
Απλά, επειδή ζω στην περιοχή και το βιώνω, κύριε Πρόεδρε, στη Θεσσαλονίκη ήταν κλειστά τα νυχτερινά κέντρα όλο το καλοκαίρι στις δώδεκα η ώρα με δωδεκάμισι. Όλη η Θεσσαλονίκη ήταν στις Σέρρες.
Ακούστηκε.
Το καταλάβατε; Γι' αυτό και τα πολλά κρούσματα.
Επειδή γίνεται μεγάλη σπέκουλα με την πανδημία, κύριε Πρόεδρε….
Μην συνεχίζουμε…
…αν αυτό ίσχυε στις Σέρρες, ίσχυε και στην Κοζάνη και στα Γιάννενα, κύριε συνάδελφε, που ισχύουν ακριβώς τα ίδια δεδομένα;
Λοιπόν, εντάξει. Πριν δώσω τον λόγο στον Υπουργό για να κλείσει η σημερινή συνεδρίαση επί των τριών κυρώσεων, να δώσω μια απάντηση σε όλους και στον, κατά τα άλλα, εκλεκτό συνάδελφο κ. Βιλιάρδο. Θα τον παρακαλέσω απλά να δει το άρθρο 17, παράγραφος 6 του Κανονισμού, το οποίο παραπέμπει, έτσι κι αλλιώς, στο άρθρο 66 παραγράφους 8 και 9. Δηλαδή, ακόμα και αυτός ο διάλογος ήταν απόρροια αυτού. Πάντα - και εγώ έχω πολλά χρόνια που υπηρετώ την ελληνική Βουλή - υπάρχει η δυνατότητα, κυρίως σε επίπεδο Αρχηγών, να θέτουν και άλλα θέματα. Οι Κοινοβουλευτικοί Εκπρόσωποι είναι οι αναπληρωτές των Αρχηγών. Να μην συνεχιστεί, λοιπόν, αυτή η παρεξήγηση. Εγώ ήθελα να το διαβάσετε. Κατά τα άλλα, δεν εφαρμόζουμε. Είμαστε έξω, μακριά από το 17 και το 66. Θα σας παρακαλέσω, όμως, να το δείτε.
Κύριε Πρόεδρε, θα μπορούσα να έχω τον λόγο;
Θέλετε κάτι να πείτε; Ο κ. Βιλιάρδος έχει τον λόγο.
Κατ' αρχάς, αυτό που με ενόχλησε ήταν ότι με προσβάλατε, λέγοντας ότι λέω πράγματα για εντυπωσιασμό. Δεν λέω ποτέ μου εδώ πέρα πράγματα για εντυπωσιασμό. Με ενδιαφέρει η χώρα και για τη χώρα προσπαθώ να κάνω ό,τι καλύτερο μπορώ. Το δεύτερο είναι ότι οι συνάδελφοι, για παράδειγμα ο τελευταίος συνάδελφος μίλησε για τον COVID -19, μίλησε για τον τουρισμό - και πολύ καλά έκανε - και σίγουρα όχι για το νομοσχέδιο. Εγώ μόνο δεν επιτρεπόταν να μιλήσω, παρά το ότι αναφέρθηκα σε άλλα θέματα. Ευχαριστώ πολύ.
Όχι, όχι. Για τα υπόλοιπα μίλησαν και, εν πάση περιπτώσει, για ένα παρεμπίπτον θέμα που είναι στην επικαιρότητα και το κατανοεί το όποιο Προεδρείο. Μην συνεχίζουμε. Δεν υπάρχει παρεξήγηση από εμένα. Κι αν κάτι δεν ειπώθηκε σωστά από εμένα, σας ζητώ και συγγνώμη, για να αποκατασταθεί η επικοινωνία. Κύριε Υπουργέ, έχετε τον λόγο για να κλείσετε τη σημερινή συζήτηση.
Ευχαριστώ πολύ, κύριε Πρόεδρε. Κύριε Πρόεδρε, θα μου επιτρέψετε να απευθυνθώ λίγο στους συναδέλφους από τα αντιπολιτευτικά κόμματα που αναφέρθηκαν σε θέματα εκτός των κυρώσεών, μιας και δεν θέλω να πέφτει τίποτα αναπάντητο, ειδικά σε ό,τι αφορά τα θέματα του Υπουργείου Αθλητισμού. Και ξεκινώ με τον αγαπητό κ. Συντυχάκη, συνάδελφο Βουλευτή του Κ.Κ.Ε. από το Ηράκλειο. Για το μητρώο, κύριε Συντυχάκη, θα έχουμε την ευκαιρία να μιλήσουμε αναλυτικά τις επόμενες ημέρες που έχει προγραμματιστεί μια επίκαιρη ερώτηση την οποία καταθέσατε και με μεγάλη μου χαρά θα έχω ακόμη πιο επικαιροποιημένα στοιχεία για να μπορέσω να δώσω τη συνέχεια της πληροφόρησης, η οποία δεν είναι κρυφή, όπως έχετε διαπιστώσει. Τίποτα δεν μένει κρυφό. Όλα στο φως. Υπηρετούμε τη διαφάνεια και το κάνουμε πράξη. Ωστόσο, όμως, θα αναφερθώ πιο μετά σε μερικά στοιχεία που πρέπει να ξέρει τουλάχιστον ο κ. Σκουρλέτης, ο οποίος πήρε τον λόγο ως Κοινοβουλευτικός Εκπρόσωπος, αναφερόμενος πάλι στο μητρώο, και μετά έφυγε. Λάθος. Αλλά μια αναφορά, κύριε Συντυχάκη, στο θέμα του κολυμβητηρίου Ηρακλείου. Έχετε δίκιο. Λυπούμαστε που δεν μπορούμε να τα κάνουμε όλα με ένα μαγικό ραβδάκι. Ωστόσο, να σας ενημερώσω κάτι που ήδη γνωρίζετε από το ενδιαφέρον σας ως Βουλευτής τοπικός, αλλά και ως εκπρόσωπος του Κ.Κ.Ε., σε διάφορες ομιλίες τις οποίες έχετε κάνει. Σε ό,τι αφορά το κολυμβητήριο των Χανίων, είναι σε άθλια κατάσταση. Έχω επισκεφθεί και ο ίδιος τις εγκαταστάσεις. Έχει βρεθεί εκεί κλιμάκιο της τεχνικής υπηρεσίας του Υπουργείου Αθλητισμού και ήδη με εντολή μου «παραγγείλαμε» - σε εισαγωγικά - ολοκληρωμένες μελέτες χωρίς ταβάνι, χωρίς όριο - διότι θέλουμε τα πάντα να ολοκληρωθούν σωστά, χωρίς να προβληματιστούμε για το ύψος του προϋπολογισμού - στον Οργανισμό Ανάπτυξης Κρήτης. Είναι ο γρηγορότερος τρόπος, ο γρήγορος μηχανισμός εκπόνησης συνολικά της μελέτης για το κολυμβητήριο Χανίων για τα πάντα που απαιτούνται. Είμαστε εξαιρετικά αισιόδοξοι, διότι ο Πρόεδρος του ΟΑΚ, αλλά και η διοίκηση του αθλητικού μας κέντρου στα Χανιά βοηθούν τα μέγιστα, συν η τεχνική μας υπηρεσία, έτσι ώστε σύντομα να έχουμε ολοκληρωμένη μελέτη για να προχωρήσουμε ταχύτατα στις βελτιωτικές εργασίες που απαιτούνται, χωρίς δεύτερη σκέψη, χωρίς κανέναν αστερίσκο. Είναι η κατάσταση εξαιρετικά επικίνδυνη και τραγική. Είναι προτεραιότητά μας. Συν τοις άλλοις, όμως, τα όποια χρήματα απαιτήθηκαν για να μπορέσουν να βγάλουν το σκέπαστρο, να προχωρήσουν σε μια σειρά από εργασίες, θα σας τα πω αναλυτικά, εφόσον θέλετε και εσείς, σε κατ' ιδίαν συζήτηση. Χαρά μου είναι, δεν έχω κανένα πρόβλημα. Έχουν τακτοποιηθεί. Είναι ήδη στο ταμείο του Αθλητικού Κέντρου Χανίων και κάνουμε τα πάντα έτσι ώστε μερικώς να καλύψουμε το πρόβλημα και συνολικά, μόλις ολοκληρωθούν οι μελέτες, να εξασφαλίσουμε τα όποια χρήματα χρειαστούν, για να κάνουμε το κολυμβητήριο, όπως πρέπει και όπως αρμόζει σε μια κοινωνία που έχει ομολογουμένως αναδείξει και μεγάλα αστέρια στον ελληνικό αθλητισμό. Σε ό,τι αφορά το κολυμβητήριο Ηρακλείου, και εδώ θα μου επιτρέψετε να σας πω ότι προνοήσαμε. Ήδη, λοιπόν, επισπεύσαμε τις διαδικασίες και ο εργολάβος που έχει αναλάβει τη διαδικασία αντικατάστασης του μηχανολογικού εξοπλισμού για το κολυμβητήριο Ηρακλείου, που έσκασε κυριολεκτικά με τη νεροποντή των προηγούμενων ημερών, μας πρόλαβε κατά μία εβδομάδα. Έχουμε μεριμνήσει, έχει δημοπρατηθεί το έργο, μετά από τριανταπέντε χρόνια αντικαθίσταται όλος ο εξοπλισμός. Έχει πιάσει ήδη δουλειά ο εργολάβος και ελπίζουμε ότι μέσα σε δυόμισι μήνες θα έχει αποκατασταθεί η ζημιά. Συν τοις άλλοις, όμως, έχει ενδιαφέρον να σας πω ότι έχουμε κάνει ήδη ό,τι πρέπει, έτσι ώστε για ένα ολόκληρο συγκρότημα με την υφιστάμενη κολυμβητική δεξαμενή - μια νέα κλειστή κολυμβητική δεξαμενή διαστάσεων 25Χ53- με ένα beach volley, με μια πίστα skateboard, με ενισχυμένο και εκσυγχρονισμένο το «ΛΙΝΤΟ», συν ένα κλειστό προπονητήριο μπάσκετ και βόλεϊ ακριβώς δίπλα, συν δύο γήπεδα τένις και δύο «3Χ3» - ένα ολόκληρο συγκρότημα, δηλαδή, στον χώρο των εγκαταστάσεων του «ΛΙΝΤΟ» - να ολοκληρώνονται οι μελέτες ταχύτατα, όπως το ακούτε, για να προχωρήσουμε στη διαδικασία των δημοπρατήσεων και να κατασκευαστούν και να παραδοθούν στους πολίτες του Ηρακλείου. Συν τοις άλλοις, όμως, ξεχάσατε και εδώ οφείλετε να πείτε μια κουβέντα - μια καλή κουβέντα οφείλετε να την πείτε - για το θέμα του Σταδίου Ελευθερίας. Διότι ανέτρεξα στο αρχείο του Υπουργείου Αθλητισμού και είχατε καταθέσει δεκάδες ερωτήσεις σε ό,τι αφορά το Στάδιο Ελευθερίας στη Χανιώπορτα. Δεν βρήκατε να πείτε μια καλή κουβέντα; Δεν το έχετε επισκεφθεί; Δεν ενημερωθήκατε; Πείτε το. Δεν είναι κακό να πείτε μια καλή κουβέντα, να πείτε ένα μπράβο που η Κυβέρνησή μας, που το Υπουργείο Αθλητισμού μετά από σαράντα χρόνια αντικατέστησε το ταρτάν, έφτιαξε γήπεδα, έχει συντηρήσει τα πάντα, ακόμα και γυμναστήριο, με τη βοήθεια και ιδιωτών - προσέξτε - που είστε αντίθετοι, αλλά έγινε αυτό. Με πολλή μετριοπάθεια έβαλαν και εκείνοι χρήματα. Δεν έχουν ολοκληρωθεί ακόμα οι εργασίες, οι λεπτομέρειες που κάνουν τη διαφορά, αλλά έχει δοθεί ήδη ο χώρος στους αθλούμενους, στα σωματεία και σιγά - σιγά παραδίδεται στην κοινωνία του Ηρακλείου ένα ολοκληρωμένο σύγχρονο «μπιμπελό» και αναφέρομαι στο Στάδιο Ελευθερίας στο κέντρο του Ηρακλείου. Για την Ελληνική Λύση, αγαπητέ κύριε Μπούμπα, που και εσείς απουσιάζετε και αναφερθήκατε στο Κατάρ, θέλω να σας πω μόνο μια λεπτομέρεια. Σήμερα συζητάμε την Κύρωση Συμφωνίας του Κατάρ με την Ελλάδα και τη Βουλγαρία και με τα Ηνωμένα Αραβικά Εμιράτα. Αλλά σε ό,τι αφορά το θέμα του αθλητισμού, σας διαφεύγει το εξής. Δεν είναι κακό. Σας ενημερώνουμε, όμως, από το Βήμα της Βουλής με τον πιο επίσημο τρόπο ότι ήδη το Υπουργείο μας συνεργάζεται σε επίπεδο εργαστηρίου για την ανάλυση των δειγμάτων αντιντόπινγκ με το εργαστήριο του Κατάρ, όπου είναι όλο το στελεχιακό δυναμικό που ήταν στο Ολυμπιακό Στάδιο, στο εργαστήριό μας το οποίο έκλεισε - με ευθύνη ποίου θα το πω αμέσως μετά και θα απαντήσω τώρα στην κ. Βέττα, διότι είχε την ευγενή καλοσύνη να μας κουνήσει το δάκτυλο στο θέμα του εργαστηρίου αντιντόπινγκ και του ΕΣΚΑΝ - και μεταφέρθηκαν όλοι οι επιστήμονες εκεί για να μπορέσουν να επιβιώσουν. Εκεί, λοιπόν, το ελληνικό έμψυχο δυναμικό, που είναι στη θέση Νο. 2 και κάτω του εργαστηρίου του Κατάρ, κατάφερε να έρθουμε κοντά και να μας καλύπτουν την ανάγκη σε ό,τι αφορά το αντιντόπινγκ, μέχρις ότου φυσικά ολοκληρωθούν οι διαδικασίες ολοκλήρωσης και λειτουργίας του δικού μας εργαστηρίου, για το οποίο θα πω στη συνέχεια πολύ αναλυτικά. Άρα, συνεργαζόμαστε ήδη σε αυτό το επίπεδο και το μνημόνιο αφορά μονάχα θέματα αθλητισμού. Σε ό,τι αφορά το Παγκόσμιο Κύπελλο του 2030 ή το Ευρωπαϊκό Κύπελλο του 2028, κυρία Βέττα, δεν ξέρω ποιον ακούγατε και μεταφέρατε ως λεγόμενά μου κάποια πράγματα τα οποία είναι ανυπόστατα. Ελέγξτε ξανά τα λεγόμενά μου παρακαλώ. Αλλά, τέλος πάντων, για να μην ταλαιπωρείστε, θα μιλήσω από το Βήμα της Βουλής για να γνωρίζουν οι πάντες τη θέση της Κυβέρνησης σε ό,τι αφορά το Παγκόσμιο Κύπελλο του 2030 ή το Ευρωπαϊκό Κύπελλο, του 2028. Να γνωρίζουν τις προθέσεις, δηλαδή, που είχαν όντως καταγράψει οι τότε τέσσερις ηγέτες των κρατών. Είχαν υπογράψει μία δήλωση προθέσεων, για να διερευνηθεί η πιθανότητα κοινής υποψηφιότητας - δεν είχε κλειδώσει τίποτα - Ελλάδας, Βουλγαρίας, Ρουμανίας και Σερβίας. Σωστά, ισχύει αυτό. Είχαν, όμως, συμφωνήσει και κάτι ακόμα: Ότι κάθε εξάμηνο, κάθε χώρα θα διοργανώνει μία συνάντηση των ποδοσφαιρικών ομοσπονδιών, για να δουν αν μπορέσουν να καταθέσουν τον φάκελο για το EURO του 2028. Εξαιρετικά δύσκολο, σχολιάστηκε από τους έχοντες την ευθύνη, όχι από την Κυβέρνηση, από τις ομοσπονδίες των τεσσάρων κρατών. Εμείς είχαμε συνεργασία με την Ελληνική Ποδοσφαιρική Ομοσπονδία, για να μας ενημερώσει για τα όποια σχετικά έχουν γίνει, για να μπορέσουμε να προχωρήσουμε από εκεί και κάτω. Δεν διαφωνούμε. Αν είναι κάτι καλό που μας έχει παραδώσει η προηγούμενη κυβέρνηση, το συνεχίζουμε, δεν το πνιγούμε. Δεν υπάρχει κανένα τέτοιο πρόβλημα. Τέτοιο κόμπλεξ εμείς δεν έχουμε. Απευθυνθήκαμε, λοιπόν, αλλά μας είπαν το εξής: Θεωρείται εξαιρετικά δύσκολο, διότι όλες μαζί οι χώρες δεν συγκεντρώνουν ούτε το 40% των απαιτούμενων υποδομών για μια τέτοια διοργάνωση με είκοσι τέσσερις συμμετέχοντες. Σας ενημερώνω, έχοντας εκδηλώσει την πρόθεσή μας να προχωρήσει αυτό το πρότζεκτ, αυτή η ιδέα - δεν αρνηθήκαμε, ούτε αποφύγαμε κάτι - ότι τον περασμένο Νοέμβριο ήταν η σειρά της Ρουμανίας να κάνει την αντίστοιχη συνάντηση, μάζωξη. Μερικές μέρες, όμως, πριν πραγματοποιηθεί αυτή η συνάντηση, τελικά, έπεσε η κυβέρνησή τους, οπότε έμεινε στο κενό. Μετά ήρθε ο κορωνοϊός. Από τότε μέχρι σήμερα, δεν έχει γίνει απολύτως τίποτα. Η σειρά μας να διοργανώσουμε την επόμενη συγκέντρωση, συνάντηση, συνεργασία είναι το πρώτο εξάμηνο του 2021. Εμείς και τότε θα κάνουμε αυτό που πρέπει, διότι πιστεύουμε ότι αν μπορεί να επιτευχθεί, έστω και με τις δυσκολίες τις οποίες ήδη έχουμε ενημερωθεί ότι υπάρχουν, δεν είναι κακό. Προς όφελός μας είναι. Είναι απολύτως ξεκάθαρο ότι οτιδήποτε βοηθά στην εξωστρέφεια της χώρας μας είναι για το καλό της χώρας, για το καλό του αθλητισμού και θα το υπηρετήσουμε με πολύ πάθος. Θέλω να κάνω μία αναφορά, όσον αφορά τους φιλάθλους στα γήπεδα. Το είπε και ο κ. Σκουρλέτης. Το είπατε κι εσείς. Η αρχική απόφαση των λοιμωξιολόγων, μετά από μία ολοκληρωμένη πρόταση της «SUPER LEAGUE 1» των ποδοσφαιρικών ομάδων των ΠΑΕ της πρώτης κατηγορίας, όπως συνηθίζεται να λέγεται, μετά από πάρα πολύ κόπο και μετά από συνεργασία που είχαμε μαζί τους με μία ομάδα εργασίας που είχαν συστήσει και με τον Νίκο Χαρδαλιά, κατατέθηκε και συζητήθηκε στους λοιμωξιολόγους. Έγιναν πολλές παρατηρήσεις και βελτιώσεις. Πήραν μία απόφαση κατά πλειοψηφία. Ωστόσο, όμως, τα δεδομένα που προέκυψαν μερικές ώρες αργότερα, ομολογουμένως θορύβησαν τους πάντες και τους λοιμωξιολόγους. Γι' αυτό, ο Πρωθυπουργός προέβη σε αυτή τη σωστή ενέργεια, κατά την άποψή μας. Κι επειδή συζητάμε για τον κορωνοϊό, καλό είναι - συμφωνώντας με τον Κοινοβουλευτικό μας Εκπρόσωπο, τον κ. Μπουκώρο και με την εισηγήτριά μας την κ. Σκόνδρα - να είμαστε περισσότερο προσεκτικοί και να μην κάνουμε σπέκουλα σε ζητήματα τα οποία άπτονται της υγείας και της ασφάλειας των πολιτών. Καλό είναι όλοι - μα, όλοι - να υπηρετούμε με ευλάβεια την προσπάθεια που γίνεται συνολικά από την ηγεσία του Υπουργείου Υγείας, αλλά και από την ηγεσία της χώρας μας σ' αυτό που λέγεται, αντιμετώπιση μιας πανδημίας που ομολογουμένως, έχουμε δώσει δείγματα γραφής ως χώρα. Θέλω να πω και μία κουβέντα για το μητρώο, με τη δέσμευση, κύριε Συντυχάκη, ότι θα πούμε περισσότερα από Δευτέρα που έχουμε την επίκαιρη ερώτηση. Στις 19 Μαΐου, ξεκινήσαμε να λειτουργούμε το Μητρώο Ερασιτεχνικών Αθλητικών Σωματείων στη χώρα μας. Αυτό ήρθε μόνο του; Όχι. Ή μας ήρθε ένα πρωί η όρεξη και είπαμε: «Ας κάνουμε το μητρώο, γιατί θέλουμε να εκδικηθούμε οποιονδήποτε»; Όχι, καμμία σχέση. Είχαμε αποστείλει από τις 14 Απριλίου επιστολή προς όλες τις ομοσπονδίες, η αρμόδια Διεύθυνση του Υπουργείου Αθλητισμού, ζητώντας να μας δώσουν τα στοιχεία, για να μπορέσουμε, πρώτον, να γίνει ο σχετικός έλεγχος, αφ' ενός για να προχωρήσει η καταβολή, η ενίσχυση η οικονομική των ερασιτεχνικών σωματείων μετά από δώδεκα ολόκληρα χρόνια και αφ' ετέρου, για να φτιάξουμε το μητρώο το οποίο χρειάζεται, αλλά και το οποίο - σας διαφεύγει, κυρία Βέττα και κύριε Σκουρλέτη, που απουσιάζετε - ότι είχε ψηφιστεί στον ν.4373/2016, δηλαδή, επί ΣΥΡΙΖΑ. Δεν το έκρυψα αυτό στη συνέντευξη Τύπου που έδωσα. Το είπα. Το ανέφερα. Δημοσιεύθηκε την Πρωταπριλιά του 2016. Και σχολίασα ότι μάλλον, επειδή ήταν πρωταπριλιάτικο παραμύθι, το άφησε η Κυβέρνηση, ενώ το ψήφισε, τρία χρόνια ανενεργό. Δηλαδή, σωστά εντοπίσατε το πρόβλημα. Το ψηφίσατε, αλλά δεν το υλοποιήσατε. Να σας πω μπράβο; Θέλετε και μπράβο από την άλλη; Συν τοις άλλοις, όμως, αγαπητή, κυρία Βέττα, εισηγήτρια του ΣΥΡΙΖΑ, σας διαφεύγει και κάτι ακόμη, το οποίο το λένε όλοι στην αθλητική οικογένεια: Το μοντέλο, το οποίο είχατε ψηφίσει και που δεν προλάβατε να εφαρμόσετε επί τρία χρόνια, ήταν εξαιρετικά δύσκολο και απαιτητικό. Και με τον νόμο που περάσαμε πριν μερικές εβδομάδες απλοποιήσαμε τη διαδικασία, για να γραφτούν όσο το δυνατόν περισσότερα ερασιτεχνικά σωματεία με πιο εύκολο τρόπο. Άρα, αναθεωρήστε τα όσα είπατε, γιατί σας εκθέτουν. Δεν θα πω τίποτα παραπάνω, απαντώντας στον κ. Σκουρλέτη, αλλά και στον κ. Μωραΐτη που έβγαλε μια πολύ ωραία ανακοίνωση που είναι τουλάχιστον μνημείο αστειότητας όλο αυτό, η απάντηση, η οποία έδωσε. Εγώ δεν θα πω τίποτα, παρά μόνο θα σας διαβάσω τη δήλωση του κ. Συναδινού, του Γενικού Γραμματέα επί ΣΥΡΙΖΑ, η οποία είναι η απάντηση προς εσάς και που έλεγε τα εξής: «Καταλαβαίνουμε πως υπάρχει πρόβλημα με αδρανή σωματεία και σωματεία σφραγίδες». Εσείς δεν το καταλάβατε; Ο δικός σας τα έλεγε αυτά. «…ή με το μαύρο χρήμα που κυκλοφορεί στον αθλητισμό». Δεν το πήρατε χαμπάρι; Ο δικός σας τα λέει αυτά. Και συνεχίζει: «Δεν μπορεί το Ηλεκτρονικό Μητρώο Αθλητικών Φορέων να μετατρέπεται σε πρόσχημα για παρέμβαση της Κυβέρνησης στις εκλογικές διαδικασίες». Σωστά. Τρία χρόνια, γιατί δεν το ενεργοποιήσατε; Τι περιμένατε; «Τα καταστατικά και οι θεσμικές δικαστικές αρχές ορίζουν τη νομιμότητα των σωματείων και το ποιος έχει δικαίωμα εκλέγειν και εκλέγεσθαι». Αυτά τα αναφέρω ως απάντηση, διότι δεν ξέρετε τι λέτε. Με συγχωρείτε, αλλά δεν ξέρετε τι λέτε και εκτίθεστε.
Τα μαϊμού πόσα είναι;
Σε ό,τι αφορά τη διαδικασία, αγαπητοί συνάδελφοι, που αναφερθήκατε οικονομικής ενίσχυσης των σωματείων, θέλω να σας πω ότι εδώ αδικείτε την Κυβέρνηση. Είναι άδικο, διότι η Κυβέρνησή μας για πρώτη φορά ενεργοποίησε το μητρώο. Δεν έμεινε σε μια εξαγγελία. Και είχα δεσμευτεί και με αμφισβητήσατε άπαντες εδώ από τα υπόλοιπα κόμματα.
Όχι άπαντες.
Δημοσιοποιήσαμε τα στοιχεία του μητρώου. Δεν είναι κάτι κρυφό. Μας κατηγορούσατε - και με κατηγορούσατε - λέγοντας: «Εσείς το θέλετε αυτό, διότι θέλετε εκλογικό μηχανισμό». Μα, τι λέτε τώρα; Ό,τι γνωρίζω εγώ το γνωρίζετε και εσείς. Το γνωρίζουν και όλοι οι ενδιαφερόμενοι και όλοι οι εμπλεκόμενοι. Τέτοιους μηχανισμούς έχετε εσείς στα κόμματα και κάνετε διαδικασίες; Τα βγάζετε, δηλαδή, όλα στη φόρα και μετά κάνετε διαδικασίες; Επειδή έχω περάσει από το κομμάτι των μηχανισμών από μία υπεύθυνη θέση γραμματέα του κόμματος, επιτρέψτε μου να σας πω ότι εάν θέλαμε να κάνουμε μια διαδικασία, δεν τα βγάζαμε όλα στη φόρα. Επειδή, όμως, η θεσμική ιδιότητα που έχω σήμερα και υπηρετώ με ευλάβεια με εντολή του Πρωθυπουργού, τον οποίο και ευχαριστώ ήταν η εξής: Το Μητρώο Ερασιτεχνικών Σωματείων θα λειτουργεί, όπως λειτουργεί, θα είναι προσβάσιμο σε όλους, όπως είναι, και τα στοιχεία θα είναι στη διάθεση όλων, όπως είναι. Γιατί μας κατηγορείτε, αλήθεια; Μας κατηγορείτε γιατί δεν βάλαμε κι εμείς άλλα τρία χρόνια στο συρτάρι και να ακολουθήσουμε την πεπατημένη του ΣΥΡΙΖΑ; Έ, όχι, βέβαια. Γι' αυτόν τον λόγο και σήμερα μπορούμε και μιλάμε. Μιλάμε, όμως, με στοιχεία. Δεν μιλάμε με σενάρια και με προθέσεις, λέγοντας: «Ίσως, πιθανόν, ναι μεν, αλλά». Συγκεκριμένα πράγματα λέμε. Και δεν τα λέμε επειδή είμαστε έξυπνοι. Απλά, τι κάναμε; Ενεργοποιήσαμε το μητρώο, καταγράφηκαν στοιχεία κι αναλύθηκαν από τους υπηρεσιακούς παράγοντες, τους οποίους ευχαριστώ για άλλη μια φορά, γιατί έχουν δουλέψει Σαββατοκύριακα, Κυριακές, αργίες. Είναι εκεί και βάζουν πλάτη. Και ξέρετε γιατί; Διότι αυτοί πρώτοι ξέρουν καλύτερα το χάλι του ερασιτεχνικού αθλητισμού. Αυτοί πρώτοι ξέρουν καλύτερα. Και αυτοί πρώτοι έχουν την αγωνία να μπει μια τάξη, γιατί και εκείνοι θίγονται καθημερινά από τα κακώς κείμενα και από τις εντάσεις που δημιουργούνται μέσα από αυτό το χαοτικό σύστημα. Γι' αυτό και έχουν βάλει πλάτη και τους θερμοευχαριστώ. Καλό είναι και εσείς να πείτε με τη σειρά σας «ευχαριστώ» στους υπαλλήλους. Δεν είναι κακό. Πλάτη βάζουν οι άνθρωποι και πέρα από τα ωράρια τους. Και παρά τον κορωνοϊό και τις υποχρεώσεις που έχουν, οι μισοί να είναι απόντες από τα γραφεία τους και οι άλλοι μισοί να δουλεύουν με τηλεδιασκέψεις, παρ' όλα αυτά, δουλεύουν. Ας πείτε ένα «ευχαριστώ». Δεν είναι κακό να αναγνωρίζουμε τη δουλειά των υπαλλήλων του δημοσίου, όταν την κάνουν και την κάνουν καλά, όπως τώρα στο Υπουργείο Αθλητισμού. Γι' αυτόν τον λόγο, λοιπόν, κύριε συνάδελφε από το Κίνημα Αλλαγής, με τα προχθεσινά στοιχεία - από Δευτέρα που έχω την επίκαιρη ερώτηση θα έχω και πιο επικαιροποιημένα στοιχεία - έχουμε πέντε χιλιάδες τριακόσια σαράντα τέσσερα σωματεία που άνοιξαν καρτέλα στο μητρώο. Δεν εμποδίσαμε κανέναν. Μακάρι, να έχουν αυξηθεί αυτά τα στοιχεία. Χαρά μας είναι. Να αυξηθούν, όμως, εφόσον έχουν πραγματική οντότητα, πραγματική νομική υπόσταση και φυσικά, δραστηριότητα αγωνιστική. Από τα πέντε χιλιάδες τριακόσια σαράντα τέσσερα, έχουμε τέσσερις χιλιάδες εννιακόσια δεκαοχτώ σωματεία, τα οποία προχώρησαν σε επεξεργασία της αιτήσεως τους. Δεν εμποδίσαμε κανένα. Τώρα, θυμήθηκα που μας κατηγορούσατε κιόλας. Λέγατε: «Θα κλείσετε το μητρώο. Και το κάνετε για να τους πιέσετε». Ποιος έκλεισε το μητρώο; Ανακαλέστε όλα αυτά που λέγατε, εάν έχετε το σθένος και το θάρρος να πείτε: «Ναι, κάναμε λάθος. Εκεί, ήσασταν σωστός, αλλά δεν μπορούμε να το πούμε και πολύ δυνατά, γιατί είμαστε Αντιπολίτευση». Δεν είναι κακό μια Αντιπολίτευση να πει την αλήθεια, να πει κι ένα «μπράβο» σε μια διαδικασία, η οποία γίνεται. Εκ των τεσσάρων χιλιάδων εννιακοσίων δεκαοχτώ σωματείων ολοκλήρωσαν την αίτησή τους τρεις χιλιάδες εκατόν εξήντα επτά σωματεία, δηλαδή το 65%. Προχώρησαν ταχύτατα οι υπηρεσίες μας, τόσο σε αγωνιστικό επίπεδο όσο και σε οικονομικό επίπεδο τους ελέγχους, εκ των οποίων χίλια επτακόσια πενήντα ένα δεν έχουν ολοκληρώσει την ολοκλήρωση του φακέλου. Και είχαμε τραγικά νούμερα, τα οποία τα παρουσίασα αναλυτικά στην συνέντευξη Τύπου, δεν έκρυψα τίποτα. Δεν έχω κανέναν λόγο να κρύψω ούτε να χαϊδέψω κανέναν. Μόλις το 40% των αιτήσεων των σωματείων δεν πληροί προϋποθέσεις του νόμου στα ζητήματα των προπονητών. Δεν σας ενδιαφέρει το θέμα των προπονητών; Εσείς ειδικά του ΚΚΕ το κάνατε σημαία την προηγούμενη φορά. Σας λέω, λοιπόν, αν έχετε το θάρρος πείτε το, «καλά το κάνατε στο Υπουργείο που βάζετε μπροστά το θέμα των προπονητών και θα τελειώσει συντομότατα αυτό το χάος που χρόνια υπήρχε και επί ΣΥΡΙΖΑ». Τι κάνατε μέχρι σήμερα; Τι κάνετε επί πέντε ολόκληρα χρόνια; Το κρύβατε κάτω από το χαλί, για να είστε καλοί με όλους. Όχι, θα βάλουμε τάξη και θα ξέρει καθένας ποιες είναι οι υποχρεώσεις του και ποια είναι τα δικαιώματά του. Δεν ζούμε στην Ελλάδα μονάχα των δικαιωμάτων, αλλά και των υποχρεώσεων και αυτό θα συμβεί και στον χώρο των προπονητών, που το 70% με το 80% των περιπτώσεων των ενεργών σωματείων δεν εμφανίζει νόμιμη δραστηριότητα, νόμιμη απασχόληση προπονητών. Δεν σας απασχολεί αυτό; Δεν σας τρομάζει αυτό; Έτσι, η εργασία, η μαύρη ειδικά, δεν λειτουργεί εις βάρος της σωστής, της νόμιμης εργασίας επιστημόνων, ανθρώπων που έχουν σπουδάσει, που έχουν ολοκληρώσει διαδικασίες και που ακόμα και σήμερα δεν ξέρουν ακριβώς ποια είναι τα δικαιώματά τους; Εμείς θα το κάνουμε και σας καλώ όλους, όλα τα κόμματα να βοηθήσετε σε αυτή τη διαδικασία, δηλαδή, τακτοποίησης και προετοιμασίας ενός πλαισίου το οποίο θα υπηρετηθεί από όλους και είναι η πρώτη φορά που το λέμε, αλλά θα το κάνουμε. Εσείς μόνο το λέγατε, αλλά δεν το κάνατε ποτέ. Διότι το 70% με 80% των ελεγμένων ερασιτεχνικών σωματείων - επαναλαμβάνω - έχει μαύρο χάος, μαύρη εργασία και φυσικά, ανεξέλεγκτη κατάσταση στο θέμα των προπονητών. Και το δεύτερο στοιχείο το οποίο εμάς μας τρόμαξε, αλλά το είπαμε δυνατά και δημόσια, είναι ότι το 88% των αιτήσεων των σωματείων δεν πληροί τις προϋποθέσεις του νόμου που προβλέπει απολογισμό του 2019, προϋπολογισμό του 2020 στην οικεία περιφέρεια. Το 88%, χάος! Πιο απλά, δηλαδή, πάνω από δύο χιλιάδες σωματεία δεν δίνουν οικονομικό λογαριασμό σε κανέναν. Σας ικανοποιεί αυτό; Εμάς όχι. Δεν τιμωρούμε κανέναν, απεναντίας, δημοσιοποιούμε την κατάσταση, θέλουμε να ενισχύσουμε τους καλούς εθελοντές, διοικητικούς παράγοντες των ερασιτεχνικών σωματείων που έχουν κάνει καλά τη δουλειά τους ή που παλεύουν να τα κρατήσουν όρθια. Θέλουμε με κάθε τρόπο να τους ενισχύσουμε, να γίνουν και εκείνοι νόμιμοι, κύριοι, άρχοντες, αξιόπιστοι και με διαφάνεια να συνεχίσουν να λειτουργούν. Γι' αυτό τον λόγο και δουλεύουμε με ένα ξεκάθαρο μήνυμα: Θέλουμε όσο το δυνατόν περισσότερα ερασιτεχνικά σωματεία να υπάρχουν στη χώρα μας, να είναι εγγεγραμμένα στο μητρώο, να είναι νόμιμα, να έχουν την ειδική αθλητική αναγνώριση. Φαντάζομαι ότι γνωρίζετε τα προβλήματα ενός αθλητή που μπορεί να διακριθεί και αν δεν έχει το σωματείο του την ειδική αθλητική αναγνώριση, δεν παίρνει ποτέ τα μόρια. Το γνωρίζετε; Συμφωνείτε, δηλαδή, με αυτό το χάος; Φαντάζομαι πως όχι.
Και με αυτό ολοκληρώστε, κύριε Υπουργέ, ξεφύγαμε πολύ και ευθύνομαι εγώ.
Όχι, θέλω χρόνο, κύριε Πρόεδρε, παρακαλώ πολύ. Αν, λοιπόν, σε ένα ομαδικό άθλημα σε μια διοργάνωση για κάποιον λόγο συμμετέχει νόμιμο σωματείο, αλλά επειδή κάποιο άλλο από τα σωματεία που συμμετέχουν στον όμιλο αυτό δεν είναι νόμιμο, δεν έχει την ειδική αθλητική αναγνώριση, συμπαρασύρει τα πάντα και τους πάντες και δεν μοριοδοτούνται. Σας αρέσει αυτή η εικόνα, να γνωρίζει μάνα και γονιός ότι το παιδί του πήρε διάκριση, άρα, θα έχει και τα μόρια και κάποια στιγμή να αντιλαμβάνεται ότι επειδή το τάδε σωματείο δεν είχε, δεν μπορεί ούτε το παιδί του να απολαύσει τα προνόμια αυτά; Όχι, βέβαια, τώρα πρέπει να τακτοποιήσουμε την κατάσταση. Διαφάνεια, λοιπόν, νομιμότητα παντού, χωρίς καμμία διάκριση. Και πάω στο σημερινό. Λίγες μέρες μετά από την ψήφιση του ν.4726, - νόμος - τομή, που πραγματικά αποτελεί μεταρρύθμιση και όχι απορρύθμιση αυτής της χαοτικής κατάστασης που σας παρουσίασα λίγο πριν, νόμος - τομή για τον ελληνικό αθλητισμό - ερχόμαστε σήμερα να συζητήσουμε τρία μνημόνια συνεργασίας με τη Βουλγαρία, με τα Ηνωμένα Αραβικά Εμιράτα και φυσικά με το Κατάρ. Συνεπής η Κυβέρνηση στις δεσμεύσεις μας κάνουμε πράξη το κυβερνητικό πρόγραμμα. Εργαζόμαστε για την επίτευξη ενός στρατηγικού μας στόχου, εκείνου της εξωστρέφειας του ελληνικού αθλητισμού στο διεθνές γίγνεσθαι. Η εξωστρέφεια εντάσσεται στις προτεραιότητες της Κυβέρνησης και στον τομέα του αθλητισμού. Οι συνεργασίες με άλλες χώρες ενισχύουν το κύρος του ελληνικού αθλητισμού, επικοινωνούν διεθνώς τις πρακτικές του και εισάγουν καινοτόμες μεθόδους που εφαρμόζουν άλλα αθλητικά συστήματα. Η εξωστρέφεια δεν είναι ζωτικής σημασίας, μόνο για την ανάπτυξη εφαρμογών καλής διακυβέρνησης, αλλά και για την ενίσχυση του αθλητικού τουρισμού. Για τον λόγο αυτό, άλλωστε, στοχεύουμε στη διεκδίκηση διεθνών αθλητικών διοργανώσεων, οι οποίες πρόκειται να αποτελέσουν πόλο έλξης για χιλιάδες τουρίστες - λάτρεις των σπορ, οι οποίοι θα ενισχύσουν τις κατά τόπους τοπικές οικονομίες. Σε μια περίοδο κρίσης, σε μια περίοδο που η πανδημία επιφέρει σημαντικές επιπτώσεις, όχι μόνο σε υγειονομικό, αλλά και σε κοινωνικό και σε οικονομικό επίπεδο και σε μια περίοδο που τα εθνικά μας θέματα απαιτούν συσπείρωση και ομοψυχία στο εσωτερικό και διεθνείς συνεργασίες και συμμαχίες στο εξωτερικό, ο αθλητισμός μπορεί να αποτελέσει σημαντικό τομέα ενίσχυσης της θέσης της χώρας μας διεθνώς. Στον τομέα του αθλητισμού, η εξωστρέφεια και κυρίως η προώθηση των ολυμπιακών αρχών και αξιών αποτελούν κοινό τόπο. Άλλωστε, τα μνημόνια που συζητάμε σήμερα έχουν υπογραφεί από τις προηγούμενες κυβερνήσεις. Εμείς δίνουμε συνέχεια και προστιθέμενη αξία στα μνημόνια αυτά και φυσικά, έχουμε ήδη αναπτύξει συνέργειες και συνεργασίες, όπως τις ανέφερα λίγο πριν. Δεν μένουμε στα λόγια - αυτή είναι η διαφορά μας - φέρνουμε προς κύρωση τα μνημόνια συνεργασίας που έχουν παραμείνει στα συρτάρια για πάρα πολλά χρόνια. Δεν καθυστερούμε ούτε μένουμε σε αγκυλώσεις τύπου «δεν προχωράμε κάτι που ξεκίνησε η προηγούμενη κυβέρνηση, γιατί ήταν ο ΣΥΡΙΖΑ». Όχι, αν είναι κάτι σωστό, θα το τρέξουμε, θα το υποστηρίξουμε, θα το εμπλουτίσουμε, θα το διορθώσουμε και ναι, το φέρνουμε στη Βουλή και ζητάμε τη στήριξη όλων των κομμάτων. Ο αθλητισμός φέρνει πιο κοντά τους λαούς, τους λαούς ολόκληρου του κόσμου. Καλλιεργεί πνεύμα ειρήνης, συνεργασία μεταξύ των λαών και αποτελεί εργαλείο - πραγματικά εργαλείο, με την καλή έννοια - άσκησης εξωτερικής πολιτικής. Και θα επαναλάβω - επιτρέψτε μου - ένα απόσπασμα της ομιλίας του ηγέτη της Νότιας Αφρικής Νέλσον Μαντέλα, που το είχα πει και στην επιτροπή, αλλά έχει μια αξία και παρακαλώ πολύ, προσέξτε το. Είχε πει: «Ο αθλητισμός έχει τη δύναμη να αλλάξει τον κόσμο, έχει τη δύναμη να εμπνεύσει, έχει τη δύναμη να ενώσει τον κόσμο με έναν τρόπο που ελάχιστα άλλα πράγματα μπορούν. Μιλάει στους νέους σε μια γλώσσα που καταλαβαίνουν. Ο αθλητισμός μπορεί να δημιουργήσει ελπίδα». Συμφωνούμε απόλυτα και το υπηρετούμε και εμείς ως Κυβέρνηση με ευλάβεια αυτό. Στον τομέα της εξωστρέφειας του αθλητισμού, λοιπόν, σας ανακοινώνω: Στις 4-5 Νοεμβρίου θα λάβει διαδικτυακά - δυστυχώς - χώρα η 16η Υπουργική Σύνοδος του Συμβουλίου της Ευρώπης για τον Αθλητισμό, στο πλαίσιο της ελληνικής προεδρίας της επιτροπής των Υπουργών του Συμβουλίου της Ευρώπης. Δυστυχώς, η εξέλιξη της πανδημίας σε ευρωπαϊκό επίπεδο καθιστά αδύνατη την πραγματοποίηση της Συνόδου με φυσική παρουσία. Συνεπώς προσαρμόζουμε τη Σύνοδο στα νέα δεδομένα και είναι πράγματι κρίμα που δεν θα μπορέσουν να γίνουν οι πολλαπλές επίσημες συναντήσεις και οι πολλαπλές εκδηλώσεις που είχαμε αρχικά σχεδιάσει. Η κορυφαία αυτή επετειακή εκδήλωση της ελληνικής προεδρίας για τη συμπλήρωση των εβδομήντα ετών από την υπογραφή της Ευρωπαϊκής Σύμβασης των Ανθρωπίνων Δικαιωμάτων θα λάβει χώρα στις 4 Νοεμβρίου, μαζί με το κεντρικό γεγονός της προεδρίας και επιπλέον την Παρασκευή 6 Νοεμβρίου, θα διοργανωθούν εργαστήρια για κυβερνητικούς αξιωματούχους, αναφορικά με το θέμα, μεταξύ άλλων, της καταπολέμησης της διαφθοράς στον αθλητισμό. Δίνουμε ως Κυβέρνηση ιδιαίτερη αξία στις ευρωπαϊκές και διακρατικές συνεργασίες. Τον περασμένο Ιούνιο κυρώσαμε το μνημόνιο συνεργασίας με την Ιαπωνία, μια συνεργασία ιδιαίτερης αξίας, εν όψει και των Ολυμπιακών Αγώνων του 2021 στο Τόκιο. Έχουμε ήδη υπογράψει - υπενθυμίζω - μνημόνια συνεργασίας με χώρες διαφορετικής κουλτούρας και αθλητικής νοοτροπίας από τη δική μας, όπως με την Ομοσπονδία Ατόμων με Αναπηρίες της Κίνας, με τις Ηνωμένες Πολιτείες του Μεξικού, με τη Δημοκρατία της Πολωνίας, ενώ ήδη ετοιμάζουμε την υπογραφή μνημονίου συνεργασίας με το Εθνικό Ινστιτούτο Αθλητισμού Φυσικής Αγωγής και Αναψυχής της Κούβας, με το Υπουργείο Νεολαίας και Άθλησης της Σερβίας. Όπως γνωρίζετε, για την καταπολέμηση των φαινομένων της διαφθοράς στον αθλητισμό ήδη έχουμε κυρώσει τη σύμβαση Μακόλιν από τον περασμένο Νοέμβριο - σας θυμίζω - ενώ με τον πρόσφατο ν.4726, θέσαμε σε εφαρμογή και την Εθνική Πλατφόρμα Αθλητικής Ακεραιότητας. Να θυμίσω απλώς - γιατί ξεχάσατε να το αναφέρετε αυτό - ότι η κύρωση της σύμβασης Μακόλιν ήταν πέντε χρόνια στο συρτάρι. Γιατί; Δεν σας ενδιέφερε; Εμείς από την πρώτη μέρα που αναλάβαμε τη βγάλαμε από το συρτάρι, τη φέραμε, την κυρώσαμε τον Νοέμβριο και προσφάτως, φέραμε τις βελτιωτικές διατάξεις που ενεργοποιούν πλέον την πλατφόρμα με την επωνυμία «Εθνική Πλατφόρμα Αθλητικής Ακεραιότητας» - ΕΠΑΘΛΑ είναι τα αρχικά - και είναι ένα σημαντικό βήμα για την υλοποίηση της νομοθεσίας, διότι δεν νομοθετούμε μόνο, αλλά κάνουμε όλα - σημειώστε το, όλα! - τα αναγκαία βήματα για την εφαρμογή των νόμων της υλοποίησης των διατάξεων. Σημαντικά βήματα έχουν γίνει τους τελευταίους δεκαπέντε μήνες για τη διεθνή συνεργασία αναφορικά με τα ζητήματα καταπολέμησης του ντόπινγκ. Και να θυμίσω εδώ, ότι πάλι λόγω της ολιγωρίας της προηγούμενης κυβέρνησης κινδυνέψαμε με Grexit από τον Παγκόσμιο Οργανισμό Αντιντόπινγκ. Δεν θα σας πω τι έχουμε κάνει όλο αυτό το διάστημα των δεκαπέντε μηνών, αλλά θα σας πω τι ακριβώς δήλωσε ο Πρόεδρος της WADA, μόλις την προηγούμενη Πέμπτη σε μια τηλεδιάσκεψη που είχαμε, όπου του παρουσιάσαμε όχι τι θα κάνουμε, όπως έκανε κατ' επανάληψη ο κ. Βασιλειάδης - έχω τα έγγραφα, αν θέλετε, κυρία Bέττα, στη διάθεσή σας, εδώ δεν έχουμε τίποτα να κρύψουμε - όπου τότε η προηγούμενη κυβέρνηση έδινε ανεφάρμοστες υποσχέσεις. Σήμερα σε δεκαπέντε μήνες παρουσιάσαμε με λεπτομέρεια τα πάντα που έχουν γίνει και ποιες είναι οι εκκρεμότητες που μένουν ακόμα να γίνουν. Και κλείνει ο Πρόεδρος της WADA, λέγοντας: «Χαίρομαι να συνεργάζομαι μαζί σας. Έχετε κάνει σπουδαία πρόοδο μέχρι τώρα και ακόμα σημαντικότερο είναι ότι τόσα πολλά πράγματα τα καταφέρατε σε μικρό διάστημα, αν συνυπολογιστούν και οι πάσης φύσεως δυσκολίες λόγω της πανδημίας. Συγχαρητήρια! Τολμώ να πω ότι παίρνω από την Ελλάδα τα πιο θετικά νέα, την ίδια στιγμή που σε καμμία άλλη χώρα δεν είχαμε τόσο καλά νέα, τόσο ευχάριστα νέα. Και θέλω να συνεχίσουμε μαζί χέρι - χέρι, ώστε να ολοκληρώσετε τις αναγκαίες αλλαγές.».
Ολοκληρώστε, όμως, κύριε Υπουργέ.
Σπεύδω να ολοκληρώσω.
Έχετε πάρει είκοσι λεπτά για να απαντήσετε στους συναδέλφους.
Κύριε Πρόεδρε, δεν υπάρχει περιορισμός στον ομιλούντα. Το ξέρετε πολύ καλά, έμπειρος είστε.
Κλείστε, παρακαλώ. Και μόνο να λάβετε υπ' όψιν ότι Προεδρεύων τέσσερις ώρες σπάνια υπάρχει, γιατί ξεφύγαμε.
Αυτό όμως είναι δικό σας θέμα, δεν είναι θέμα του ομιλούντος.
Παρακαλώ, ολοκληρώστε.
Σε ό,τι αφορά το θέμα του εργαστηρίου του αντιντόπινγκ στον «ΔΗΜΟΚΡΙΤΟ», σας ενημερώνω - γιατί μάλλον δεν το γνωρίζετε - ότι το χρηματοδοτήσαμε σε συνεργασία το Υπουργείο Ανάπτυξης και ιδιαιτέρως με τον αρμόδιο Υφυπουργό για το θέμα αυτό, τον κ. Δήμα, τον οποίο και ευχαριστώ για την εξαιρετική συνεργασία που έχουμε, που έχουμε υπογράψει μνημόνιο και που φυσικά έχουμε χρηματοδοτήσει με ποσό πλέον των 400.000 ευρώ από φέτος, για να καλύψει τις τρέχουσες ανάγκες. Επίσης, πάνω από 2 εκατομμύρια έχουν εξασφαλιστεί και έχει δημοπρατηθεί το έργο, έχοντας αγοραστεί ένα μεγάλο μέρος του εξοπλισμού, έτσι ώστε και σε επίπεδο εργαστηρίου να είναι πανέτοιμο να υποδεχτεί όλα τα δείγματα και να τα εξετάσει όπως πρέπει. Συν τοις άλλοις, σε μερικές ημέρες - όχι μήνες, όχι χρόνια, αλλά ημέρες - είναι έτοιμες και οι εγκαταστάσεις όχι του ΕΣΚΑΝ, ενός οργανισμού που λειτουργούσε ως αποπαίδι μέσα στις εγκαταστάσεις του Υπουργείου, αλλά του ΕΟΚΑΝ, που είναι ένας αυτόνομος οργανισμός και οικονομικά και διοικητικά - έχει υπογραφεί το προεδρικό διάταγμα από την Πρόεδρο της Δημοκρατίας - με δικά του γραφεία, μέσα στο κέντρο του Ολυμπιακού Σταδίου, στο κεντρικό κτήριο, που θα σας καλέσω - αν έχετε τη διάθεση - να εγκαινιάσουμε μαζί τις επόμενες μέρες, όταν με το καλό ολοκληρωθούν οι τελευταίες εργασίες. Έτσι εμείς αντιλαμβανόμαστε το αντιντόπινγκ, όχι θεωρίες και ωραίες κουβέντες και πράγματα που σας έγραψα και ούτε η ίδια τα γνωρίζετε πολύ καλά, κυρία Βέττα.
Αφήστε τις προσβολές.
Δεν είναι καμμία προσβολή. Μιλάω με στοιχεία πάντοτε, όπως ξέρετε, και δεν χαρίζομαι.
Παρακαλώ, κύριε Υπουργέ, κλείστε.
Όταν ακούω πράγματα ανυπόστατα, δεν θα χαριστώ.
Παρακαλώ, κυρία συνάδελφε, μη διακόπτετε. Κλείστε, κύριε Υπουργέ.
Κλείνω, κύριε Πρόεδρε, λέγοντας ότι ειπώθηκαν τα πάντα με κάθε λεπτομέρεια από την εισηγήτρια του κόμματός μας, την κ. Σκόνδρα, την οποία ευχαριστώ θερμά για τη συνεργασία που είχαμε, από τον Κοινοβουλευτικό μας Εκπρόσωπο, τον κ. Μπουκώρο, αλλά και από άλλους συναδέλφους που πήραν τον λόγο και στην επιτροπή, σε ό,τι αφορά τα τρία μνημόνια συνεργασίας μεταξύ των τριών χωρών. Είναι αυτονόητη υποχρέωση να στηρίξουμε την όποια προσπάθεια ενδυνάμωσης του αθλητισμού, των ιδεών που υπηρετεί ο αθλητισμός, αλλά και την ανάγκη της χώρας μας να ισχυροποιήσει την εξωτερική της πολιτική, κάνοντας χρήση ενός καταπληκτικού - σε εισαγωγικά πάντοτε - «εργαλείου», όπως είναι ο αθλητισμός. Και αυτό δεν το λέει η οποιαδήποτε χώρα, αλλά το λέει η Ελλάδα, η χώρα που γέννησε τον ολυμπισμό. Γι' αυτόν τον λόγο καλώ όλα τα κόμματα, έστω και τώρα, να επανεξετάσουν τη θέση τους και να στηρίξουν την ψήφιση της υπογραφής και της ενεργοποίησης και των τριών μνημονίων, που ήδη συζητάμε και τίθενται προς ψήφιση στο ελληνικό Κοινοβούλιο. Σας ευχαριστώ πολύ.
Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Πολιτισμού και Αθλητισμού και η ψήφισή τους θα γίνει χωριστά. Εισερχόμαστε στην ψήφισή επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης Αθλητικής Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Γενικής Αρχής Πρόνοιας Νεολαίας και Άθλησης των Ηνωμένων Αραβικών Εμιράτων». Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης Αθλητικής Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Γενικής Αρχής Πρόνοιας Νεολαίας και Άθλησης των Ηνωμένων Αραβικών Εμιράτων» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης στον Τομέα του Αθλητισμού μεταξύ της Ολυμπιακής Επιτροπής του Κράτους του Κατάρ και του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας». Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση του Μνημονίου Κατανόησης στον Τομέα του Αθλητισμού μεταξύ της Ολυμπιακής Επιτροπής του Κράτους του Κατάρ και του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση του Πρωτοκόλλου Αθλητικής Συνεργασίας μεταξύ του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας και του Υπουργείου Φυσικής Αγωγής και Αθλητισμού της Κυβέρνησης της Δημοκρατίας της Βουλγαρίας». Παρακαλώ να ανοίξει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση του Πρωτοκόλλου Αθλητικής Συνεργασίας μεταξύ του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας και του Υπουργείου Φυσικής Αγωγής και Αθλητισμού της Κυβέρνησης της Δημοκρατίας της Βουλγαρίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13.51΄ λύεται η συνεδρίαση για αύριο, ημέρα Παρασκευή 30 Οκτωβρίου 2020 και ώρα 9.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ' αριθμ. 1-1/5-10-2020 επίκαιρης επερώτησης Βουλευτών της Κοινοβουλευτικής Ομάδας του Συνασπισμού Ριζοσπαστικής Αριστεράς προς τον Υπουργό Ανάπτυξης και Επενδύσεων, με θέμα: «Καμμία αξιοποίηση του ΕΣΠΑ για την αντιμετώπιση των υγειονομικών, οικονομικών και κοινωνικών συνεπειών της πανδημίας του κορωνοϊού».